Datasets:

mbazaNLP

/

kinyarwanda_monolingual_v01.0

like 0

Follow

Mbaza NLP 37

UMWANZURO ABANTU BENSHI BAFATA. Abantu benshi batekereza ko ubukire n’amashuri menshi bituma bizera ko bazabaho neza mu gihe kizaza. Bumva ko kwiga kaminuza bifasha umuntu kuba umukozi mwiza, kubana neza n’abagize umuryango we no kuba umuturage mwiza. Nanone bumva ko bituma ubona akazi gahemba neza kandi ko amafaranga menshi atuma ugira ibyishimo. UMWANZURO ABANTU BENSHI BAFATA Reka turebe ibyo Zhang Chen wo mu Bushinwa yavuze. Yaravuze ati: “Numvaga ko impamyabumenyi ya kaminuza yazatuma nsezera ku bukene, nkabona akazi gahemba amafaranga menshi maze nkabaho neza kandi nishimye.” Nanone hari abumva ko nibiga muri kaminuza zizwi cyane, wenda zo mu mahanga, ari bwo bazabaho neza kurushaho. Mu myaka ya vuba aha byari bigezweho, ariko ubu byaragabanutse bitewe n’uko icyorezo cya korona cyatumye gukora ingendo mu mahanga bigorana. Hari raporo yasohotse mu mwaka wa 2012, yavuze ko “52 ku ijana by’abanyeshuri bo muri Aziya biga mu bihugu byo hanze.” Ababyeyi benshi barirya bakimara, kugira ngo abana babo bige muri kaminuza zo mu mahanga. Qixiang wo muri Tayiwani yaravuze ati: “Ababyeyi bange ntibari bakize, ariko nge n’abavandimwe bange batatu batwohereje kwiga muri Amerika.” Kugira ngo ababyeyi b’abo bana babishyurire amashuri nk’ayo, bafashe imyenda myinshi nk’uko n’abandi benshi babigenza. ESE IBYO BIFASHA ABANTU KOKO? Abantu benshi bize za kaminuza kandi bafite amafaranga menshi, ntibabonye ibyo bari biteze Amashuri ashobora kugira icyo yongerera umuntu, ariko si ko buri gihe atuma abantu babona ibyo bifuza. Urugero, hari abagiye bamara imyaka biga, bakanafata amadeni menshi, ariko barangiza bakabura akazi bifuzaga. Hari raporo yasohotse mu kinyamakuru cyo muri Singapore yakozwe na Rachel Mui, yagize iti: “Abashomeri barangije kaminuza baragenda biyongera cyane.” Jianjie wo muri Tayiwani warangije kaminuza yaravuze ati: “Abenshi babona nta kundi babigenza bagakora akazi kadahuje n’ibyo bize.” Ababona akazi gahuje n’ibyo bize na bo, hari igihe batabaho nk’uko babyifuzaga. Igihe Niran wo muri Tayilande yari amaze kurangiza kaminuza mu Bwongereza, yabonye akazi gahuje n’ibyo yize. Yaravuze ati: “Impamyabumenyi nari mfite yamfashije kubona akazi gahemba neza nk’uko nabyifuzaga. Icyakora kugira ngo mbone umushahara nk’uwo, byansabaga gukora ubutaruhuka kandi ngakora igihe kinini. Amaherezo ikigo nakoreraga cyagabanyije abakozi, nange baranyirukana. Byanyeretse ko nta kazi katuma umuntu yizera ko azabaho neza mu gihe kizaza.” Ndetse n’abakire, baba bahanganye n’ibibazo by’umuryango, uburwayi no guhangayikishwa n’amafaranga. Katsutoshi wo mu Buyapani, yaravuze ati: “Nta cyo nari mbuze rwose. Ariko nahoraga mpangayitse bitewe no kurushanwa n’abandi, ishyari no kutabana neza na bo.” Umugore witwa Lam uba muri Viyetinamu we yaravuze ati: “Abenshi bahatanira kubona akazi gahemba neza kugira ngo batazakena. Ariko ntibagera ku byo bifuza. Usanga bahangayikishijwe n’umutekano muke, uburwayi, umunaniro ukabije n’ihungabana.” IMPAMVU AMASHURI MENSHI N’AMAFARANGA BIDAHAGIJE Mu by’ukuri, abantu bakeneye amashuri y’ibanze n’amafaranga kugira ngo babone ibyo bakenera bo n’imiryango yabo. Icyakora ibyo ntibihagije kugira ngo bazabeho neza mu gihe kizaza. Kubera iki? Reka turebe icyo Bibiliya ibivugaho. KWIGA KAMINUZA SI KO BURI GIHE BITUMA UMUNTU AGERA KU BYO YIFUZA. ‘Abazi kwiruka si bo batsinda isiganwa, kandi abajijutse si bo babona ubutunzi n’abafite ubumenyi si bo bemerwa, kuko ibihe n’ibigwirira abantu bibageraho bose.’​UMUBWIRIZA 9:11. Umuntu ashobora kwiga amashuri menshi ntagire icyo ageraho, kandi akenshi bigaterwa n’ibintu atagira icyo ahinduraho. Urugero, ushobora kuba warize cyane ariko ibibazo by’ubukungu, poritike, akarengane n’ivangura bikaba byatuma utagera ku byo wifuza. UBUTUNZI NTIBURAMBA. “Ntukirushye ushaka ubutunzi, kandi ntukishingikirize ku buhanga bwawe. Mbese wigeze uburabukwa kandi nta buriho? Dore bwitera amababa nk’aya kagoma maze bukaguruka bwerekeza iy’ikirere”​IMIGANI 23:4, 5. Amafaranga ashobora gutuma wumva utuje, ariko ntibimara igihe. Ihungabana ry’ubukungu rishobora gutuma utakaza amafaranga mu kanya nk’ako guhumbya. Hashobora kubaho ibiza, urugero nk’imitingito, umuriro n’imyuzure bigasiga umuntu iheruheru. AMAFARANGA AKENSHI ATEZA IBIBAZO. “Ubutunzi bwinshi bw’umukire bumubuza gusinzira.”​UMUBWIRIZA 5:12. Ibyabaye kuri Franklin uba muri Hong Kong, bigaragaza ukuri kw’ayo magambo arangwa n’ubwenge. Yari yarize amashuri menshi kandi afite akazi gahemba neza. Yaje no kuzamurwa mu ntera aba umuyobozi. Yarivugiye ati: “Imihangayiko yatangiye kungiraho ingaruka. Narahangayikaga cyane ku buryo naburaga ibitotsi.” Amaherezo byaje kuba bibi cyane. Yakomeje agira ati: “Natangiye kwibaza icyo nkorera, bituma ntekereza ku ntego y’ubuzima.” “Ntukirushye ushaka ubutunzi.”​IMIGANI 23:4 Kimwe na Franklin, hari benshi biboneye ko kugira ubuzima bwiza, bisaba ikindi kintu kitari amashuri menshi n’amafaranga. Aho kwibanda ku butunzi, bamwe bashaka uko bazabaho neza mu gihe kizaza, baharanira kuba abantu beza no gukorera abandi ibyiza. Ese ibyo byo byazatuma umuntu abaho neza mu gihe kizaza? Ingingo ikurikira irasubiza icyo kibazo.

Umutoni Chantal. Umutoni Chantal cyangwa IP Umutoni Chantal ni umunyarwandakazi akaba  umukozi wa Ferwafa, Ishyirahamwe rishinzwe umupira w’amaguru mu Rwanda, akaba ari Komiseri ushinzwe umutekano w’Umupira w’Amaguru mu Rwanda n’ikinyabupfura.  IP Umutoni Chantal  umupolice muri police yu Rwanda aho afite ipeti rya I.P. Akazi yakoze. Umutoni Chantal yagiye akora imirimo igiye itandukanye aho yagiye akora mu Police yu Rwanda ashinzwe ishingano zitanduknya ndetse akaza no gukora mu ikipe y'umupira w'amaguru ya police yitwa Police Fc, aho yayihagarariye muri ferwafa ari komiseri ushinzwe umutekano w'umupira w'amaguru ku buyobozi bw'a Mugabo Olivier , ndetse ndetse akaza kuba mu ikipe ya police , ari umunyamabanga wayo .

Gera umuzinga ku wa Bugegera. Uyu mugani Abanyarwanda bawuca iyo bashaka kwigisha umuntu ngo akurikize urugero rwizaabonana abandi; ni ho bagira, bati: «Gera umuzinga ku wa Bugegera ! »Wakomotse ku mugabo wo ku Ntenyo mu Nduga y'epfo witwaga Bugegera, akaba umugaraguwa Mirenge, wa mukungu w'ikirangirire bajya bakurizaho kuvuga ngo naka atunze ibya Mirengeku Ntenyo.Mirenge uwonguwo yamaze gukungahara cyane mu Nduga yose rubanda baramushikira, bazakumucaho inshuro; kandi ngo ubwo bukungu bwe bwakomokaga ku mizinga y'inzuki yagikaga, bituma agira ubuki bwinshi, abafite amasuka, amagumba n'amapfizi, bakabimuzanira bagatetura(kugurana ubuki). Nuko biba aho bishyize kera, wa mugabo Bugegera w'umugaragu wa Mirenge wari umukenecyane ageretseho no kuba yaracitse intoki zikiganza cy'iburyo, akajya yitegereza imizinga yaMirenge bahakura ubutitsa; azirikana n'ibintu rubanda bazanira Mirenge bagurana. Niko kwigira inama, ati: «Ahari na njye mboshye imizinga nkayagika ubanza namera nka Mirenge; n'aho kandi ntasa na we, nibura nakwibeshaho»! Ati: "Inzuki Mirenge ntazifata ngoazishyire mu mizinga ye; bisubiye si n’abantu be bazitera ngo bazinyage ba zizane mu mizinga. Ni bwo atangiye aca imicundura n'akaboko ke kamwe k'ibumoso; mu Nduga y'epfo kera ntashyamba ryahabaga; hari umukenke wiganjemo umucundura; na we Mirenge, ibiti yaboheshagaimizinga, abantu be babikuraga mu Mayaga ku Rutabo rwa Kinazi. Bugegera amaze kugwiza uduti twe, abwira umugore we Nyirampumbya, ati: Nshakira amarwameza nziyingingire umuntu wo kwa Mirenge azambohere umuzinga, na njye nzagike ndebe kotwabona ubuki bukadukiza!» Uwo mugore we Nyirampumbya, ngo yagiraga amarwa y'izikoatangaje. Ahera ko aracanira ; umusemburo uramuhira uratumbagira, abonye ko ushamajeyimuka ku buriri bwe ahunga umugabo we, kugira ngo na hato batarengwaho bakawica; dore kokera umusemburo na wo wiraburirwaga. Nuko Nyirampumbya yenga amarwa ngo atangaza abanyanduga bose barayahururira barizihirwa. Bageze aho, Bugegera araterura, ati: «Umva bantu bateraniye aha; icyatumyembatumira, ndasaba ko uwamenya kuboha imizinga yazawumbohera nkazamuhemba amarwaarenze aya» !Abari aho baramwumvira; havamo umwe w'umuhanga mu baboshyi b'imizinga yo kwa Mirengeati: «Tutagombye kuwuboha, jyewe ho ndawufite uzaze nywuguhe». Bugegera na Nyirampumbya babyumvise barishima cyane babwira uwo mugabo, bati «Ntibigomba gutinda, jyana n'uyu mwana uwumuduhere». Arahaguruka ajyana n'umwana wa Bugegera, amukoreraumuzinga awuzanira se; mu gitondo awagika mu munyinya wari imbere y'irembo rye.Amaze kuwagika agira amahirwe winjira vuba, ugiye kwera urasizoro; yenze ubuki buratangaza;kuruta ubwo kwa Mirenge kure. Ababunyoye bahakana ko atari ubw'umukenke, bakeka ko ari ubw'i Bugesera bw’igiti cyitwa Urusinzagwa. Bamaze kwishimira ubuki bwo kwa Bugegera bahinyura ubwo kwa Mirenge, bati: «Mbeseimizinga ya Mirenge yayigize nk'iya Bugegera ikera ubuki bw'urusinzagwa ntibe myinshiy'ubusa ! Nuko kuva ubwo, Bugegera arakira aranezerwa, akijijwe n'umuhati wo kwigana gukora; yagikaakazinga ke kamwe kakarusha iyo kwa Mirenge kwera. Ni bwo Abanyanduga babigize umugani, bati: «Mujye mugera umuzinga ku wa Bugegera; ari ukuvuga ngo bajye bigana ibifite akamaro babonana abandi. Kugera umuzinga ku wa Bugegera = Kwigana urugero rwiza ubonana abandi."

EU yanze kohereza indorerezi mu matora ya Perezida muri DRC. Umuryango w’Ubumwe bw’u Burayi (EU) watangaje ko utazohereza indorerezi mu matora y’Umukuru w’Igihugu cya Repubulika Iharanira Demokarasi ya Congo (DRC), ateganyijwe ku ya 20 Ukuboza 2023. EU ivuga ko itazohereza indorerezi muri iki gihugu kubera ibibazo by’umutekano muke bikomeje kugaragarayo. Ibiro Ntaramakuru by’Abongereza (Reuters) byatangaje ko EU yari yiteguye kohereza indorerezi muri DRC ariko kugeza ubu bidashoboka. Mu itangazo uyu Muryango washyize hanze, wagize uti: “Bitewe n’impamvu zirenze ubushobozi  bw’Umuryango w’Ubumwe bw’u Burayi, twahagaritse kohereza indorerezi muri DRC. Muri gahunda ya EU twari twiteguye kohereza indorerezi z’igihe kirekire mu Ntara nyinshi za DRC ariko ubu ntibishoboka.” Umuvugizi wa EU Nabila Massrali, yatangarije Reuters ko abakurikiranira hafi amatora bari basanzwe i Kinshasa kandi ko bagombaga koherezwa mu gihugu hose ku ya 21 Ugushyingo, ariko ko batashoboye kugenda kubera impamvu z’umutekano. Guverinoma ya Congo yavuze ko yababajwe n’icyemezo cya EU kandi ko yiyemeje gukora amatora mu mucyo n’ubwisanzure. Abakandida batavuga rumwe n’ubutegetsi bagaragaza impungenge z’uko amajwi ashobora kuzibwa, bavuga ko hari amakosa agenga ihuriro riri ku butegetsi mu gihe cyo kwandika abatora, nubwo Komisiyo y’Igihugu y’Amatora (CENI) ibihakana.

Kazungu Denis yasabiwe gufungwa iminsi 30. Kuri uyu wa Kane, Ubushinjacyaha bwasabiye gufungwa iminsi 30 Kazungu Denis ukurikiranyweho icyaha cyo kwica mu iburanisha ryabereye mu Rukiko rw’Ibanze rwa Kicukiro. Kazungu yemeye ibyaha 10 aregwa birimo kwica ku bushake, gukoresha undi imibonano mpuzabitsina ku gahato, gushyingura abantu mu rugo iwe, iyicarubozo, konona inyubako utari nyirayo, n’ibindi. Kazungu yavuze ko yifuza ko iburanisha ku ifunga n’ifungurwa ry’agateganyo ribera mu muhezo, kuko yemera ko hari ibyaha yakoze bikomeye adashaka ko binyura mu itangazamakuru. Ati: “Hari ibyaha nakoze bikomeye ntashaka ko byumvikana mu itangazamakuru kandi ntashaka ko bikwirakwizwa kugira ngo bibe byagira uruhare mu kuyobya sosiyete.” Kuri iki cyifuzo, umucamanza yanzuye ko iburanisha ku ifunga n’ifungurwa ry’agateganyo ribera mu ruhame. Kazungu yavuze ko impamvu yabicaga ari uko bamwanduje VIH/ SIDA. Iperereza ry’Ibanze rigaragaza ko mu cyobo Kazungu yajugunyagamo imirambo y’abo amaze kwica hakuwemo imibiri y’abantu 12, kandi ubwo yabazwaga ku cyaha cy’ubwicanyi, yiyemereye ko yishe abantu 14 ab’igitsina gore 13 n’umusore w’imyaka 25 y’amavuko witwaga Turatsinze Eric. Ubushinjacyaha bwagaragaje ko mbere yo kwica aba bantu kandi yabanzaga akabaka amafaranga n’ibyangombwa ndetse akabategeka kumubwira imibare y’ibanga bakoresha kugira ngo yiyoherereze amafaranga ari kuri telefone zabo na konti za banki, ndetse hari n’abo yabanzaga gukoresha inyandiko zivuga ko bamuhaye ibikoresho batunze ndetse n’imitungo irimo amasambu,  birangiye yarabicaga akabajugunya mu mwobo yari yaracukuye mu gikoni. Ku wa Mbere tariki ya 18 Nzeri, Umuvugizi w’Ubushinjacyaha, Nkusi Faustin yatangaje ko ari bwo ubushinjacyaha bwaregeye dosiye ya Kazungu Urukiko rw’Ibanze rwa Kicukiro. Kazungu Denis w’imyaka 34 yatawe muri yombi ku wa Kabiri tariki ya 05 Nzeri 2023. Akekwaho ibyaha bitandukanye birimo guteka abantu mu isafuriya, gushinyagurira abo yishe, kwica abantu akabashyingura aho yakodeshaga mu Kagari ka Busanza, mu Murenge wa Kanombe w’Akarere ka Kicukiro, n’ibindi. Ubushinjacyaha bwasabye ko Kazungu Denis afungwa by’agateganyo iminsi 30 bitewe n’uburemere bw’ibyaha akurikiranyweho. Umwanzuro ku ifungwa n’ifungurwa ry’agateganyo uteganyijwe tariki 26 Nzeri 2023 saa cyenda z’amanywa. KAMALIZA AGNES

“Uyu mugoroba numvaga ntongera kubabara”-Didier Drogba. Yagize ati “maze hano imyaka 8, uyu munsi nabyiyumvagamo ko ntongera kubabara”. Ni inshuro ya gatanu Drogba yari ageze ku mikino ya nyuma haba mu gikombe cy’Afurika n’ibikombe by’Iburayi kandi imikino yose yarayitakaje. Drogba yahawe umwanya wo gutera penaliti ya nyuma ya Chelsea yagombaga no gutanga intsinzi maze asiba amateka mabi yari afite ku gutera penaliti mu mukino wa nyuma. Muri 2006 mu igikombe cy’Afurika yayiteye hanze bakinnye na Misiri ndetse no mu 2012 yongeye kuyitera hanze mu mukino Cote d’Ivoire yakinnye na Zambiya. Hari hashize imyaka ine Chelsea ibuze iki gikombe kuri penaliti i Moscow imbere ya Manchester United. Icyo gihe umukino warangiye ari igitego kimwe kuri kimwe maze Machester itsinda Chelsea penaliti eshanu kuri enye. Drogba yari yabonye ikarita y’umutuku nyuma yo gukubita urushyi Nemandja Vidic. Ubu kapiteni wa Chelsea, John Terry, niwe wari ufite iyi karita yabonye amaze gutera umugeri Sanchez wa Barcelona. Drogba kandi yavuze ko iki gikombe bagikesha Ashley Cole kuko ngo ibura rye ariryo ryatumye batsindwa umukino wa Napoli naho ku muzamu Petr Cech ngo yerekanye ko koko ari we muzamu wa mbere ku isi. Nyuma yo gutera amashoti 43, 7 akagera ku muzamu wa Chelsea, koroneri 20 na penaliti bateye mu maboko y’umuzamu wa Chelsea, Bayern Munich yabaye ikipe ya kabiri ikiniye umukino wa nyuma wa UEFA Champions League ku kibuga cyayo ikabura igikombe. Bayern Munich yiyongereye ku makipe yatsindiwe cyane ku mukino wa nyuma kimwe nka Juventus na Benefica. Chelsea yabaye ikipe ya 22 yanditswe kuri iki gikombe maze kiba igikombe cya 12 gitashye mu Bwongereza banganya n’abatariyani mu gihe Espagne ifite ibikombe 13. Chelsea niyo kipe yonyine y’ i Londres itwaye igikombe cya Champions League. Umutoza waragijwe Chelsea, Roberto Di Mateo, yahawe agahimbazamusyi k’ama euro 928 000 nubwo atarahabwa gutoza iyi kipe burundu. Abakinnyi bo bafashe ama euro 427 000. Igikombe cya 2012-2013 kizaba tariki 20/05/2013 ku kibuga cya Wimbley kuko ishyirahamwe ry’umupira w’amaguru mu Bwongereza rizaba ryujuje imyaka 150 rishinzwe. Kayishema Tity Thierry

Abaganga ba RDF batangiye kuvura abaturage ku buntu. Inzobere z’abaganga bo mu Ngabo z’u Rwanda (RDF) zaturutse mu bitaro bya Gisirikare i Kanombe, ku wa Kabiri tariki 16 Mata 2024 zatangiye ibikorwa byo kuvura abaturage ku buntu mu Karere ka Karongi.Umwe mu barwayi witwa Nyiransabimana Alphonsine, yumvise iki gikorwa ko kizabera mu Karere ka Karongi, biba ngombwa ko aturuka ku Nkombo mu Karere ka Rusizi, ajya kwivuza uburwayi bwo mu nda amaranye imyaka itanu.Nyiransabimana yavuze ko amaze kujya mu bitaro birenga bitatu byo mu Ntara y’Iburengerazuba, ariko bamusuzuma bakabura indwara kandi yumva ababara.Ati “Mu rubavu rumwe harabyimbye iyo mpakoze numva mbabara cyane, nkababara umutwe, mu gatuza hakandya najya no mihango nkababara cyane, ariko nahakora n’intoki nkumva hameze nk’igiti, ubu rero naje ngo bamvure kandi nizeye ko nzakira”.Undi murwayi na we wagiye guhabwa serivisi n’izi Ngabo z’u Rwanda, avuga ko amaze igihe yivuza ariko abaganga bakamwohereza ku bitaro bikuru muri aka karere, yagerayo ntibabashe kumuvura ngo akire, nyuma yaje guhamagarwa bamubwira ko hari inzobere z’abaganga zaje kuvura aho kuri ibyo bitaro, ajyayo kugira ngo afashwe.Ingabo zirimo gutanga ubwo buvuzi, zizavura indwara zidakunze kuvurirwa ku bitaro n’amavuriro kubera ko nta nzobere zazo zihaba.Zimwe mu ndwara bimwe mu bitaro biherereye mu turere zidafitiye inzobere zizivura, zirimo indwara z’amagufwa, indwara zidakira ziganjemo umutima n’izindi.Dr. Ayingeneye Violette, Umuyobozi Mukuru w’ibitaro bikuru bya Kibuye, yishimiye iki gikorwa cy’izobere z’abaganga mu Ngabo z’u Rwanda, kuko hari zimwe mu ndwara ziba zidashobora kuvurwa n’abaganga batabizobereyemo.Ati “Iyo urebye uburyo iki gikorwa kiba cyitabiriwe bigaragaza icyizere abaturage bafitiye Ingabo z’u Rwanda, kubera serivisi nziza zitanga”.

Abanyamuryango ba Unity Club Intwararumuri basuye Urwibutso rwa Jenoside rwa Murambi. Urwibutso rwa Murambi basuye rufite umwihariko wo kugaragaza uruhare rw’ubutegetsi bubi mu mateka mabi y’itotezwa n’ubwicanyi byakorewe Abatutsi, bikagera kuri Jenoside yakorewe Abatutsi mu 1994. Mu ijambo rye, Umuyobozi Wungirije wa Mbere wa Unity Club Intwararumuri, Kayisire Marie Solange, yagaragaje ko Abanyarwanda bakwiye kumenya, gusobanukirwa neza no kurinda amateka yabo; guhora basubiza amaso inyuma bakareba imiyoborere mibi yaranze Igihugu ari na yo yakigejeje kuri Jenoside; bakamaganira kure icyo ari cyo cyose cyakurura amacakubiri n’umwiryane mu Banyarwanda. Aha yashimangiye uruhare rw’ubuyobozi, agira ati: “Kwibuka nk’abayobozi, ni inshingano zacu kugira ngo dukomeze guharanira imiyoborere myiza yimakaza Ubumwe n’Ubudaheranwa bw’Abanyarwanda." Uyu mwihariko ni na wo watumye Abanyamuryango ba Unity Club, nk’Abayobozi kandi nk’Intwararumuri, bahitamo gusura uru Rwibutso mu rwego rwo kwibuka no kunamira abazize Jenoside yakorewe Abatutsi basaga ibihumbi 50 baruruhukiyemo, banarushaho kuzirikana uruhare rw’ubuyobozi bubi mu mateka mabi y’u Rwanda ndetse n’uruhare rwabo nk’abayobozi mu kubaka u Rwanda rwiza rwunze ubumwe. Reba ibindi muri iyi Video: Umunyamakuru @GeorgeSalomo1

Abayobozi bakuru 10 bafite abantu benshi babakurikira ku rubuga rwa Twitter. Nk’uko iterambere ry’ikoranabuhanga mu Rwanda riri kwihuta, no gukoresha imbuga nkoranyabaga nka Twitter na byo birimo kwitabirwa cyane cyane na bamwe mu bayobozi, abanyamakuru, abantu bajijutse nk’abanyeshuri n’abandi. Nubwo Twitter idakoreshwa n’abantu benshi nka Facebook, yihuta mu gutangaza amakuru no gutanga umusanzu wawe ku kibazo runaka. Umuturage usanzwe ashobora gushyikiriza ikibazo cyangwa igitekerezo cye Perezida wa Repubulika cyangwa Minisitiri runaka bitabaye ngombwa ko ajya kumureba. Uretse n’abaturage, Twitter ifasha ku buryo bwihuse abanyamakuru n’abandi bantu banyotewe no kumenya amakuru y’abantu bakomeye. Bamwe mu baganiriye na Kigali Today bifuza ko bategura ibiganiro kuri Twitter nibura rimwe mu kwezi bitewe n’inshingano zitoroshye bashinzwe nk’uko bamwe bari barabitangiye. Muri iyi nkuru twifuje kubagezaho urutonde rw’abayobozi bakuru 10 bo mu Rwanda bafite abantu benshi babakurikira ku rubuga rwa Twitter kurusha abandi. Ariko, kugira abantu benshi ntibivuga ko ari bo bakoresha Twitter cyane, abayikoresha kurusha abandi bashobora kugaragazwa n’umubare w’ubutumwa banditse ku rukuta rwabo. Dore uko bakurikirana 1. Perezida Paul Kagame (@PaulKagame), ni we uza ku isonga n’abantu bamukurikira hafi ibihumbi 144 agafata mwanya wa kane mu bakuru b’ibihugu b’Afurika. 2. Louise Mushikiwabo (@LMushikiwabo), Minisitiri w’Ububanyi n’Amahanga n’Ubutwererane ukurikirwa kuri Twitter n’abantu 13.693. 3. Dr. Agnes Binagwaho (@agnesbinagwaho), Minisitiri w’ubuzima ukurikirwa n’abantu 7.450 ari ku mwanya wa gatatu ariko akaza ku mwanya wa mbere mu kwandika ubutumwa bwinshi (tweets) aho amaze kugeza 6.624. 4. Dr. Pierre Damien Habumuremyi (@HabumuremyiP), Minisitiri w’Intebe aza ku mwanya wa kane n’abantu bamukurikira bagera kuri 4.424. 5. Jean Philbert Nsengimana (@nsengimanajp), Minisitiri w’Urubyiruko, Ikoranabuhanga n’isakazabumenyi afata umwanya wa gatanu n’abantu 3.869. 6. James Musoni (@JamesMUSONI), Minisitiri w’Ubutegetsi bw’igihugu aza ku mwanya wa gatandatu n’abantu 3.168. 7. Dr. Vincent Biruta (@Vbiruta), Minisitiri w’Uburezi afite umwanya wa karindwi n’abantu bakurikira urubuga rwe bagera ku 3.116. 8. Prof. Silas Lwakabamba (@SilasLwakabamba), Minisitiri w’Ibikorwaremezo aza ku mwanya wa munani n’abantu 2.805. 9. Kanimba Francois (@fkanimba), Minisitiri w’Ubucuruzi n’Inganda aza ku mwanya wa cyenda n’abantu bamukurikira bagera 2.392. 10. Stanislas Kamazi (@KamanziS), Minisitiri w’Umutungo Kamere, afite abamukurikira 2.111 bityo afata umwanya wa cumi. Nshimiyimana Leonard

Nyanza: Umukecuru w’imyaka 71 yishwe atemaguwe. Mu gitondo cyo kuri uyu wa gatatu tariki ya 13 Ukuboza 2017 nibwo abaturanyi basanze Emilienne Uzamukunda wari incike ya Jenoside yakorewe Abatutsi wibanaga yishwe atemaguwe.Ibi byabereye mu Ntara y’Amajyepfo mu mudugudu wa Kabeza Akagari ka Kadaho Umurenge wa Cyabakamyi. Uyu mukecuru w’imyaka 71 y’amavuko yari asanzwe yibana akaba yatemaguwe n’abantu bataramenyekana kugeza ubu n’ubwo iterambere ryahise ritangira.Abaturanyi ba nyakwigendera bavuga ko bagiye kumureba mu gitondo iwe nyuma yo (...)Mu gitondo cyo kuri uyu wa gatatu tariki ya 13 Ukuboza 2017 nibwo abaturanyi basanze Emilienne Uzamukunda wari incike ya Jenoside yakorewe Abatutsi wibanaga yishwe atemaguwe.Ibi byabereye mu Ntara y’Amajyepfo mu mudugudu wa Kabeza Akagari ka Kadaho Umurenge wa Cyabakamyi. Uyu mukecuru w’imyaka 71 y’amavuko yari asanzwe yibana akaba yatemaguwe n’abantu bataramenyekana kugeza ubu n’ubwo iterambere ryahise ritangira.Abaturanyi ba nyakwigendera bavuga ko bagiye kumureba mu gitondo iwe nyuma yo kubona ko bwari bumaze gucya atarasohoka bagasanga yishwe atemaguwe hakoreshejwe umuhoro.Jean Marie Vianney Nkurikiyumukiza umunyamabanga Nshingwabikorwa w’Umurenge wa Cyabakamyi yatangaje ko urupfu rwa Emilienne barumenye nabo muri iki gitondo.Yavuze ko umurambo wa nyakwigendera wajyanywe ku bitaro bya Gitwe.Yakomeje avuga ko ubu bwicanyi bwakozwe mu ijoro ryakeye.Emilienne, yari umukecuru w’imyaka 71 w’incike ya Jenoside uri mu banyamuryango ba AVEGA-Agahozo.

Israel irifuza ko RD Congo n’u Rwanda biganira. Ambasaderi wa Israel muri DR Congo yatangaje ko hashize iminsi ibiri bashyira imbaraga ku buryo ibintu byifashe mu burasirazuba bwa DR Congo, kandi bifuza ko iki gihugu kiganira n’u Rwanda.Nyuma y’ikiganiro na minisitiri w’ingabo wa DR Congo Jean Pierre Bemba kuwa kane i Kinshasa, Ambasaderi Shimon Solomon uhagarariye Israel muri Angola, DR Congo na Mozambique, yabwiye abanyamakuru ko Israel ishimangira akamaro k’ibiganiro mu gukemura aya makimbirane.Mu mashusho yatangajwe n’ibinyamakuru bya DR Congo, Solomon yumvikana agira ati: “Turatekereza ku mahoro, kandi turifuza ko amaherezo tuzarangiza iki kibazo mu biganiro, hatamenetse amaraso, hatabaye intambara.”Intambara ariko zikomeje guca ibintu hagati ya M23 n’ingabo za leta, kuwa kane imirwano yarakomeje mu turere twa Kibumba muri teritwari ya Nyiragongo n’ibice bya Masisi. Abaturage ibihumbi bakomeje kuva mu byabo bahunga.Ibihugu bimwe by’iburayi n’iburengerazuba bivuga ko u Rwanda rufasha M23 – ibyo Kigali ihakana – kandi bikarubona nk’uruhande rw’ingenzi muri aya makimbirane no kuyarangiza.Leta y’u Rwanda yakomeje kuvuga ko ikibazo cya M23 ari ikibazo kireba leta ya Kinshasa ubwayo.Shimon Solomon yavuze ko “ibintu ubu byifashe nabi cyane”, yongeraho ati: “Tumaze iminsi ibiri tubishyiramo imbaraga. Turasunika uko dushoboye ngo tugere ku mahoro…Nifuza ko ibihugu byombi byakwicarana ku meza maze bigakemura ibibazo.”Amakuru arambuye ku byo Solomon yaganiriyeho na Bemba ntabwo yatangajwe.Mu matangazo y’impande zishyamiranye mu ntara ya Kivu ya Ruguru muri iki cyumweru humvikanyemo ko zose zishaka agahenge.Umutwe wa M23 wavuze ko “witeguye kuva aho wafashe” igihe hakumvikanwa ku gahenge gacunzwe neza n’urwego rwizewe kandi uvuga ko ushyize imbere ibiganiro bya politike mu gukemura amakimbirane.Ingabo za leta zivuga ko ubu ‘operations’ zirimo gukorwa “ni ukugerageza gufungurira umujyi wa Goma no kubohora inzira ziganisha ahari umusaruro”.Kuva mu ntangiriro z’iki cyumweru imihanda mikuru yinjira muri uyu mujyi ifungiye mu bice byafashwe na M23 muri Masisi na Rutshuru. Muri Goma hatangiye kuvugwa izamuka ry’ibiciro by’ibiribwa ubusanzwe byinshi biva muri ibyo bice bikahagera biciye muri iyo mihanda.Mu cyumweru gishize, Perezida Tshisekedi yabwiye abahagarariye ibihugu byabo muri DR Congo ati: “Gukemura amakimbirane n’u Rwanda mu nzira za dipolomasi bishobora kurebwaho”, gusa ko “nta biganiro bishoboka n’uwadushotoye igihe cyose agifite ubutaka bwacu uko bungana kose”, kandi ko niba bikomeje gutyo, ingabo za DRC zizakomeza kurwana n’abateye igihugu”.BBC

Ibyateza ingorane zijyanye n’imari: Muri rusange, ibyateza ingorane zijyanye n’umutungo mvunjwafaranga, ibyateza ingorane zituruka ku nguzanyo, ibyateza ingorane zijyanye n’ivunjisha, n’ibyateza ingorane zijyanye n’igipimo cy’inyungu fatizo ku nguzanyo byarakurikiranywe hagendewe ku bipimo ngenderwaho mpuzamahanga byemewe ndetse n’urwego rw’ibyateza ingorane z’igihe kirekire, n’inyungu Banki yakura ku kubahiriza imirongo ngenderwaho mu bijyanye n’imicungire y’imari. Umwaka w’ingengo y’imari wa 2022/23 waranzwe n’imihindagurikire ku masoko y’imari mpuzamahanga yaje yiyongera ku muvuduko w’izamuka ry’ibiciro cyane cyane mu rwego rw’ishoramari rikorwa mu madovize by’umwihariko muri Leta Zunze Ubumwe za Amerika. Ibyo bikaba byaratumye habaho igabanuka ry’ubukungu ku isi bityo ibihugu bikaza politiki yabyo y’ifaranga ndetse bizamura ibipimo by’inyungu ku nguzanyo. Kuzamuka ku ibipimo by’inyungu ku nguzanyo kwagize ingaruka mbi ku biciro by’impapuro mpeshwamwenda, kuko byaragabanutse ku isoko mpuzamahanga ry’isi bityo ryongera ibyateza ingorane bijyanye n’imari mu micungire y’imari ya Banki Nkuru y’u Rwanda. Nyamara n’ubwo hagiye habaho ibibazo bikomeye ku isoko ry’imari mpuzamahanga, ibikesha gahunda ihamye y’ubugenzuzi, ibikorwa bya Banki Nkuru y’u Rwanda byacunzwe neza hubahirizwa ibipimo ngenderwaho ndetse mu mwaka w’ingengo y’imari wa 2022/23 Banki yagumanye urwego ruhagije rw’amadovize mu kugera ku gaciro nyako k’imitungo faranga no kubahiriza amezi yagenwe yo gutumiza ibicuruzwa hanze, cyane ko Banki Nkuru y’u Rwanda igomba guhora yitwararitse, ku buryo amadovize ku gipimo kingana nibura n’agaciro k’ibyo igihugu gitumiza mu mahanga mu gihe kingana n’amezi ane ntayandi madovize yinjiye. Ingorane zijyanye n’isoko: Mu mwaka w’ingengo y’imari wa 2022/23, igice cy’amadovize cyashowe mu mpapuro mpeshwamwendamu bihugu bifite ubukungu bwateye imbere cyagize uruhare mu mihindagurikire ikomeye ku bijyanye n’agiciro k’ibyashowe. Ihindagurika ry’agaciro k’ibyashowe byatewe ahanini no kwiyongera kw’imihindagurikire y’inyungu mu ishoramari byatumye Banki Nkuru z’ibihugu bifite ubukungu bwateye imbere zifata ibyemezo bikomeye byo kuzamura politiki y’ibipimo by’inyungu fatizo mu rwego rwo kugabanya umuvuduko w’uko ifaranga ritakaza agaciro. Kugira ngo hagabanywe ibihombo bituruka ku byateza ingorane bijyanye n’isoko, Banki yashoye amadovize mu bikorwa bitandukanye hubahirizwa ingano y’amadovize ashorwa muri buri bwoko bw’ishoramari kandi ikoresha uburyo bwo gukurikirana uko isoko ry’imari ribyara inyungu rihagaze hifashishijwe inzobere z’abanyamahanga zahawe ako kazi na BNR. Ibyo byatumye umusaruro w’ibyashowe na Banki Nkuru y’u Rwanda bigera ku bipimo mpuzamahanga byashyizweho mu mwaka w’ingengo y’imari wa 2022/23. Ibyateza ingorane zijyanye n’inguzanyo: Mu mwaka w’ingengo y’imari wa 2022/23, ibipimo by’ibyateza ingorane zijyanye n’inguzanyo byariyongereye, kubera ko hari amakenga ku bijyanye n’igabanuka ry’ubukungu bitewe n’umuvuduko w’izamuka ry’ibiciro ku masoko ndetse n’izamuka ry’ibipimo ku nyungu fatizo. Icyakora, ibyateza ingorane zijyanye n’inguzanyo ku bakorana na Banki Nkuru y’u Rwanda byakomeje kuba hasi kubera ibipimo ntarengwa byashyizweho na Banki bijyanye n’ibyateza ingorane nk’uko bisobanurwa muri politiki ijyanye n’ibyateza ingorane zijyanye n’inguzanyo. Ishoramari rya Banki ryibanze ku isoko ry’imari no mu mpapuro mpeshwamwenda bifite ikigero cyo hasi cy’ibateza ingorane zijyanye n’inguzanyo. Mu mpera z’umwaka w’ingengo y’imari, ishoramari rya Banki Nkuru y’u Rwanda ryakozwe hubahirizwa ibipimo ngenderwaho nk’uko bigaragazwa muri politiki ijyanye n’ibyateza ingorane zijyanye n’inguzanyo. Ibyateza ingorane zijyanye n’ingamba z’igihe kirekire: Ibyateza ingorane zijyanye n’ibyemezo byerekeye iyubahirizwa ry’amabwiriza rusange, ibyateza ingorane zijyanye no gusigasira ubuziranenge n’izishingira ahanini ku ivugururwa ry’ikoranabuhanga byubahirije ibipimo Ibyateza ingorane zijyanye n’inguzanyo bibaho iyo uwahawe inguzanyo atubahirije amasezerano yo kwishyura inguzanyo yahawe. Ikigero cy’ibyateza ingorane zijyanye n’inguzanyo gishingira ahanini ku nguzanyo ndetse n’ingwate yatanzwe n’uwahawe inguzanyo na Banki. by’imicungire y’ibyateza ingorane byashyizweho na Banki. Uburyo bushya bwo gukurikirana ibyateza ingorane bituruka ku ivugurura ry’ikoranabuhanga byashyizweho kugira ngo hagaragazwe impinduka zigenda ziba no gushyiraho ingamba ziboneye mu rwego rwo guhanga ibicuruzwa na serivisi bishya by’imari no kunoza imikorere. Ibyateza ingorane zijyanye n’imikorere: Izi ngorane zashyizwe mu bipimo by’urwego rw’ibyateza ingorane na Banki binyuze mu bipimo byashyizweho bikanageragezwa mu rwego rwo kugaragaza ingorane zishobora kuvuka bitewe n’impinduka zigenda ziba bityo hatangwa inama zerekeye ibyakorwa mu gukumira izo ngorane. Mu mwaka w’ingengo y’imari wa 2022/23, ibyateza ingorane zijyanye no gusigasira ubuziranenge bw’amakuru, ibyahungabanya imitangire ya serivisi inoze n’imicungire y’imishinga biri mu byakurikiranwe. Banki izakomeza gukurikirana ibyateza ingorane bishya bikubiyemo imihindagurikire y’ikirere, umutekano w’ibijyanye n’ikoranbuhanga n’itumanaho ndetse n’ingorane zijyanye n’imicungire y’amakuru bwite. Ibyateza ingorane zijyanye no kumenyekana kwa Banki: Ingorane zijyanye n’izamuka ry’ibiciro no kutabona ibyari byitezwe ku isoko ry’imari byarakurikiranwe ndetse bishakirwa ibisubizo hifashishijwe inzira z’itumanaho zijyanye n’igihe. Ikoreshwa ry’imbuga nkoranyambaga ryatumye Banki igera ku byiciro byose by’abagize umuryango nyarwanda. Ibi byakozwe kugira ngo Banki ikomeze kugeza kuri rubanda amakuru y’ubukungu n’imari yerekeye iterambere n’ibyemezo bifatwa ndetse n’impamvu yabyo. Banki izakomeza gukurikira ibyateza ingorane zijyanye no kumenyekanya harimo n’ibyakwangiza izina rya Banki Nkuru y’u Rwanda. Ingorane zijyanye no kubahiriza amategeko n’amabwiriza: Kubahiriza ibiteganywa n’amategeko n’amabwiriza y’imbere no hanze y’ikigo byaragenzuwe k’uburyo buhoraho binatangirwa raporo za buri gihembwe kandi hagiye hafatwa ingamba zo gukosora ibitarubahirijwe amategeko n’amabwiriza. Icyakora, nta makosa akabije yo kutubahiriza ibiteganywa n’amategeko n’amabwiriza yagaragaye ku ruhande rwa Banki Nkuru y’u Rwanda. Ubudahangarwa bw’ibikorwa bya Banki no gukomeza kw’imirimo yayo byagezweho hakorwa amasuzuma y’uko imikorere yayo yakomereza ahandi ihisemo mu rwego rwo gukomeza gusigasira ubwo budahangarwa mu gihe havutse ibibazo ku cyicaro gikuru. Abakozi bose barahuguwe kugira ngo bagire ubumenyi n’uko bakwitwara mu bihe by’ingorane. Kongera uruhare rw’ubufatanye bafatanyabikorwa mu n’imikoranire bijyanye n’abandi n’amasuzuma y’imikomereze y’ibikorwa cyane cyane MINECOFIN n’amabanki y’ubucuruzi byatumye Banki igera ku rwego rwo hejuru rw’imikomereze y’ibikorwa mu gihe bahaye ibibazo bitunguranye. Ibyo bituma Banki Nkuru y’u Rwanda ifatwa nk’ikigo cyizewe n’iyo haba ari mu bihe bidasanzwe. Mu gusoza, Banki Nkuru y’u Rwanda igaragaza ubushake ntagereranywa mu rwego rw’imiyoborere myiza nk’uko bigaragazwa n’ibyagezweho mu mwaka w’ingengo y’imari wa 2022/23. Ingamba za Banki z’igihe kirekire zashyizwe mu bikorwa ku rwego rushimishije hanubahirizwa ibipimo byagenwe by’urwego rw’ibyateza ingorane, ibyo bigaragaza umwete n’ubushobozi bya Banki Nkuru y’u Rwanda mu micungire y’ibyateza ingorane. N’ubwo impinduka zihora zigaragara mu rwego rw’imari, BNR yiyemeje kugera ku nshingano zayo ari zo ukutajegajega, ubudahangarwa, n’iterambere rirambye by’urwego rw’imari binyuze muri gahunda y’imiboborer

Minisitiri w’Intebe Dr. Edouard Ngirente yakiriye Umuyobozi wa UNECA. Minisitiri w’Intebe Dr. Edouard Ngirente yakiriye Umunyamabanga Nshingwabikorwa wa Komisiyo y’Ubukungu y’Umuryango w’Abibumbye ishinzwe Afurika, UNECA, Ambasaderi Claver Gatete, baganira ku gushimangira imikoranire y’u Rwanda na UNECA mu nzego zitandukanye z’iterambere. Ibi biganiro byabaye kuri uyu wa mbere tariki 10 Kamena 2024, byanitabiriwe n’abandi bayobozi barimo Umuhuzabikorwa w’Amashami ya Loni mu Rwanda, Ozonia Ojiero. Nyuma y’ibiganiro, Amb Gatete yatangaje ko mu ngingo baganiriyeho harimo no kureba uburyo u Rwanda rwaba igicumbi gitunganyirizwamo amabuye y’agaciro yose. Yagize ati “U Rwanda rwakoze akazi gakomeye ko gushakisha aho amabuye y’agaciro aherereye, hanatangizwa inganda zitunganya zahabu na gasegereti ariko turashaka kugira u Rwanda icyitegererezo mu gutunganya amabuye y’agaciro kandi bigakorwa mu buryo bunoze.” Ubucukuzi bw’amabuye y’agaciro ni imwe mu ngeri zitera imbere amanywa n’ijoro, ndetse mu 2023 yinjirije u Rwanda arenga miliyari 1.1$ avuye kuri miliyoni 374$ mu 2017, ahanini biturutse ku kugurisha hanze ayatunganyijwe. Abayobozi bombi banaganiriye ku byerekeye ubukerarugendo, hagamijwe gusuzuma ahakiri intege nke no kubunoza kugira ngo burusheho kubyarira umusaruro igihugu. Ati “Turagira ngo turebe twakwisuzuma dute? Ibimaze kugenda neza ni ibiki, ibitagenda neza ni ibiki, ni he twashyira imbaraga handi, kugira ngo noneho turebe uko twabigira uwo mushinga ushobora kuba wagira akamaro.” Ubukerarugendo bushingiye ku nama mpuzamahanga (Meetings, Incentives, Conferences and Events) mu 2013 bwinjirije u Rwanda miliyoni 49$, ariko yikubye inshuro hafi ebyiri mu myaka 10 gusa, agera kuri miliyoni 91$ mu 2023. Muri rusange ubukerarugendo bwinjirije u Rwanda miliyoni 495$. Amb Gatete yavuze ko UNECA yiteguye gufatanya n’u Rwanda mu guteza imbere umushinga wa Gako Beef uzatunganya inyama zigurishwa ku isoko ry’u Rwanda no hanze yarwo. UNECA kandi izafatanya n’u Rwanda mu mushinga wa Gabiro Agribusiness Hub na wo uzakorerwamo ubuhinzi bugezweho ku buso bwa hegitari ibihumbi 16.

Imwe mu miryango igize sosiyete sivile ntishyigikiye igitekerezo cyo kuvanaho ibihano ku bakuramo inda ku bushake. Iyi nyandiko ikaba ije nyuma y’aho hari abatangaje ko bashyigikiye kuvanaho icyaha cyo gukuramo inda ku bushake mu byaha bihanwa n’amategeko y’u Rwanda. Abagize iyo mpuzamiryango bakaba bariyemeje gushyira umukono kuri iyi nyandiko igashyikirizwa abashinzwe kwiga ku mategeko aribo badepite b’Inteko Ishinga Amategeko. Umuryango w’Abagide mu Rwanda, umwe muyigize urwo rugaga, witeguye gushyira umukono kuri iyo nyandiko nk’uko Umunyamabanga Mpuzabikorwa wayo, Alice Mukamazimpaka abivuga. Akaba asanga iri tegeko niriramuka ritowe nta kizabuza urubyiruko kuzajya bazivanamo uko bwije n’uko bukeye bikaba bizanazamura umubare w’impfu. Yagize ati « Iri tegeko rikorwa n’ibihugu byateye imbere mu buvuzi, ariko mu Rwanda abavanamo inda bitabaza ubuvuzi gakondo n’izindi nzira zitizewe. Ubundi abana b’abakobwa batinyaga gukuramo inda kubera itegeko rihana, ubu rero nta kizabahagarika. » Alice yakomeje ashimangira ko iri tegeko riramutse ritowe u Rwanda rutazaba rurangwa no kurengera uburenganzira bwa muntu akaba anasanga kwemera gukuramo inda ku bushake ari ugushora urubyiruko mu busambanyi no kwandura agakoko gatera SIDA kuko baba ntacyo batinya. Iyindi mpamvu ikubiye mu nyandiko ya Sosiyete Sivile ngo ni uko gukuramo inda ku bushake ari igikorwa kinyuranyije n’amahame n’indangagaciro z’umuco nyarwanda ndetse n’iyobokamana. Ababyeyi benshi bagize sosiyete sivili bakaba basanga gukuramo inda ku bushake ari amahano akururwa n’urubyiruko ruyakopera mu mahanga. Bakaba bakomeza bavuga ko gukuramo inda ku bushake hagamijwe kubahiriza uburenganzira bw’umugore, byabangamira uburenganzira bw’umwana ndetse n’ubwa se. Baragira bati « niba nyina atamushaka ntibivuze ko se na we atamushaka, bityo bigatuma hahohoterwa uburenganzira bwa bose ». Impamvu ya nyuma irondorwa n’iyi nyandiko ni uko kandi umwuga w’ubuvuzi ubereyeho gukiza no kurengera ubuzima, ariko gukuramo inda ku bushake biramutse byemewe, uwo mwuga waba utakaje ako gaciro gafitiye Abanyarwanda akamaro. Kuba na none u Rwanda rwarakuyeho igihano cy’urupfu birashimangira ko hazarwanywa iyica ku bushake ry’inzirakarengane harimo n’impinja. Impuzamiryango ya Sosiyete Sivile ikaba inarondora ingaruka ziterwa no gukuramo inda harimo n’urupfu rw’umubyeyi cyangwa ibibazo byo mu mutwe (psychologiques). Iyi nyandiko ikaba irangiza isaba abashinzwe gufata ibyemezo n’Abanyarwanda b’inyangamugayo kudaha agaciro imyumvire igayitse ishyigikira gukuramo inda ku bushake ikanabasaba guteza imbere ibitekerezo byubaha bikarengera ubuzima. Kugeza ubu imiryango 15 ni yo imaze gushyira umukono kuri iyi nyandiko. Ubusanzwe icyaha cyo gukuramo inda ku bushake kikaba gihanwa n’icyiciro cya gatanu mu bigize igitabo cy’amategeko ahana y’u Rwanda (code pénal). Ingingo yacyo y’ 161 ikaba ivuga ko umuntu wese wikuyemo inda ahanishwa igifungo kuva ku mwaka umwe (1) kugeza ku myaka itatu (3) n’ihazabu y’amafaranga y’u Rwanda kuva ku bihumbi mirongo itanu (50.000) kugeza ku bihumbi magana abiri (200.000). Pascaline Umulisa

Ibyo mbabwira ni ukuri, ndi uwa Kristo sinabeshya. Mbyemejwe kandi n'umutima wanjye, uyoborwa na Mwuka Muziranenge. Mbega ukuntu mfite agahinda kenshi kandi nkababara ubutitsa! Rwose nakwifuza kuba ari jye uvumwa n'Imana nkaba natandukana na Kristo, mbigirira abavandimwe banjye duhuje ubwoko. Ni bo muryango wa Isiraheli Imana yagize abana bayo, ikanabaha ku ikuzo ryayo. Yagiranye amasezerano na bo ibashinga Amategeko, ibaha kuyisenga uko ishaka kandi ibasezeranya ibyiza . Ba sekuruza ni bo na Kristo akomokaho, ukurikije igisekuru cy'abantu. Imana Isumbabyose iragasingizwa iteka ryose. Amina. Nyamara si ukuvuga ko Imana yashēshe ibyo yari yarasezeranye, kuko abakomoka kuri Isiraheli atari ko bose ari Abisiraheli nyakuri. Kandi abakomoka kuri Aburahamu si ko bose ari urubyaro rwe nyakuri. Ahubwo Imana yaramubwiye iti: “Izaki ni we uzakomokwaho n'urubyaro nagusezeranyije.” Ibyo bivuga ko abakomotse kuri Aburahamu ku buryo busanzwe atari bo bitwa abana b'Imana, keretse abavutse ku buryo bw'amasezerano yayo ni bo bonyine bitwa urubyaro rwe. Koko rero iri ni ryo sezerano Imana yahaye Aburahamu, ngo: “Undi mwaka iki gihe nzagaruka, kandi Sara azaba yarabyaye umwana w'umuhungu.” Si ibyo gusa hari na Rebeka wabyaye abana babiri, bombi bakaba bafite se umwe ari we sogokuruza Izaki. Nyamara kandi Imana ifite ibyo ikurikiza mu gutoranya abantu bidaturutse ku bikorwa byabo, ahubwo biturutse kuri yo ubwayo yabihamagariye. Ni yo mpamvu igihe abana b'impanga ba Rebeka bari bataravuka, bataranakora icyiza cyangwa ikibi, Imana yamubwiye iti: “Gakuru azaba umugaragu wa Gato.” Ni na ko Ibyanditswe bivuga ngo: “Nikundiye Yakobo, naho Ezawu mwigizayo.” None se ibyo twabivugaho iki? Ese Imana yaba irenganya? Ibyo ntibikanavugwe! Yabwiye Musa iti: “Ngirira imbabazi n'impuhwe uwo nshatse.” Ibyo rero ntabwo biterwa n'ubushake bw'umuntu cyangwa n'umwete we, ahubwo bituruka ku Mana nyir'imbabazi. Ni na ko mu Byanditswe Imana yabwiye Umwami wa Misiri iti: “Ngiki icyatumye ngushyiraho: ni ukugira ngo nerekanire muri wowe imbaraga zanjye, kandi bitume menyekana ku isi yose.” Ni ukuvuga rero ko Imana igirira imbabazi uwo ishaka, kandi ikanangira umutima w'uwo ishaka. Noneho rero wabaza uti: “Ubwo ari uko bimeze, ni iki Imana ikigaya abantu? Mbese ubundi hari uwaca ku bushake bwayo?” Wowe muntu, uri iki kugira ngo ugishe Imana impaka? Ese ikibumbano cyabaza uwakibumbye kiti: “Kuki wambumbye utya?” Ese umubumbyi si we ufite ubushobozi bwo kugena icyo ibumba riri bukore, mu mutege umwe waryo agakoramo urwabya rugenewe imirimo y'icyubahiro, n'urundi rugenewe imirimo isuzuguritse? Ni na ko Imana yihitiyemo kwerekana uburakari bwayo no kugaragaza ububasha bwayo. Nyamara yiyemeje kwihanganira cyane abikururiragaho uburakari byayo bagenewe kurimbuka. Ibyo kwari ukugaragaza ukuntu ikuzo ryayo risesuye ku bo ishaka kugirira imbabazi, abo uhereye kera yari yarateguriye kuzagira uruhare kuri iryo kuzo. Abo kandi ni twebwe Imana yahamagaye, itadutoranyije mu Bayahudi gusa, ahubwo idutoranyije no mu yandi mahanga. Ni na ko Imana yavuze mu gitabo cyanditswe na Hozeya iti: “Abahoze batari abo mu bwoko bwanjye nzabita ubwoko bwanjye, abatari inkoramutima zanjye nzabita inkoramutima. Kandi ahantu bababwiriraga ngo ‘Ntimuri ubwoko bwanjye’, ni ho bazitirwa abana b'Imana nzima.” Ezayi na we yavuze aranguruye ibyerekeye Abisiraheli ati: “Nubwo Abisiraheli bangana n'umusenyi wo ku nyanja, agace gato kazaba gasigaye ni ko kazarokoka, Nyagasani ntazatinda gusohoza ijambo rye mu isi ku buryo bunonosoye.” Ni byo Ezayi yari yarahanuye mbere ati: “Iyo Nyagasani Nyiringabo atadusigira nibura urubyaro ruke, tuba twararimbutse nk'umujyi wa Sodoma, tuba twararimbutse nk'umujyi wa Gomora.” None se ibyo twabivugaho iki? Ni uko abatari Abayahudi batigeze bashaka gutunganira Imana, bagizwe intungane babikesha kwizera Kristo. Ibiri amambu Abisiraheli bashakashakaga amategeko yatuma batunganira Imana, nyamara ntabwo bageze ku ntego Amategeko yari agamije. Kubera iki se? Kubera ko ubwo butungane batabukuraga ku kwemera Kristo, ahubwo biringiraga kubuheshwa n'ibikorwa byabo. Basitaye kuri rya buye risitaza ryavuzwe mu Byanditswe ngo: “Dore nshyize muri Siyoni ibuye risitaza abantu, ni n'urutare rubagusha. Nyamara uwishingikiriza kuri rwo ntazakorwa n'ikimwaro.”

Umusifuzi uzasifura nabi abigambiriye tuzabimuhora - Perezida wa FERWAFA. Mu gihe habura amasaha abarirwa ku ntoki ngo umukino uhuruza abantu benshi mu Rwanda hagati y’amakipe y’ubukombe haba mu mateka ndetse n’ibikombe hagati ya Rayon Sports na APR FC ngo ugere, Perezida wa FERWAFA yongeye kwihanangiriza abasifuzi. Akenshi iyo uyu mukino ugiye gukinwa usanga hari byinshi biwubanziriza nk’impungege cyane ku bakunzi b’aya makipe yombi aho usanga ndetse ijambo abasifuzi ari ryo ryiganza cyane mu kanwa kabo. Kuri iyi nshuro hongeye kumvikana ijambo abasifuzi ahanini ryazamuwe n’abakunzi b’ikipe ya Rayon Sports nyuma yo kumenya ko umukino uzabahuza n’umukeba wabo ku munsi wa 9 wa shampiyona uzasifurwa n’umusifuzi mpuzamahanga Twagirumukiza AbdoulKarim. Mu kiganiro n’itangazamakuru cyabaye ku wa Gatanu tariki ya 28 Ukwakira 2023, Perezida w’ishyirahamwe ry’umupira w’amaguru mu Rwanda (FERWAFA) Munyantwari Alphonse yabajiwe ku cyo abivugaho, maze yongera kumara impungenge abakunzi b’umupira ko nta musifuzi ukwiriye kurenganya ikipe ko nabikora abigambiriye ubu agomba kubiryozwa. Yagize ati “Mu byukuri ntwabwo twagendera ku marangamutima buri gihe kuko umuntu cyangwa umufana avuze ko uyu musifuzi atamwifuza natwe tukabikora uko, twazisanga nta n’umusifuzi numwe ahubwo dufite, icyo nababwira twe (abayobozi) ntidusifura ariko tuzashyirayo amaso (mu kibuga), nasifura nabi abigambiriye tubimuhore”. Uyu musifuzi mpuzamahanga umwe mu beza u Rwanda rufite, yagiye yikomwa n’abakunzi b’ikipe za Rayon sports ndetse n’ikipe ya Kiyovu Sports ko yaba abogamira ku ruhande rwose ruba rwahuye n’aya makipe, ndetse hari n’abataratinye kwandikira ubuyobozi bwa FERWAFA ko bishobotse atazongera kubasifurira ukundi. Urugero rwa hafi rutangwa n’abakunzi ba Rayon sports ngo ni igihe yigeze kwirengagiza ikosa ryakorewe umukinnyi wabo Hertier Nzinga Luvumbu ubwo bakinaga na APR FC mu mwaka w’imikino wa 2020-2021 nyuma yo kugushwa mu rubuga rw’amahina na Mutsinzi Ange, ibyo abakunzi b’iyi kipe bavuga ko ryari ikosa rya penaliti. Umukino wa Rayon sports na APR FC uteganyijwe kuri iki cyumweru tariki ya 29 Ukwakira kuri Kigali Pele Stadium ku isaha ya Saa Cyenda zuzuye (15h00) Umunyamakuru @amonb_official

RDF yavuze ku musirikare wa RDC yarasiye mu Rwanda. Ingabo z’u Rwanda zarashe umusirikare wa Repubulika Iharanira Demukarasi ya Congo winjiye ku butaka bw’u Rwanda mu buryo butemewe.RDF yatangaje ko ahagana saa saba z’igicuku abasirikare batatu ba DRC bambutse umupaka bitemewe n’amategeko mu Karere ka Rubavu barahagarikwa, umwe wari witwaje imbunda arwanya inzego z’umutekano araraswa arapfa.RDF yashyize hanze itangazo rigira riti "Muri iki gitondo ahagana isaa saba n’iminota 10, abasirikare batatu bitwaje intwaro bo muri Repubulika ya Demokarasi ya Kongo (FARDC) bambutse umupaka bava muri DRC berekeza mu Rwanda mu Karere ka Rubavu (mu Murenge wa Rubavu / Akagari ka Rukoko / Umudugudu wa Isangano).Babiri mu basirikare, Sgt Asman Mupenda Termite (30 yrs) na Cpl Anyasaka Nkoi Lucien (28yrs), batawe muri yombi n’uburinzi bwa RDF bafatanyije n’Irondo.Abasirikare ba FARDC bari bafite imbunda imwe ya AK-47,Magazine enye zifite amasasu 105, ikoti rimwe ry’ubwirinzi, hamwe n’amasashi y’urumogi. Umusirikare wa gatatu yarashwe ubwo yarasaga ku irondo.Nta muntu wo ku ruhande rw’u Rwanda wakomeretse. Iperereza riracyakomeza."Abaturage bavuga ko mu ma saakumi n’imwe z’igitondo aribwo bumvise imirindi y’abantu basaga n’abarimo barwana, babanza gukekako ari abiyise abuzukuru ba Satani kuko aribo bamenyerewe ko bateza umutekano muke, ariko nyuma baza kumva amasasu agera kuri atatu avuze.Igihugu cya Congo ntacyo kiravuga kuri aya makuru.Umubano hagati ya Congo n’u Rwanda wifashe nabi cyane mu gihe impande zose zigumya gushinjanya gushyigikira imitwe y’abarwanyi igeramiye umutekano w’ibyo bihugu.

Umutoza Ahmed Adel yasezeye kuri Gasogi United. Mu Kiganiro yagiranye na Kigali Today, Ahmed Abdelrahman Adel yavuze ko impamvu nyamukuru yatumye asesa amasezerano ari ikibazo cy’uburwayi. Yagize ati "Mfite ikibazo cy’uburwayi, nshaka kujya kwivuza mu Misiri." Uyu mutoza yakomeje avuga ko nta kibazo afitanye na Gasogi United, kuko ari we washatse ko basesa amasezerano. Ati "Uyu munsi nagiranye inama na Perezida, nahisemo gusesa amasezerano yanjye kuko ari byiza ku mpande zombi. Ni njyewe wabisabye ntabwo ari we wabinsabye, nta kibazo dufitanye." Gasogi United mu mikino itanu yaherukaga gukina yari yatsinzemo ibiri (2) inganya umwe (1), mu gihe yatsinzwe ibiri yikurikiranya ariyo yaherukaga gukina. Uyu mutoza ugiye ajyanye n’uwari umwungirije Bahaaeldin Ibrahim, bombi bari basinye amasezerano y’umwaka umwe ubwo berekanwaga ku mugararagaro tariki 18 Nyakanga 2022, bakaba bagiye basize ikipe ya Gasogi United ku mwanya wa gatanu n’amanota 10. Umunyamakuru @UwimanaJeanJul1

Kuruka kw’ibirunga n’imitingito bizagira uruhare mu gutandukanya Congo n’u Rwanda – Impuguke. Bitangajwe mu gihe imitingito ikomeye imaze iminsi mu Karere ka Rubavu ikumvikana mu gihugu hose ikaba yarateye amazu gusenyuka, ndetse imihanda ikaba yarasadutse harimo n’iya kaburimbo, amazu menshi akaba yarasadutsemo imyobo mu bujyakuzimu. Ubuyobozi bw’Ikigo cy’Igihugu gishinzwe Mine, Peteroli na Gaz buvuga ko ubushakashatsi bwagaragaje ko mu myaka 100 iri imbere imiterere y’ibirunga n’imitingito igaragara mu Karere ka Afurika y’Iburasirazuba, bizatuma ubutaka bw’ako gace burushaho kwitandukanya amazi ya Tanganyika akaba yahura n’ay’ikiyaga cya Kivu n’ikiyaga cya Lac Edouard. Twagira Shema Yvan wo mu kigo gishinzwe Mine, Peteroli na Gaz avuga ko hakwiye kurebwa uko ishoramari rikorerwa bene aho hantu ryarushaho gukorwa hanateganywa uko bizaba bimeze icyo gihe ariko ridakwiye guhagarara kuko hakiri igihe mu gihe nibura buri mwaka uwo muhora ugenda wiyongeraho Santimetero eshatu. Agira ati, “Nk’ubu turi gukuramo Gaz metane, turi no kureba uko twacukura peteroli iri mu Kivu, ni ngombwa ko byakorwa vuba hateganywa uko bizaba bimeze muri iyo myaka 100 iri imbere, hakwiye kongerwa ishoramari ritoya ku iteganyagihe ku buryo ibizajya biba bitazajya bitungura abantu ahubwo byaba bizwi ko ari ko bimeze ndetse bikanigishwa mu mashuri abantu bakabimenya”. Si igihe cyo kwimura imijyi ya Goma na Rubavu Impuguke zikomeza zigaragaza ko n’ubwo imijyi ya Goma na Rubavu iri mu hantu hari imitingito myinshi ikomeza guteza ibibazo, atari igihe cyo guhunga iyo mijyi kuko n’ubundi byagiye bibaho kandi bikomeye kurushaho. Ingero ni izo mu mwaka wa 1933 ubwo Nyiragongo yarukaga igikoma cyayo gifite umuvuduko munini wa km 60, ngo cyongeye no kuruka mu 1942 no mu 1977 kandi ko ikirunga cyagiye kigaragaza ko kiruka mu myaka nibura 15 na 16 kuzamura kuba rero cyongeye kuruka nyuma y’imyaka 19 ngo nta kidasanzwe kuko ni ko gisanzwe kiruka. Dr. Havugimana ushinzwe gufasha abahuye n’ibiza muri MINEMA avuga ko imyuka ya Soufre iri kunuka nk’ibinono by’inka batwitse, iba ari myinshi igihe ikirunga cyarutse kandi ishobora kwangiza imyanya y’ubuhumekero, abantu bakaba bagomba kwitwararika igihe batunganya imboga zo kurya zihinze hafi n’aho ikirunga cyarukiye ariko ngo nta burozi bukaze buba burimo. Avuga ko nta kibazo cyo kuba imijyi ya Goma na Gisenyi yubatse hejuru y’umworera (Faille) uva muri Nyiragongo ugera mu kiyaga cya Kivu ku ruhande rw’u Rwanda, ariko ngo ibyo ntbivuze ko iyi mijyi yombi igiye guhita yangirika. Dr. Twagira Shema Yvan amara impungenge abavuga ko ikiyaga cya Kivu gishobora guturika kubera iruka rya Nyiragongo n’imitingito ishobora gutuma Gaz yacyo iturika nk’uko byagenze muri Cameroun ubwo ibiyaga byaho byaturikaga. Avuga ko ikiyaga cya Kivu kiri mu kibaya mu gihe ikiyaga cyigeze guturika muri Cameroon cyo cyari kiri hejuru y’ikirunga cyari cyarazimye kikaza kongera kuruka cya kiyaga kigashyuha kigaturikira mu baturage bari bazi ko cyazimye. Avuga ko kuba ikirunga cyarutse bidashobora kubangamira peteroli na Gaz byo mu Kivu kuko ikirunga gifite aho kirukira mu gihe ikiyaga cya Kivu na cyo gifite aho giteretse. Agira ati “Icyatumye abantu bagira ubwoba bwinshi ni imbuga nkoranyambaga ziri gutangaza ibintu birimo n’ibihuha, ariko ibyabaye muri 2002 byo byari bikomeye cyane kurusha imyaka yabanje kuko byo byamenywaga gusa n’abari hafi aho, ariko ubundi ntabwo ibyabaye bikomeye gusumbya ibyabanje”. Amazu akomeje kwangirika: Ni gute imijyi ya Goma na Rubavu yakubakwamo? Ku bijyanye no kuba hari amazu akomeje gusenyuka no kwiyasamo imitutu, ikigo kibishinzwe kiratangaza ko abo amazu yangiritse baba bavuyemo bakaba bacumbitse ahandi mu gihe harebwa uko amazu yasanwa cyangwa yakongera kubakwa hagendewe ku mabwiriza yo kubaka ahantu h’imitingito. Ubushakashatsi bwigeze gukorwa ku bufatanye na Minisiteri ishinzwe ibikorwa by’ubutabazi (MINEMA) n’ikigo cy’igihugu gishinzwe imiturire (RHA) bugaragaza ko uduce twa Rubavu na Rusizi hakwiye kwitabwa ku kubaka hinjizwamo ubwirinzi bw’imitingito kugira ngo hirindwe ko amazu yajya asenyuka, byaba ngombwa hakanubakishwa imbaho kuko zo zitaremereye cyane. Dr. Havugimana ukora muri MINEMA avuga ko mu bindi bihugu inzego z’igenamigambi ku myubakire zita cyane ku myubakire kubera imitingito, urugero akaba ari mu gihugu cy’u Buyapani aho bubaka amazu yoroshye ku buryo asenyukiye ku bantu ntacyo yabatwara cyane. Ubu muri icyo gihugu hakaba hari ikoranabuhanga ryo kubaka amazu ku buryo iyo imitingito ibaye inzu idashobora gusenyuka ahubwo usanga yinyeganyeza yageraho igahagarara, ibyo na byo bikaba byarebwaho mu Rwanda igihe hagiye kubakwa amazu akomeye. Umuyobozi mukuru wungirije w’ikigo cy’igihugu gishinzwe ibya Mine, Peteroli na Gaz, Dr.Twagira Shema, avuga ko ishoramari rikorerwa hafi y’ahari ikirunga cya Nyiragongo mu mijyi ya Goma na Rubavu ryakomeza abantu bitwararika imiterere yaho kuko ikirunga ntawakibuza kuruka. Umunyamakuru @ murieph

Loni igiye gutera inkunga umushinga wa Gako Beef. Ibi byatangajwe n’Umunyamabanga Nshingwabikorwa w’iyo Komisiyo Ambasaderi Claver Gatete kuri uyu wa mbere tariki 10 Kamena 2024, nyuma yo kwakirwa na Minisitiri w’Intebe w’u Rwanda Dr. Edouard Ngirente mu biro bye, bakagirana ibiganiro bitandukanye byibanze cyane ku bufatanye hagati y’impande zombi, by’umwihariko hibandwa ku bikorwa bitandukanye by’iterambere. Nyuma yo kuganira na Minisitiri w’Intebe w’u Rwanda, Ambasaderi Gatete yavuze ko ibiganiro hagati y’impande zombi byibanze ku bufatanye basanzwe bagirana burimo ibijyanye n’ikoranabuhanga, ubukerarugendo ndetse n’ibindi, hagamijwe guteza imbere ubukungu bw’u Rwanda. Yagize ati “Kimwe mu byo twagarutseho ni umushinga wa Gako w’inyama zishobora kuba zakoherezwa mu mahanga, ariko hari akazi kenshi kagomba gukorwa uretse n’urwo ruhererekane rw’inyama zishobora kuba zagurishwa hanze, ariko turebe ko byagira akamaro no ku baturage bose borora inka.” Arongera ati “Ikindi ni ukugira ngo dufatanye n’u Rwanda mu bijyanye n’umushinga wa Gabiro kuko twabonye ko ufite akamaro kanini cyane. Ikindi ni ikijyanye no kugira ngo turebe uburyo aha mu Rwanda hashobora kuba hakongera agaciro ku mabuye y’agaciro y’ubwoko butandukanye tugafatanya kugira ngo turebe uko twabikora neza.” Mu bindi Ambasaderi Gatete avuga ko byaganiriweho harimo kureba uburyo hakoroshywa ubucuruzi higwa uko hagabanywa urugendo ibyoherezwa ndetse n’ibitumizwa mu mahanga bikora, hakaba harimo gutekerezwa uko hakoreshwa ikiyaga cya Victoria, ndetse hanaganirwa uko bakongera kubyutsa inyigo y’umushinga witwa Akagera navigation kugira ngo ibintu bijye bica mu mazi bigere ku mupaka wa Kagitumba. Umushinga Gako Beef watangiye mu 2014 ariko ubanza guhura n’ibibazo birimo ibyo kubura abashoramari. Kugeza mu 2022 binyuze muri Gako Meat Company Ltd bari baratangiye kubaga inka nke zikagurishwa ku isoko ry’imbere mu gihugu. Ubwo Inteko Ishinga Amategeko imitwe yombi yagezwagaho ibyagezweho muri gahunda ya guverinoma y’imyaka irindwi yo kwihutisha iterambere, tariki 5 Kamena 2024, Depite Hindura Jean Pierre yagaragaje ko Igihugu gikwiye gushyira ingufu mu kugurisha ibikomoka ku matungo mu mahanga, ko ibikomoka ku bworozi bikwiye guhabwa agaciro cyane kuko Isi ikeneye ibiribwa kandi bikaba bitanga amafaranga menshi. Yagize ati “Ducuruje inyama, amagi, amata, amafi, ibikomoka ku bworozi byazana amafaranga menshi cyane kuko isi ikeneye kunywa, ikeneye kurya.” Minisitiri w’Intebe Dr Edouard Ngirente aheruka gutangaza ko hari gukorwa ibishoboka byose kugira ngo hatangire gutunganywa inyama zishobora guhaza isoko ry’imbere mu gihugu kandi zikanoherezwa mu mahanga kuko ari ubucuruzi bwakwinjiriza igihugu amadovize menshi. Yagize ati “Inyama bohereza hanze zigomba kuba ziri ku rwego rwiza, ibyo rero turimo gushaka abashoramari dufatanya kugira ngo uwo mushinga twita ‘Gako Beef’ twige gukora inyama zikwiye kujya ku isoko mpuzamahanga n’imbere mu gihugu kandi zikaribwa zujuje ubuziranenge mu mahoteli n’ahandi.” Yogeyeho ati “Uwo mushinga rero urahari kandi ugeze kure turimo kuwutunganya kandi iyo Gako Beef ntabwo izakora izo nka ibihumbi bitandatu gusa dufite, tuzanakorana n’abandi Banyarwanda bazaba bafite amatungo bashaka gukorana natwe.” Imibare y’Ikigo cy’Igihugu cy’Ibarurishamibare, NISR, ya 2023 igaragaza ko mu mwaka w’ingengo y’imari wa 2022/2023 u Rwanda rwohereje mu mahanga ibilo birenga miliyoni 8,72 by’inyama, bikaba byarinjije arenga miliyoni 22,39 z’amadolari ya Amerika, mu gihe mu mwaka wari wabanje hari hoherejwe hanze ibilo birenga miliyoni 5,48, bikinjiriza u Rwanda arenga miliyoni 8,87. Ni mu gihe u Rwanda mu nwaka wa 2023, rwohereje mu mahanga litiro 25,534,317 z’amata, zinjirije igihugu arenga miliyoni 12,92 z’Amadolari ya Amerika. Imibare ya 2023 igaragaza ko inyama zoherejwe mu mahanga n’ibihugu bitandukanye zifite agaciro ka miliyari 166 z’amadolari ya Amerika. Muri rusange isoko ry’inyama ku Isi rifite agaciro ka miliyari 1400 z’amadolari y’Amerika kandi byitezwe ko kazikuba kane hagati ya 2023 na 2028. Umushinga wa Gako Beff urimo gukorerwa ku butaka bwa hegitari ibihumbi bitandatu, bikaba biteganyijwe ko hazajya habagwa nibura inka ibihumbi 86 mu mwaka. Umunyamakuru @ lvRaheema

Uburwayi bw’inzara buzwi nka Mikoze (mycose des ongles) buteye gute?. Urwara rutangira ruhindura ibara, rukabyimba, rukazagera ubwo rusa n’uruzamo amashyira, rukagenda ruhinduka umukara, rusa n’urubora byatinda rukazanavamo. Ni byiza kwivuza kare ibyo bimemyetso byose bitaragaragara Mikoze y’inzara ivurwa mu gihe kiri hagati y’amezi 3 na 6, bitewe n’uko muganga yabigennye n’imiti yandikiye umurwayi. Icyokora hari n’uburyo bw’umwimerere bukoreshwa mu kuvura Mikoze y’inzara, bumwe muri bwo ni ubu bukurikira: 1. Vinaigre de cidre: Fata amazi litiro 1, ushyire mu ibase, uvangemo ibiyiko 3 bya vinaigre de cidre, hanyuma ukandagiremo cyangwa se urambikemo ikiganza kiriho urwara rurwaye umaremo akanya. 2. Umutobe w’indimu: Fata litiro 1 y’amazi y’akazuyazi uyashyire mu ibase, uvangemo umutobe w’indimu, ibiyiko 3, hanyuma ukandagiremo cyangwa urambikemo ikiganza umazemo akanya. 3. Bicarbonate de soude: Fata amazi y’akazuyazi, ushyiremo ibiyiko 2 bya bicarbonate, hanyuma ukandaguremo cyangwa ushyiremo ikiganza kiriho urwara rurwaye. Mikoze z’inzara zakwirindwa 1. Guca inzara neza no gukoresha ibikoresho bica inzara bisukuye, wirinda kubitizanya. 2. Kwirinda gutizanya ibikoresho by’isuku (nka esuwime). 3. Kumutsa cyangwa guhanagura neza intoki n’ibirenge nyuma yo koga cyangwa gukaraba. 4. Kwirinda gusiga verini inzara zirwaye. 5. Kwambara amasogisi akoze mu ipamba cyangwa lene (coton/ laine) aho gukoresha akoze mu gitambaro kinyerera cyangwa cyorohereye. 6. Kwirinda kwambara umuguru umwe w’inkweto iminsi myinshi ikurikiranye. 7. Ku bakora imyitozo ngororamubiri zibasaba kwambara uturindantoki (gants), si byiza kudutizanya. Umunyamakuru @ naduw12

Inteko y’Umuco ifite intego nkuru yo kubungabunga no guteza imbere ururimi rw’Ikinyarwanda, Umuco n’Umurage by’u Rwanda. Muri uwo murage, Ikinyarwanda nk’ururimi rw’Igihugu rukaba n’ingobyi y’umuco gifitemo umwanya w’imena. Ni ngombwa ko abakiri bato batozwa kunoza imikoreshereze y’ururimi kavukire biciye mu buhanzi bwubakiye ku muco, by’umwihariko ubuhanga mu kubara inkuru. Ibihangano bikubiye muri iki gitabo bikomoka mu marushanwa y’urubyiruko rwo mu mashuri yisumbuye rwiyumvisemo impano yo gutanga ubutumwa mu Banyarwanda bugamije kwimakaza indangagaciro z’umuco w’u Rwanda rwifashishije inganzo yo kumenya kubara inkuru. Inkuru ngufi 15 zikubiye muri iki gitabo ni izahize izindi muri 518 zoherejwe mu irushanwa. Abanyeshuri bahize abandi ni abo mu bigo by’amashuri bikurikira: LNDC, Nyarugenge (2), TTC Save, Gisagara (2), GS Musambira, Kamonyi (1), G.S Nyamirama, Gatsibo (1), GSND de Lourdes, Byimana, Muhanga (1), Collège St Bernard, Kansi, Gisagara (1), GS Rebero, Gicumbi (1), Seminari Nto ya Mutagatifu Visenti, Ndera, Gasabo (1), GS Rusumo, Kirehe (1), Gashora Girls AST, Bugesera (1), GS Busanza, Kicukiro (1), Koleji Mutagatifu Andereya, Nyarugenge (1), Mulindi TVETSchool, Gicumbi (1). Ururimi nk’umurage ndangamuco rugomba guhabwa agaciro cyane cyane mu bakiri bato kugira ngo bakure barukunda, banamenyere kurukoresha mu buryo bunoze. Bumwe mu buryo bwo kubatoza uwo muco no kubaha amahirwe yo kugaragaza impano yabo ni amarushanwa. Ni n’inzira kandi yo guteza imbere ubuhanzi mu rubyiruko. Inteko y’Umuco ifite gahunda yo gukomeza gukoresha amarushanwa nk’aya ku rurimi rw’Ikinyarwanda harimo no kumenya kubara inkuru ngufi kugira ngo irusheho gushishikariza Abanyarwanda kugira ishema ryo gukoresha neza ururimi kavukire, Ikinyarwanda no guteza imbere ubuhanzi bwubakiye ku muco; ababigezeho kurusha abandi bakabishimirwa. Ubu ni uburyo bwiza bwo gutera ishyaka abataritabira umugambi rusange wo kubaha no gukoresha Ururimi rw’Igihugu ku buryo bunoze mu ngeri zinyuranye. Inteko y’Umuco irashima urubyiruko rwitabiriye aya marushanwa, abarimu, abayobozi b’Ibigo n’abandi bose baborohereje kuyitabira. Nibabere abandi bahanzi urugero mu gukoresha inganzo yimakaza indangagaciro z’Umuco w’u Rwanda. ## RUGWIRO Rugwiro ni umwana w’umuhungu wavukiye mu muryango ukennye cyane. Ntiyagize amahirwe yo kwiga ngo arangize amashuri yisumbuye kubera ibibazo by’umuryango we. Rugwiro afite imyaka 14, nyina yaje kurwara kanseri yo mu ibere, araremba cyane, abura ubushobozi bwo kujya kwivuza ku bitaro bikomeye bari bamwoherejeho. Iri ryamubureye ihurizo rikomeye kuko byose ari we wagombaga kubyitaho, dore ko se nta cyo yabamariraga; yari yarabataye akiri muto, yishakira undi mugore. Nyuma y’imyaka ine ababazwa bikomeye n’ubwo burwayi, nyina yaje gupfa. Rugwiro yarihebye cyane, abifata nk’iherezo ry’ubuzima bwe kuko nta wundi yari asigaranye wo kumwitako. Yamaze igihe kinini atekereza ku cyo yakora kugira ngo yiyibagize ibibazo byose yanyuzemo. Nyuma y’urupfu rwa nyina, igitondo kimwe, yarabyutse afata urugendo rurerure ariko agenda aseta ibirenge nk’utazi iyo agannye, yagera mu nzira hagati agahagarara, akiyumvira, akazunguza umutwe kandi ubona ko yijimye mu maso. Akigera haruguru y’igiti cy’umunyinya cyari hafi y’iwabo, ahura n’inshuti ye bari baturanye yitwa Manzi. Manzi aramwitegereza cyane, amubaza aho yarekeje. Undi ati: "Ubu nange sinzi aho ngiye." Manzi ati: "Ni gute uvuga ngo ntuzi aho ugiye kandi mbona ukataje?" Rugwiro amusubizanya ikiniga agira ati: "Ubu ngiye gushaka aho amahirwe n’ibyishimo biba kuko nge wagira ngo Imana yaranyibagiwe." N’agahinda kenshi, Manzi aramubwira ati: "Urababaje cyane, ariko ayo mahirwe nange ndayakwifurije." Rugwiro yakomeje urugendo nubwo atari azi aho yerekeza. Bwaje kumwiriraho amaze kunanirwa, ajya munsi y’umuhanda, aba ariho arara, imbeho ivanze n’urwo ruhurirane rw’ibibazo ntibyatuma atora agatotsi. Yaraye akanuye ijoro ryose burinda bucya, akibaza aho gukomereza mu gitondo kuko nta hantu

Dore uko wakwikorera amavuta yo kwisiga ataguhenze. Nyamara burya ushobora kwikorera amavuta akozwe mu bimera biboneka hano iwacu, agafasha uruhu rwawe kandi adatera ingaruka. Bumwe mu bwoko bw’amavuta ushobora kwikorera mu rugo iwawe ni aya karoti, izwiho kugira ibinyabutabire birinda gusaza (antioxidant), bityo ikarinda uruhu gusaza imburagihe. Dore uburyo akorwa: Amavuta ya Karoti ntakorwa nk’andi yose kuko adasaba gufata imbuto zayo no kuzisya, yo ari mu bwoko bw’ayo bita macérât huileux, yoroshye gukorwa. 1. Uburyo bwa mbere wakoramo amavuta ya karoti: Fata karoti yogeje neza n’amazi meza, uyiharagate (raper). Fata amavuta ya elayo (huile d’olive) arengeye za karoti hanyuma ushyire ku muriro muke cyane kugira ngo amazi ya karoti akamukemo. Ibi bituma amavuta yawe adasaza vuba (atagaga). Utereke ahore nurangiza uyungurure wifashishije akayunguruzo k’utwenge duto cyane cyangwa agatambaro keza. Ibikatsi bijugunywe, amavuta ubonye uyabike mu gacupa keza wateguye. 2. Uburyo bwa kabiri wakoramo amavuta ya karoti: Fata Karoti yogeje neza uyiharagatemo uduce tunanutse hanyuma utwumishe. Ni byiza ko twumuka neza kugira ngo ya mazi ya Karoti akamukemo burundu kuko yakwangiriza amavuta. Ushobora kumisha karoti yawe wifashishije izuba. Aha ufata ya karoti waharagase ukayishyira ku isahane cyangwa ikindi kintu kigaramye, ugatwikirizaho agatambaro koroshye kugira ngo hatajyaho udusimba n’undi mwanda. Ushobora kandi kuyumisha ukoresheje ifuru ikamaramo amasaha make kuri degree celisiyusi 60. Iyo karoti yawe imaze gukamukamo amazi neza, urayifata ukayishyira mu gasorori (bocal) hanyuma ugasukaho amavuta ya elayo (cyangwa andi y’ibimera ayo ariyo yose) akarengera za karoti. Aka gasorori cyangwa bocal uyashyizemo kagomba kuba gapfundikirwa neza, kandi kakaba gahwanye n’ingano y’amavuta usukamo kugira ngo umwuka utabona aho unyura akangirika. Icyiciro cya nyuma, utereka aya mavuta yawe ahantu ugategereza ibyumweru bine, ukayungurura ukoresheje agatambaro keza cyangwa akayunguruzo k’utwenge duto cyane ukabona kuyisiga. Aya mavuta ashobora kubikika igihe kirekire atangiritse, nk’uko byemezwa n’urubuga lessavonsdelionel.com twakuyeho aya makuru. Umunyamakuru @ naduw12

Minisitiri Uwacu asanga gutarama bibumbatira umuco. Mu gitaramo cyabaye ku mugoroba wo kuri uyu wa gatanu tariki 3 Kamena 2016, Ministiri Uwacu yavuze wari umwanya wo kwereka Abanyarwanda n’inshuti ko u Rwanda rukiriho kandi rutazacika. Ati “Kudatarama mu muryango, kudahura kw’ababyeyi n’abana byaduca; kutaganira kw’abavandimwe byatudindiza; byadusubiza inyuma, kuko u Rwanda rwiyemeje kubakira ku burere n’indangagaciro.” Yakomeje ati “Iki ni igihe cyo kwereka Abanyarwanda n’inshuti ko dufite igicumbi n’aho tuvoma; ni igihe cyo kubereka ko u Rwanda rutazacika kandi rutazigera rusuzugurwa mu ruhando rw’amahanga, harageze ko Urukerereza rutumara amatsiko rwajyaga rudutera.” Itorero Urukerereza ryagaragazaga inganzo yaryo mu minsi mikuru ya leta, “bikamera nko gusogongeza no gutera abantu amatsiko”, ari yo mpamvu bahisemo gutarama nta kindi gikorwa kibayeho; nk’uko Umutoza w’Urukerereza, Mariya Yohana yabitangaje. Ati “Abantu bamenyereye ko dukina mu bitaramo bya Leta baduhamagayemo, ariko uyu munsi twagira ngo twerekane ko dutarama; abenshi mu rubyiruko kandi bamenyereye ibitaramo by’indirimbo z’uruvangitirane rw’imico, none babonye umuco nyarwanda utavangiye.” Urukerereza rutangaza ko ruzakomeza kujya rushaka umwanya wo gutaramira abantu. Igitaramo cyo kuri uyu wa gatanu cyabaye n’akanya ko kumva indirimbo za Muyango nawe usanzwe ari umutoza w’Urukerereza, zirimo iyitwa Musaniwabo, Sabizeze n’izindi. Umunyamakuru @SimonKamuzinzi

Addy-Waku Menga. Ardiles-Waku Menga, (yavutse Ku ya 28 Nzeri 1983 i Kinshasa) ni umukinnyi umupira w'amaguru wa bigize umwuga ukomoka muri Repubulika Iharanira Demokarasi ya Kongo, ukina nka rutahizamu. Menga yakuriye mu Budage. Yatangiye umwuga we wumwuga muri 2001 hamwe na VfL Osnabrück, aho yatsindiye ibitego byinshi muri shampiyona yo muri 2006-2007 n'ibitego 15. Mpuzamahanga. Kugeza ubu afite amahitamo y gukinira Repubulika Iharanira Demokarasi ya Kongo .

Intego umutoza Kayiranga J. Baptiste afite n’ikipe ye ziratangaje. Umutoza wa Pepiniere, Kayiranga Jean Baptiste aratangaza ko bitewe n’ikipe atoza uburyo ihagaze, agereranyije n’amakipe bahanganye, aramutse aje byibuze ku mwanya wa 14 mu makipe 16 byamushisha cyane dore n’ubuyobozi bw’iyi kipe aribyo bwamusabye.Ikipe ya Pepiniere yazamutse mu kiciro cya mbere uyu mwaka, ikaba itarabasha gutsinda umukino n’umwe. Igikomeye yakoze ni ukunganya, dore ko iyi kipe iri ku mwanya wa nyuma n’inota rimwe yakuye kuri Sunrise, indi mikino yose uko ari umunani Kayiranga (...)Umutoza wa Pepiniere, Kayiranga Jean Baptiste aratangaza ko bitewe n’ikipe atoza uburyo ihagaze, agereranyije n’amakipe bahanganye, aramutse aje byibuze ku mwanya wa 14 mu makipe 16 byamushisha cyane dore n’ubuyobozi bw’iyi kipe aribyo bwamusabye.Ikipe ya Pepiniere yazamutse mu kiciro cya mbere uyu mwaka, ikaba itarabasha gutsinda umukino n’umwe. Igikomeye yakoze ni ukunganya, dore ko iyi kipe iri ku mwanya wa nyuma n’inota rimwe yakuye kuri Sunrise, indi mikino yose uko ari umunani Kayiranga yarayitsinzwe.Kayiranga abajijwe n’itangazamakuru intego y’umwanya yumva azarangirizaho muri shampiyona yatangaje ko Imana imufashije bakaba aba 14 ntacyo byaba bibatwaye.Yagize ati"intego dufite muri Pepiniere n’ubuyobozi, turamutse tubaye aba 14 twashima Imana yo mu ijuru, ariko no hasi yaho 12 na 13 nta kibazo tutaje muri 15 cyangwa na 16."Kayiranga ngo atangaza ibi kuko abona atari mu hatanira ibikombe bitewe n’urwego ikipe ye iriho, kuvuga kuba baba aba 14 nukugira ngo arebe ko batamanuka mu cyiciro cya kabiri bahozemo kuko babaye aba 15 cyangwa 16 bahita bamanuka.

Kigali: Kuri uyu wa Mbere Abamotari baratwara abagenzi nk’uko bisanzwe (Inkuru ivuguruye). Ubu butumwa Polisi y’u Rwanda yanyujije kuri X, buje buvuguruza ubwari mu itangazo rya Polisi ryasohotse mbere ryavugaga ko kuri uyu wa Mbere Abamotari bo muri Kigali batazakora hagati ya saa mbili n’igice na saa tanu n’igice z’amanywa. Iryo tangazo ryamenyeshaga abatega Moto ko bazihanganira impinduka kubera ayo masaha moto zari kumara zidakora. Byari biteganyijwe ko Abamotari bakorera mu Mujyi wa Kigali bazaba bari mu nama kuri Sitade yitiriwe Pelé iri i Nyamirambo. Ni kenshi Abamotari bajyaga mu nama, abaturage ntibabimenyeshwe, bigatuma bamwe bakererwa mu ngendo zabo by’umwihariko kugera mu kazi bitewe no kutamenyera amakuru ku gihe ngo bakoreshe ubundi buryo. Iri ni itangazo Polisi yari yanditse rivuga ko Abamotari bose b’i Kigali bahurira mu nama i Nyamirambo: Umunyamakuru @ Umukazana11

Abidine Abidine. Abidine Abidine (wavutse 31 Werurwe 1993) ni umukinnyi ukomoka muri Moritaniya, akaba yiruka intera ndende ya Marato. Yitabiriye amarushanwa muri metero 5000 mu mikino olempike yo muri 2020 . Umwuga. Muri Kanama 2019 mu mikino nya furika yo muri 2019, Abidine yaserukiye Moritaniya muri metero 5000 arangiza ku mwanya wa 27 agangiza afite ibihe bingana n'amasaha 15: 52.09. Abidine yari afite ibendera rya Moritaniya mu gihe cy'imikino olempike yo mu mpeshyi yo muri 2020 .

Abanditsi b'abagore muri Zimbabwe. Abanditsi b'abagore muri Zimbabwe ( ZWW ) ni umuryango w'abanditsi b'abagore washinzwe mu mwaka wa 1990 mu igihugu cya Zimbabwe . Niwo wari "umuryango wa mbere w’abagore mu igihugu cya Zimbabwe no mu igihugu cy'Afurika y'epfo wakemuye ubusumbane bushingiye ku gitsina binyuze mu kwandika no gutangaza". ZWW yashinzwe nyuma yaho basubijwe icyifuzo cyagaragaye mu mahugurwa y’abanditsi mu mwaka wa 1990, ZWW yari ifite amashami arenga mirongo cyenda mu igihugu cya Zimbabwe mu ntangiriro z'ikinyejana. Mu myaka icumi yambere, yasohoye ibitabo birenga magana abiri byanditswe nabagore, mucyongereza, Shona na Ndebele . Mu mwaka wa 1990, abanditsi bake b'abagore bashinze Abanditsi b'abagore muri Zimbabwe (ZWW) kugira ngo bateze imbere inyandiko z'abagore mu gihugu. Ubu ifite abanyamuryango 600 n'amashami 56 haba mu cyaro no mu mijyi mu gihugu hose.

Bibiliya y’Ubuhinduzi bw’isi nshya bw’Ibyanditswe by’Ikigiriki bya Gikristo yasohotse mu Rurimi rw’Amarenga rwo muri Polonye. Ku itariki ya 19 Kamena 2022, umuvandimwe Przemysław Bobów wo muri Komite y’Ibiro by’Ishami byo muri Polonye, yatangaje ko hasohotse Bibiliya y’Ubuhinduzi bw’isi nshya bw’Ibyanditswe by’Ikigiriki bya Gikristo mu Rurimi rw’Amarenga rwo muri Polonye. Abantu bagera ku 1.000 bakurikiye iyo porogaramu yari yafashwe amajwi mbere yaho. Iyo Bibiliya ni yo ya mbere ihinduwe mu Rurimi rw’Amarenga rwo muri Polonye, kandi iboneka kuri jw.org no kuri porogaramu yaJW Library,mu rurimi rw’amarenga. Umuvandimwe Bobów yaravuze ati: “Twishimira ko iyi Bibiliya yasohotse izafasha abantu bafite ubumuga bwo kutumva, bakarushaho gusobanukirwa inkuru zo muri Bibiliya. Ibyo bizabafasha kuba abigishwa ba Yesu kandi barusheho kuba incuti za Yehova.” Abahamya ba Yehova batangiye gusohora ibitabo na videwo byo mu rurimi rw’Amarenga rwo muri Polonye, kuva mu mwaka wa 2004. Batangiriye ku gatabo kitwaNi Iki Imana Idusaba? Mu mwaka wa 2006, ni bwo muri Polonye hashinzwe amatorero abiri ya mbere akoresha ururimi rw’amarenga. Ubu hari amatorero 13, amatsinda n’amatsinda ataremerwa 22. Abagize itsinda ry’ubuhinduzi ryo mu Rurimi rw’Amarenga rwo muri Polonye bari mu kazi Twizeye tudashidikanya ko Bibiliya y’Ubuhinduzi bw’isi nshya bw’Ibyanditswe by’Ikigiriki bya Gikristo yo mu Rurimi rw’Amarenga rwo muri Polonye, izafasha ‘abantu b’ingeri zose bagakizwa kandi bakagira ubumenyi nyakuri ku byerekeye ukuri.’—1 Timoteyo 2:4.

Abarimu bakosoye ibizamini bya Leta bari babayeho bate?. Ahenshi mu hakosorewe ibi bizamini, abarimu babikosoye barangije imirimo yo gukosora ndetse bamwe basubiye mu ngo zabo, ariko abari bahagarariye amatsinda y’abakosozi (Team Leaders), ndetse n’abagenzuzi (Checkers), bo bakomeje kuguma ahakosorewe ibizamini, mu bikorwa byo kugenzura no kwegeranya impapuro zakosowe, kugira ngo zishyikirizwe Ikigo cy’Igihugu gishinzwe guteza imbere Uburezi (REB). Kuri uyu wa gatatu tariki 18 Ukuboza 2019, ni bwo impapuro zose zakosowe zashyikirijwe REB, bityo n’aba bari basigaye baba basoje imirimo yabo. Hari abarimu bavuga ko mu bigo bakosoreyemo bari bafashwe neza, bahabwa amafunguro ahagije kandi ateguye neza. Umwe mu bakosoreye mu Iseminari Nto ya Ndera, yabwiye Kigali Today ati “Twebwe muri rusange byari bimeze neza! Wenda ntabwo wavuga ngo ni cyane, ariko rwose ibyo kurya byabaga bihagije, kandi bigasimburanywa, ku buryo nta wavuga ko batugaburiye nabi”. Ku rundi ruhande ariko, hari abarimu bakoze mu bikorwa byo gukosora ibizamini bya Leta, bavuga ko hari ibigo by’amashuri byabafashe nabi cyane mu mibereho, cyane cyane ku mafunguro bagenerwaga. Hari abarimu bavuga ko bagaburirwaga ibyo kurya bikeya cyane kandi biteguye nabi. Umwe mu barimu wakosoreye mu ishuri rya FAWE Girls School riherereye ku Gisozi mu Mujyi wa Kigali, avuga ko bahabwaga amafunguro ateguye nabi cyane, kandi akaba ari makeya ku buryo atahaza umuntu. Uyu avuga ko mu gitondo bahabwaga igikombe cy’icyayi kirimo amata make cyane, n’umugati umwe avuga ko wagura nk’amafaranga 50 y’u Rwanda, saa sita bakagaburirwa umuceli n’ibishyimbo, ibijumba n’ibishyimbo, cyangwa imyumbati n’ibishyimbo bitagira imboga, ubundi nijoro bakagaburirwa umuceri n’ibishyimbo cyangwa kawunga n’ibishyimbo. Uyu mwarimu yagize ati “Batwicishije inzara mbi, mbi, imwe mbi ariko! Uzi kugutekera ibijumba bitogosheje n’umuceli, n’ibishyimbo bikanuye bitagira uruboga! Imyumbati noneho, wasangaga abantu bagiye kurya, amasahane ateretse ariho ibyo kurya, abantu bakisohokera kandi bashonje”. Yungamo ati “Ubwa mbere byabaye bikeya, noneho ubukurikiyeho babitetse nabi, nabi cyane! Maze hari abavugaga ngo n’ingurube zabo ntizibirya! FAWE yadufashe nabi cyane rwose”! Uyu mwarimu avuga ko abajya gukosora ibizamini bandikirwa amabaruwa, abamenyesha ko bazitwaza ibyo kwiyorosa gusa, ibyo kuryamira no kurya bakazabisanga aho bazakosorera. Uyu mwarimu kandi yatubwiye ko mu mwaka ushize yari yakosoreye mu ishuri riherereye mu Kagarama ho mu Karere ka Kicukiro. Aha ho ngo abahakosoreye bafatwaga neza, ndetse ubuyobozi bw’ishuri bukaganira na bo ku mirire yabo, ibigomba guhinduka bigahinduka. Ati “Kagarama ho hari heza ugereranyije! Umuyobozi w’ishuri yarazaga tukaganira, haba hari ibikeneye guhinduka bigahinduka, ariko muri FAWE, twahavuye na Masera (Soeur), tutamubonye na rimwe”. Undi mwarimu waganiriye na Kigali Today, we yakosoreye mu ishuri ryitiriwe Mutagatifu Emmanuel riherereye i Masaka mu Karere ka Kicukiro. Na we avuga ko muri iri shuri abahakosoreye bafashwe nabi ku bijyanye no kugaburirwa, kuko bagaburirwaga ibyo kurya bikeya kandi biteguye nabi. Uyu mwarimu twaganiriye akiri mu mirimo yo gukosora, yabwiye Kigali Today ati “Ni bibi birenze uko ubyumva. Ubundi ikibazo kiri ukubiri: Ibyo kurya ni bikeya kandi biteguye nabi cyane. Baduha kawunga, umuceli n’ibishyimbo rimwe na rimwe bitanagira imboga, ubundi hakaba ubwo baduhaye ibirayi bitogosheje nka rimwe mu cyumweru, cyangwa igitoki na bwo rimwe mu cyumweru”. Aba barimu bavuga ko amakuru bafite ariko badafitiye gihamya, ari uko buri mwarimu agenerwa amafaranga ibihumbi 7.500Frs yo kurya ku munsi, ariko bakurikiza uko baryaga, bagasanga ayo mafaranga atageraho. Umwe ati “Ariko urebye, wasanga umwarimu atarya arenze 3000Frs ku munsi”. REB irabivugaho iki? Umuyobozi Mukuru w’Ikigo gishinzwe guteza imbere uburezi (REB), Dr. Irené Ndayambaje, yabwiye Kigali Today ko ingengo y’imari igenerwa ibikorwa byo gutegura, gukoresha, gukosora n’indi mirimo irebana n’ibizamini bya Leta, iba ikubiye hamwe, akavuga ko atabasha kumenya umubare w’amafaranga aba agenewe gutunga abarimu bakosora ibizamini. Ati “Ntabwo twajya kuvuga ngo umuntu agenewe kurya amafaranga angahe ku munsi. Igihari cyo ni uko hari ingengo y’imari iba yagenewe abakosozi, kandi ibafasha kugira ngo habonekemo ifunguro rihagaze neza, kugira ngo umuntu uri muri iki gikorwa bigaragare ko atabayeho nabi”. Uyu muyobozi kandi yanze gutangaza ingengo y’imari igenerwa ibyo bikorwa byose muri rusange, avuga ko ibyo ntacyo byakongera mu nkuru. Ati “Si ngombwa! Reka twite ku myigishirize, imyigire n’isuzuma”. Dr. Ndayambaje avuga ko imibereho y’abakosora ibizamini bya Leta bayikurikirana umunsi ku munsi, kandi bakaba bifuza ko umuntu waje muri icyo gikorwa yagira imibereho myiza imufasha gukora neza inshingano ze. Avuga kandi ko mbere y’uko igikorwa cyo gukosora gitangira, REB yabanje kuganira n’abayobozi b’amashuri yakosorewemo, ku buryo bwo kunoza imigendekere myiza y’iki gikorwa. Dr. Ndayambaje ariko avuga ko hari ubwo ibigo byakira abakosora ibizamini bya Leta, ariko ntibyubahirize amasezerano biba byagiranye na REB. Uyu muyobozi avuga ko ibyo umuntu abirebera mu miyoborere y’ayo mashuri, ari na yo mpamvu hari amwe mu mashuri yakorerwagamo ibikorwa byo gukosora ibizamini, ariko akaza kuvanwamo kuko byagaragaye ko atubahiriza amasezerano. Ati “Iyo dukoze isuzuma tukabona ko hari ahagiye hagaragara imikoranire itari myiza cyangwa se uburangare ku muyobozi wari ushinzwe kwita ku bakosozi, ni yo mpamvu tugenda dufata imirongo mishya, hagamijwe ko abantu baza gukosora na cyane ko baba ari benshi, kandi uko baba benshi ni byiza ko abantu banoza serivisi, kandi bakitondera ko uburyo bafatwamo buba ari bwiza. Aho bigaragaye ko hari ibitarubahirijwe, ni yo mpamvu ubona umwaka ku wundi hari ibigenda binozwa, kandi n’umurongo mushya ugafatwa. Niba abantu babiri barahawe amafaranga, kuki hari aho bigenda neza, ahandi bikagenda nabi? Ni byo navuze ko bishobora gushingira ku buyobozi bw’icyo kigo cyangwa imikorere yacyo, ari na yo mpamvu umunsi ku wundi tubikurikirana, kandi aho tubonye ko ari ibintu byo kutihanganirwa, hari umurongo cyangwa icyemezo cyibifatirwa”. Ntitwabashije kuvugana n’ubuyobozi bw’amashuri yakiriye abakosozi, kuko ubwo twageragezaga kuvugisha umuyobozi wa FAWE Girls School yo ku Gisozi, yatubwiye ko ahantu ari hatamwemerera kutuvugisha. Ubusanzwe ibizamini bya Leta byose byajyaga bikosorerwa mu mashuri yo mu Mujyi wa Kigali, ariko muri uyu mwaka wa 2019, hari ibyakosorewe mu Karere ka Nyanza mu Ntara y’Amajyepfo. Umunyamakuru @ CharlesRUZINDA2

Mu Rwanda hagiye gutangwa doze ishimangira y’urukingo rwa #COVID19. Doze ishimangira y’urukingo rwa COVID-19 itangwa nyuma y’amezi atandatu (iminsi 180) nyuma yo gukingirwa byuzuye. Ishobora gufatwa nka doze ya gatatu ku bahawe inkingo zitangwa muri doze ebyiri, cyangwa igafatwa nka doze ya kabiri ku bahawe ubwoko bw’inkingo zifatwa muri doze imwe. Minisiteri y’Ubuzima ivuga ko gukingira bizajya bibera ku bigo nderabuzima, ku bitaro by’uturere, ndetse n’ahandi hateganyijwe gukingirirwa. Bizakorwa mu byiciro bikaba bihereye mu Mujyi wa Kigali, ariko n’utundi turere tukazakurikiraho mu gihe cya vuba. Umunyamakuru @ h_malachie

Volleyball: Amakipe ya APR na REG yabonye itike yo gukina imikino ya ¼. Ayo makipe ni APR women Volleyball Club na Rwanda Energy Group Volleyball Club abitse ibikombe bya shampiyona y’u Rwanda umwaka ushize w’imikino. Ikipe ya APR WVC yaraye yerekeje muri ¼ nyuma yo gutsinda ikipe ya Nigeria Customs yo mugihugu cya Nigeria amaseti 3-1 (25-19, 25-13, 25-11 na 25-8). Ku ruhande rw’ikipe ya REG VC yo yaraye ibijyezeho nyuma yo guhigika ikipe ya Olympique Montagne Goyaves volleyball yo mugihugu cya Mauritius nayo iyitsinze amaseti 3-1 (25-20,20-25,25-22,25-19). Nyuma yo gukatisha itike ku makipe yombi, ikipe ya APR WVC iragaruka mu kibuga kuri uyu munsi ikina imikino ya ¼ aho iri bucakirane n’ikipe ya Asac Saltigue yo mugihugu cya Senegal. Ikipe ya REG VC nayo nyuma yo gukomeza muri ¼, iraza kwesurana n’ikipe ya JSCOA volleyball Club yo mugihugu cya Algeria umukino nawo uteganyijwe kuri uyu wa kane mu gihugu cya Tunisia. Umunyamakuru @amonb_official

Goma: Urubyiruko mu myigaragambyo rwamagana Perezida Tshisekedi. Mu gihe Repubulika Iharanira Demokarasi ya Kongo yagiranye ibiganiro n’u Rwanda ku mutekano w’uburasirazuba bwa Kongo, urubyiruko rwo mu Mujyi wa Goma rwazindukiye mu myigaragambyo yeguza Perezida Tshisekedi. Ni imyigaragambyo yabaye mu gitondo cyo ku wa 31 Nyakanga 2024, abo basore n’inkumi bakaba bigaragambya, bavuga ko barambiwe ubutegetsi bubi, bityo Perezida Tshisekedi akwiye kwegura. Biravugwa ko ahanini iyo myigaragambyo yatewe n’umusore waraye yishwe mu Mujyi wa Goma, rukaba kandi rwaraje rukurikira iyicwa ry’abantu batandukanye muri kariya gace. Urwo rubyiruko rwagaragaye ruvuga ko rurambiwe umutekano muke urimo ubwicanyi bwa hato na hato, bikaba byagaragajwe n’amashusho agaragaramo abiganjemo urubyiruko, bafunga imihanda ya Goma bakoresheje amakoro, bakavuga ko bahisemo kubikora nk’ubukangurambaga bwo kwirukana bwana Félix Tshisekedi. Baragira bati “Tshisekedi arica igihugu amanwa n’ijoro, Perezida ntabwo ashoboye, Tshisekedi agomba kugenda”. Mu majwi yabo, abigaragambya kandi bumvikanye bavuga ko barambiwe guhora bicwa nk’inyamaswa umunsi ku wundi, kubera “imiyoborere mibi ya Tshisekedi”. Umujyi wa Goma umaze igihe usumbirijwe n’umutekano muke, ukaba kandi ugoswe n’abarwanyi ba M23 binavugwa ko igihe icyo ari cyo cyose uyu mujyi wafatwa.

ka Rwankeri, Umurenge wa Busogo hiciwe Abatutsi benshi harimo Kabare wavutse 1942 mwene Sebatwa na Nyiragemura, yicishijwe imbunda; Mukarubayiza wavutse 1952, mwene Mbishibishi na Nyiramukobwa, yicishijwe imbunda; Nyirarugendo wavutse 1954, mwene Sebatwa na Nyiragemura, yicishijwe imbunda ; Mukarubuga wavutse 1966, mwene Sebatwa na Nyiragemura ; Uwambaje wavutse mu 1974, mwene Sebatwa na Nyiragemura, yicishijwe imbunda; Ingabire wavutse mu 1976, mwene Sebatwa na Nyiragemura, yicishijwe imbunda; Mawazo wavutse mu 1974 mwene Kabare na Mukarubayiza, yicishijwe imbunda; Chantal wavutse 1976, mwene Kabare na Mukarubayiza, yicishijwe imbunda; Tuyizere wavutse mu 1979, mwene Kabare na Mukarubayiza, yicishijwe imbunda; Mutabazi wavutse 1978, mwene Kabare na Mukarubayiza, yicishijwe imbunda. Hishwe kandi umwana wa Kabare, bamwicisha ubuhiri.48 48 Inyandiko z’Inkiko Gacaca, Intara ya Ruhengeri, Akarere ka Nyabihu, Umurenge wa Busogo, Akagari ka Busogo. Uretse Abatutsi biciwe kuri Paruwasi ya Busogo no mu kibikira, abandi Batutsi benshi ba Komini Mukingo biciwe mu ngo zabo cyangwa aho babaga bihishe, abandi bajya kwicirwa ku buvumo bwa Nyaruhonga. 4.2.3. Abatutsi biciwe kuri bariyeri yari yashyizwe imbere ya Komini Mukingo n’ahitwa ku ijite (Gite) Mu rwego rwo gukumira Abatutsi bashoboraga guhunga, mu Kagari ka Kagezi, Umurenge wa Busogo, Colonel Bizimungu Augustin afatanije na Burugumesitiri Kajelijeli Juvénal batanze amabwiriza ko hashyirwaho bariyeri imbere ya Komini Mukingo. Abagiye gukora (kwica) kuri iyo bariyeri harimo Resiponsabule Bazimenyera mwene Bugenimana na Ntamegano; Sebuhinja mwene Kampayana na Nyirabagenzi wakoraga muri MINITRAPE; Bamenya Obed mwene Bamenya wakoraga muri MINITRAPE; Ntaganda mwene Nyabarenzi na Kabagenda wari membre wa Serire; Hategeka mwene Bitariho na Nkuriyabanzi wari membre wa Serire; Mazeyose JMV mwene Rusatsi na Budohe wari Nyumbakumi na Hitimana E. wari nyumbakumi. Kuri iyo bariyeri hiciweho Abatutsi bahungaga berekeza i Gisenyi, abenshi bakaba bari baturutse i Kigali na Musanze. Mu kagari ka Busogo, Umurenge wa Busogo, bariyeri yashyizwe ahitwa ku IJITE. Yashyizweho guhera mu Ukwakira 1990, ihabwa imbaraga kuva ku itariki ya 7 Mata 1994. Uwashyizeho iyo bariyeri ni Konseye wa Segiteri Busogo Ndisetse Assiel afatanije na Burugumesitiri wa Komini Mukingo Kajelijeli Juvénal. Abayoboye iyo bariyeri hari Ndangiza Lazaro mwene Ngomiraruhije na Nyirankeri wari resiponsabule wa Serire. Abaturage bagize uruhare mu bwicanyi bwakorewe kuri iyo bariyeri harimo: Musafiri mwene Rwirasira, yari Interahamwe; Barebereho mwene Sebahanuzi, yari Interahamwe; Rugumire mwene Bihemu, yari Interahamwe; Rumaga mwene Nemeye, yari Interahamwe. Mu babashije kumenyekana biciwe kuri iyo bariyeri harimo Hitimana Gérard ukomoka muri Perefegitura ya Gitarama, akaba yari umwarimu muri ISAE Busogo, yicishijwe imbunda. Nyuma yo kurangiza kwica Abatutsi bo muri Komini Mukingo, Interahamwe zaho zagiye gutanga ubufasha muri Komini Kigombe aho zifatanije n’abasirikare bishe Abatutsi bari bahungiye muri Cour d’Appel mu Ruhengeri, ku itariki ya 14 Mata 199450. Mu bamamaye mu bitero byagiye kwica hirya no hino harimo kandi Hategekimana Hamada mwene Ndimurwango na Nyiraranga, Kanyamuenga Erasto mwene Girukubonye na Rebero, Simbashoboye mwene Makenza na Nyirantabire, Kabera Théogène mwene Ndimurwango na Nyiraranga, Rwakana mwene Biyingoma na Nyiranshakiye, Rwakana mwene Biyingoma na Nyiranshakiye n’abandi. Izi nterahamwe zikaba zarishe Abatutsi benshi bakoresheje ishoka, inyundo n’inkoni. Mu bayobozi bagize uruhare mu iyicwa ry’Abatutsi muri Komini Mukingo, abatangabuhamya bagaruka kuri Burugumesitiri Kajelijeli Juvénal, Lieutenant Hasengineza watanze imbunda, Colonel Bizimungu Augustin watanze imbunda, Nzirorera Joseph wakoreshaga inama zatangiwemo ubutumwa bwo kurimbura Abatutsi, Bazimenyera wari Burigadiye wa Komini, Sinaribonye n’abandi. Uretse kwicwa nabi habayeho no gushinyagurira imirambo. Aha twavuga umurambo wa Joyisi watwitswe na Rugumire mwene Bihemu, Niyoyita mwene Kabasheshe na Manizabayo Haruna. 4.2.4. Abatutsi biciwe kwa Munyemvano Ku itariki ya 7 Mata 1994, Abatutsi benshi barimo abagabo, abagore n’abana bagabweho igitero bicirwa aho bari bahungiye mu rugo rwo kwa Munyemvano, muri Serire ya Rwankeri, Komini ya Mukingo. Iki gitero kikaba cyari kiyobowe na Kajelijeli Juvénal. Interahamwe zari muri icyo gitero cyagabwe kwa Munyemvano zakoresheje intwaro

Abatinda kwishyura Mituweli baritesha amahirwe yo kwivuza. Umuyobozi w’Akarere ka Muhanga, Uwamaliya Beatrice, avuga ko Akarere ka Muhanga kari kuri 49% by’abaturage bamaze kwirihira Mituweli ku buryo abandi 51% bagize ikibazo cy’uburwayi, byagorana kubiona serivise z’ubuvuzi. Agira ati “Mbere yo kugira ikindi ukora, urabanza ukagira ubuzima. None rubyiruko namwe bakuru, mureke agasigane ko kwishyura mituweli.” Itangazo Minisiteri y’Ubuzima iherutse gushyira ahagaragara, rivuga abaturage bishyuye amafaranga y’ubwisungene mu kwivuza kugeza ku ya 31 Kanama 2016, bemerewe guhita bajya kwivuza badategereje iminsi 30, nk’uko byari bisanzwe. Nyamara ngo abazatanga amafaranga mu mezi akurikiraho, bazajya bategereza iyo minsi 30. Umuyobozi w’akarere agasaba abaturage kurushaho kwishyura amafaranga y’ubwisungane mu kwivuza. Bamwe mu baturage bavuga ko ikibazo cyo kutishyura vuba giterwa no kuba barashyizwe mu byiciro by’Ubudehe bitabakwiye ugereranyije n’ubushobozi bwabo, bityo gutinda gusubiza ubujurire bwabo bikaba bituma badashobora kwishyura. Guverineri w’Intara y’Amajyepfo Munyantwari Alphonse wifatanyije n’abaturage ba Muhanga mu muganda wo kuri uyu wa 27 Kanama 2016, na we yasabye ko abaturage barwanya ubujiji, bagakangukira kwishyura umusanzu w’ubwisungane mu kwivuza. Guverineri Munyantwari yongeyeho ko imiryango ikwiriye kuzajya yitwararika hakiri kare igateganya umusanzu wo kwishyurira abayigize hakiri kare kugira ngo babashe kwivuza batagize ubukerererwe. Umuyobozi w’Akarere ka Muhanga avuga ko aka karere kaza ku mwanya wa nyuma mu kwishyura Mituweli, mu gihe mbere kari mu myanya y’imbere, bityo agasaba ko niba hari ikibazo cyagaragazwa kigashakirwa umuti. Umunyamakuru @ murieph

Ruhango: Agaseke katumye nta mugore ugisabiriza ku mugabo we. Aba bagore batangiye kuboha agaseke batagira aho bakagurisha, bakakagurisha ku bo bita abamamyi bakabahenda ariko ubu babona ikigo cyitwa Rwanda Basket Company kibagurira ibiseke nacyo kikabigurisha muri Amerika mu iduka ryitwa COSK. Umwe muri aba baboshyi, avuga ko kuva yatangira kuboha agaseke, byamuhesheje amahoro mu rugo rwe, kuko mbere yahoraga ahanganye n’umugabo bapfa amikoro macye yarangwaga mu muryango wabo. Agira ati “mbere nakaga umugabo amafaranga yo guhahira abana, akajya kuyampa induru zivuze, ariko ubu ndahahira urugo, nkashyira umuhinzi mu murima, ndetse nkanishyiru mituelle”. Mukakamanzi Mariya, ahagarariye imwe mu makoperative 13 akorera mu karere ka Ruhango, nawe ahamya ko ubu ingo z’abagore baboha agaseke zihagaze neza, kuko ntacyo umugore agisaba umugabo. Nibura ngo ku munsi umwe umugore wagize kuboha agaseke umwuga, ntashobora kubura amafaranga 2000 yinjiza. Michel Kayiranga ahagarariye Rwanda Basket Company mu Rwanda, avuga ko ikigo ahagarariye cyaje kugirango gifashe abagore kwiteza imbere babinyujije mu bukorikori cyane cyane mu ibohwa ry’agaseke. Kayiranga avuga ko kuva batangira gukorana n’aba bagore guhera mu mwaka wa 2008, ngo bigaragara ko ubuzima bwabo bwahindutse. Ikibazo Rwanda Basket Company igifite ni uko umusaruro utangwa n’aba bagore ukiri muke, hakaba hakenewe imbaraga nyinshi kugira ngo bashobore guhaza isoko bafite muri Amerika. Nubwo ababoshyi b’agaseke bavuga ko hari aho bamaze kwigeza, baracyafite ikibazo cy’ubumenyi bucye. Aho basaba inzego zishinzwe kwongerera amakoperative ubumenyi, kubagenera amahugurwa ahagije. Kugeza ubu mu karere ka Ruhango habarirwa amakoperative 13 agizwe n’abagore basaga 2000 biyemeje umwuga wo kuboha agaseke. Eric Muvara

Tigo yakoresheje indirimbo ivuga kubyiza by’u Rwanda. Iyo ndirimbo izaba itaka u Rwanda ivuga ibyiza byarwo ndetse n’abarutuyemo. Iyo ndirimbo yateguwe na Tigo kandi ngo ntirabonerwa izina; nk’uko byatangajwe na Platini wo muri Dream Boys mu kiganiro twagiranye tariki 19/06/2012. Platini yagize ati “Ntabwo tuzi uko iyi ndirimbo izaba yitwa, buriya ba nyirayo nibo bazayita izina. Gusa ni indirimbo ivuga kubwiza bw’u Rwanda, abarutuyemo ndetse tukanahabwa service nziza na Tigo. Indirimbo turayirangije, twayikoranye na Urban Boys, Riderman, Kitoko na Radio.” Iyo ndirimbo yakorewe muri Big Town kwa T-Brown ikorwa na Producer Washington. Abahanzi bose baririmbye muri iyi ndirimbo ndetse na Producer Washington bose bari buzuye ibyishimo kandi batubwiye ko indirimbo ari nziza cyane. Nubwo indirimbo barangije kuyikora ariko ntituramenya igihe Tigo izayimurikira Abanyarwanda kuko tutashoboye kugira umuntu wo muri Tigo tuvugana nawe. Marie Clemence CYIZA UWIMANIMPAYE

Kamonyi-COOPRORIZ-ABAHUZABIKORWA: USADF isize uwasindagizwaga yasindagiza abandi. Imyaka ine irashize ikigo cya Leta zunze Ubumwe za Amerika gifasha Amakoperative na ba Rwiyemezamirimo muri gahunda zo kwiteza imbere-USADF gifasha Abahinzi b’Umuceri muri Koperative COOPRORIZ-ABAHUZABIKORWA yo mu karere ka Kamonyi. Basindagijwe n’umunyembaraga, abacukije bafite intege zabafasha gusindagiza abandi. Koperative COOPRORIZ-ABAHUZABIKORWA ba Mukunguri, mu myaka ine y’imikoranire basoje kuri uyu wa 08 Nzeri 2023, iki kigo cy’Abanyamerika-USADF( United States African Development Foundation) cyabafashije mu bikorwa bitandukanye by’iterambere, bubaka ubushobozi mu by’ubwenge mu bakozi, Ibikorwa remezo bifasha Abanyamuryango gutera imbere no guhindura ubuzima kuba bwiza. Kayigi Geoffrey, Umuyobozi wa USADF, mu gusoza iki gihe cy’imyaka ine bafasha iyi Koperative y’Abahinzi b’Umuceri ba Mukunguri, yabwiye intyoza.com ko urwego babasanzeho rutari rwiza, ariko ko aho babasize hashimishije ku buryo bizeye ko bazarushaho gutera imbere bakanafasha abandi. Ati“ COOPRORIZ-ABAHUZABIKORWA twabasanze ahantu hatameze neza, twabasanze ahantu wabonaga y’uko batabonye ubagoboka batari kumara n’umwaka bagihagaze, ariko aho bari uyu munsi ugereranije n’aho bari bari icyo gihe, umuntu adakabije yavuga ko bijya kuba nk’ikinyuranyo cy’umunsi n’ijoro kuko uyu munsi bahagaze neza mu buryo bwose”. Akomeza ati“ Igituma bahagaze neza ni uko igihe twazaga twicaranye nabo twumva ikibazo cyabo, dufatanya nabo kureba uburyo bwiza bwo kugira ngo icyo kibazo bashobore kuba bakivamo n’icyerekezo bafite bashobore kuba bakigeraho. Inkunga yabonetse y’uwo mushinga yaje ije gusubiza ibyo twari twaganiriye na Koperative bo ubwabo twashakiye hamwe ibisubizo, twabyumvikanyeho kandi mu gihe cyo kubishyira mu bikorwa twababaye hafi ku bujyanama no ku mahugurwa ndetse no kubakosora rimwe na rimwe aho byabaga bitameze neza. Uyu munsi mu bice byose, ari ku musaruro, ari imirimo yo mu biro, icungamutungo, ibaruramari, ikurikiranabikorwa mu nzego zose bahagaze neza”. Ashimangira ko aho babasize agereranije n’aho babasanze ashyize ku ijanisha byakuba inshuro inye, 400%  ndetse henshi bikarenga. Mu nama n’impanuro yasigiye iyi Koperative mu gutuma ibyo bakora byareshya abafatanyabikorwa n’abandi bakaba baza kubigiraho, agira ati “ Icyambere cy’ishingiro ni ugukomeza imiyoborere myiza, kubungabunga ibikorwa bagezeho no gutekereza kubyagura biturutse mu bushobozi bwabo bashobora kubaka bagendeye ku nama no kunyigisho twabahaye. Uko bagaragaje gufatanya neza natwe mu gihe amasezerano y’inkunga yari akiriho ndabifuriza ko bazakomeza ibyo ng’ibyo”. Niyongira Uzziel, Umuyobozi w’Akarere ka Kamonyi wungirije ushinzwe iterambere ry’Ubukungu wari umushyitsi mukuru, ahamya ko imyaka ine y’ubu bufatanye isigiye Abanyamuryango ba Koperative ibikorwa byinshi bagezeho bijyanye n’akazi Koperative ikora k’ubuhinzi bw’Umuceri, harimo kubafasha kubaka ubwanikiro ndetse n’ubuhunikiro, kubaha Imodoka ibafasha gutwara umusaruro, koroshya ingendo z’abamamazabuhinzi babaha amagare, guha abakozi Moto n’ibindi. Avuga ko ibikorwa basigiwe bitabagejeje aho bajya ko ahubwo hari umukoro bafite. Ati “ Koperative n’Abanyamuryango bayo bagomba guhera kuri ibyo bikorwa bahawe uyu munsi kugira ngo bakomeze batere imbere babyongere. Babahaye imbaraga ahubwo nabo barasabwa gukora cyane kugira ngo ari ibyo bamaze guhabwa bikomeze bifatwe neza ariko nabo bibatere imbaraga zo kongeraho ibindi byinshi mu rwego rwo gukomeza gufasha Abanyamuryango babo bibumbiye muri iyi Koperative COOPRORIZ-ABAHUZABIKORWA “. Akomeza ashimangira ko akurikije urwego aba bahizi ba Koperative COOPRORIZ-ABAHUZABIKORWA bagezeho, hari amasomo menshi andi makoperative yaza kubigira ho kuko ari Koperative izi icyo ikora, iyobowe neza, bazi icyo bashaka n’uburyo bakemura ibibazo by’Abaturage, ikaba Koperative ifite icungamutungo rinoze, ikorera ku ntego, ifite gahunda y’ibikorwa, ikaba Koperative igaragaza icyerekezo cyiza. Mugenzi Ignace, Perezida wa COOPRORIZ-ABAHUZABIKORWA ashimangira ko kubona uyu mufatanyabikorwa, USADF byatumye bihuta mu iterambere, haba mu bikorwa remezo byo kubaka imbuga na Hangari zazo, bagira imashini zihura zikanagosora umuceri( imashini 7), bagira umusaruro ushimishije mu bwiza no mu bwinshi. Ahamya ko uko bari mbere, byari ku rwego ruciriritse ariko nyuma y’imyaka ine bafashwa na USADF guhera muri 2019, bari ku rwego rushimishije rwihuta ariko kandi batavuga ko bageze aho bajya kuko inzira igikomeje mu kwagura ibikorwa no kwiteza imbere bahindura imibereho y’umunyamuryango kurushaho kuba myiza, akishima ndetse na Koperative ikiyubaka bikwiye, ikaba iyo abandi baza kwigira ho. Mu bikorwa byakoze ku bufatanye bwa COOPRORIZ-ABAHUZABIKORWA n’Umuryango nterankunga w’Abanyamerika-USADF hari; Imodoka yaguzwe igeza umusaruro ku isoko, Hubatswe iguriro ry’Inyongeramusaruro horoshywa ingendo zakorwaga ku bahinzi, Hasanwe ubuhunikiro bw’Imbuto, Haguzwe Moto, Hubatswe imbuga hagamijwe kongerera agaciro mu bwiza igihingwa cy’umuceri, Inkunga y’amagare 80 yatanzwe mu koroshya iyamamazabuhinzi, Hubatswe urukarabiro mu rwego rwo gusigasira ubuzima bw’abantu, Imashini zihura zikanagosora umuceri hagamijwe kugabanya iyangirika ry’umusaruro, Amahugurwa ku miti n’ifumbire mvaruganda n’ibindi. Mu rwego rwo guhamya no kwerekana ko uwasindagijwe muri iki gihe cy’imyaka ine na USADF nawe yatoye imbaraga zamubashisha kugira uwo asindagiza, iyi Koperative COOPRORIZ-ABAHUZABIKORWA yaremeye Koperative ebyiri z’abahinzi izigenera inkunga ya Miliyoni zisaga cumi n’esheshatu z’amafaranga y’u Rwanda. Munyaneza Theogene

Bapfunyikiwe "Transformer" idakora kubera uruzinduko rwa Perezida. Kabatsi John, ufite icyuma gisya ibigori mu Mudugudu wa Nyarupfubire II, avuga ko gukora bajya ibihe bibahombya kuko iyo bacaniye rimwe ibyuma bisya, ibikoreshwa mu kubaza no gusudira hamwe, umuriro ubura. Kabatsi avuga muri Mata 2016, REG yababwiye ko ibahaye imashini yongera ikanagabanya umuriro, “Transformer”, ifite imbaraga nyamara bikaba ntacyo byahinduye. Ati “Byaduteje ibihombo kuko imisoro n’amahoro ntibigabanuka kandi ntiwabwira banki ko wakoze gake ngo igusonere inguzanyo. Umukozi na we ntiyareka kwishyuza.” We na bagenzi be bakaba bakeka ko bashobora kuba barayihawe kubera uruzinduko rwa Perezida Kagame bikaganga ko babibazwa. Kabatsi akomeza agira ati “REG yumvise uruzinduko rwa Perezida izana ‘Transformer’ nshya ariko hari ibiburamo. Amezi atatu ashize bayishyizeho, ngira ngo bategereje ko Perezida avuga ko azagaruka bakabona gushyiramo icyo cyuma.” Abaturage bo mu midugudu ya Nyarupfubire ya 1 n’iya 2 na bo bavuga ko umuriro w’amashanyarazi bahawe ari mbarwa. Uwitwa Mugabe Tharcisse ati “Wagira ngo ni icyapa kiyobora abantu. Amazu yo ku muhanda wa kaburimbo ni yo afite amashanyarazi naho ay’inyuma ni icuraburindi.” Ubwo twakurikiranaga iyi nkuiru hagati mu cyumweru gishize, Gasingirwa Justin, Umuyobozi wa REG/Sitasiyo ya Nyagatare, yavugaga ko mu cyumweru kimwe ikibazo cy’iyo “Transformer” kizaba cyakemutse ariko kugeza ubu ntibirashoboka “Transformer” nshya yashyizwe Bugaragara ari na yo itanga umuriro mu Kagari ka Nyarupfubire ifite KVA 100 iyahozeho yari ifite KVA50 (KVA ni igipimo cy’ingufu za moteri). Umunyamakuru @ SEBASAZAGEmman1

Clare Akamanzi wahoze ayobora RDB yahawe izindi nshingano. NBA Africa yatangaje ko imirimo mishya Clare Akamanzi yahawe azayitangira ku itariki ya 23 Mutarama 2024. NBA Africa ni ishami rya Shampiyona ya Leta Zunze Ubumwe za Amerika muri Basketball, National Basketball Association (NBA), rikaba rimaze gushinga imizi ku mugane wa Afurika aho rifite amarerero n’ibikorwa remezo ryubatse hirya no hino muri Afurika, bigamije gukuza impano ziri kuri uyu mugane mu mukino wa Basketball. Si ibyo gusa kuko iri shami rya NBA Africa ku bufatanye na NBA bategura amarushanwa, amaserukiramuco (Festival) kuri uyu mugabane wa Afurika mu rwego rwo gushaka no gufasha Abanyafurika gukina no gukunda umukino wa Basketball. Bimwe muri ibyo bikorwa uyu muryango ugiramo uruhare, harimo nka Basketball Africa League (BAL), irushanwa rihuza amakipe yabaye aya mbere iwayo mu bagabo ku mugabane wa Afurika, rikaba rimaze imyaka itatu riba ndetse rikanasorezwa mu Rwanda kuva muri 2021 ubwo ryatangizwaga ku mugaragaro. Mu zindi nshingano Clare Akamanzi afite nk’uko bikubiye mu itangazo rya NBA, harimo kugenzura ibikorwa by’ubucuruzi bya NBA, gushyira imbaraga mu iterambere rya Basketball ku mugabane wa Afurika, kuzamura umubare w’abakunzi ba Basketball yaba NBA ndetse na BAL ku mugane wa Afurika wose binyuze mu iterambere rya Basketball uhereye mu bakiri bato, itangazamakuru, gukorana n’abafatanyabikorwa no guteza imbere imibereho myiza y’urubyiruko muri Afurika. Clare Akamanzi ni umunyamategeko w’umwuga. Yatangiye gukora nk’impuguke mu bijyanye n’ubucuruzi mu 2004 akorera i Genève mu Busuwisi, nyuma aza gutangira gukorera u Rwanda ariko akiri mu Busuwisi aho yakoraga nk’intumwa ya Leta ireba cyane ibijyanye n’ibiganiro biganisha ku masezerano mu by’ubucuruzi mu Kigo Mpuzamahanga mu by’Ubucuruzi (World Trade Organisation). Akamanzi kandi yabaye i Londres mu Bwongereza nk’umudipolomate mu by’ubucuruzi, aza gusubira mu Rwanda mu 2006 aho yabaye Umuyobozi Mukuru wungirije mu Kigo cy’Igihugu gishinzwe Ishoramari no guteza imbere Ibyoherezwa mu Mahanga (RIEPA), mbere y’uko RDB ihuzwa n’ibindi bigo mu 2008. Clare Akamanzi yabaye Umuyobozi ushinzwe Ibikorwa mu Rwego rw’Igihugu rushinzwe Iterambere (RDB) nyuma aza gushingwa kuba Umuyobozi w’Ishami rishinzwe Ingamba na Politiki (Policy & Strategy Unit) mu Biro by’Umukuru w’Igihugu aho yavuye agirwa Umuyobozi Mukuru wa RDB. Clare Akamanzi yakuwe ku nshingano zo kuyobora RDB tariki 27 Nzeri 2023, asimburwa na Francis Gatare n’ubundi wigeze kuyobora RDB, Gatare na we akaba yari yarasimbuwe na Clare Akamanzi muri 2017. Clare Akamanzi asimbuye Umunyamerika Victor Williams wayoboraga NBA Africa kuva mu mwaka wa 2020, akaba yarasezeye muri ako kazi, akomereza mu bindi bikorwa. Umunyamakuru @amonb_official

KWICISHA BUGUFI BISOBANURA IKI?. 1-2. (a) Mose yari muntu ki, kandi se yakoze iki? (b) Kuki dusabwa kwicisha bugufi? BIBILIYA ivuga ko Mose “yari umuntu wicishaga bugufi cyane kurusha abantu bose bari ku isi” (Kub 12:3). Ese ibyo bisobanura ko yari ikigwari, ahuzagurika kandi ari umunyabwoba? Bamwe bavuga ko ari uko umuntu wicisha bugufi aba ameze. Ariko ibyo si byo. Mose yari intwari, azi gufata ibyemezo kandi yakoreraga Imana n’imbaraga ze zose. Yehova yamufashije guhangana n’umutegetsi ukomeye wa Egiputa, ayobora abantu bagera kuri miriyoni nk’eshatu bambuka ubutayu. Nanone yafashije Abisirayeli kunesha abanzi babo. 2 Nubwo tudahura n’ibibazo nk’ibya Mose, buri munsi duhura n’abantu cyangwa imimerere ituma kwicisha bugufi bitugora. Nubwo bimeze bityo ariko, dusabwa kugaragaza uwo muco. Yehova asezeranya ko ‘abicisha bugufi bazaragwa isi’ (Zab 37:11). Ese ubona wicisha bugufi? Abandi se bo babibona bate? Mbere yo gusubiza ibyo bibazo by’ingenzi, tugomba kumenya icyo kwicisha bugufi bisobanura. KWICISHA BUGUFI BISOBANURA IKI? 3-4. (a) Kwicisha bugufi twabigereranya n’iki? (b) Ni iyihe mico dusabwa kugira ngo tube abantu bicisha bugufi, kandi kuki? 3 Kwicisha bugufi  twabigereranya n’igihangano cy’amabara meza. Kubera iki? Kimwe n’uko umunyabugeni avanga amabara atandukanye kugira ngo akore igihangano kiza,  ni ko natwe dusabwa kugira imico myiza itandukanye kugira ngo dushobore kwicisha bugufi. Imwe muri iyo mico ni ukuganduka, kwitonda n’ubutwari. Kuki dusabwa kugira iyo mico niba twifuza gushimisha Yehova? 4 Abantu bicisha bugufi ni bo bonyine baganduka, bagakora ibyo Imana ishaka. Bimwe mu byo Imana ishaka ni uko tuba abantu bitonda (Mat 5:5; Gal 5:23). Iyo dukoze ibyo Imana ishaka, birakaza Satani. Ni yo mpamvu nubwo twicisha bugufi kandi tukitonda, abantu benshi bo muri iyi si ya Satani batwanga (Yoh 15:18, 19). Bityo rero, tugomba kugira ubutwari kugira ngo turwanye Satani. 5-6. (a) Kuki Satani yanga abantu bicisha bugufi? (b) Ni ibihe bibazo tugiye gusuzuma? 5 Umuntu uticisha bugufi yishyira hejuru, akarakara bikabije, kandi ntiyumvire Yehova. Uko ni ko Satani ameze rwose. Kuba yanga abantu bicisha bugufi rero, ntibitangaje! Abo bantu bashyira Satani ahabona, kubera ko bafite imico atagira. Ikimubabaza kurushaho ni uko bagaragaza ko ari umubeshyi. Kubera iki? Ni ukubera ko n’iyo yagira ate, adashobora kubuza abantu bicisha bugufi gukorera Yehova!Yobu 2:3-5. 6 Ariko se ni ryari kwicisha bugufi biba bitoroshye? Kuki tugomba gukomeza kwitoza uwo muco? Kugira ngo dusubize ibyo bibazo, reka dusuzume urugero rwa Mose, urw’Abaheburayo batatu bajyanywe mu bunyage i Babuloni n’urwa Yesu. NI RYARI KWICISHA BUGUFI BIBA BITOROSHYE? 7-8. Mose yitwaye ate igihe yasuzugurwaga? 7 Mu gihe ufite inshingano yo kuyobora abandi. Kwicisha bugufi bishobora kugora abafite inshingano yo kuyobora abandi, cyanecyane mu gihe umwe mu bo bayobora abasuzuguye cyangwa akabanenga. Ese ibyo byaba byarakubayeho? Byagenda bite se ari umwe mu bagize umuryango wawe ugusuzuguye? Wakwitwara ute? Reka turebe uko Mose yitwaye igihe byamubagaho. 8 Yehova yahaye Mose inshingano yo kuyobora Abisirayeli n’iyo kwandika amategeko iryo shyanga ryagenderagaho. Ntawutarabonaga ko Yehova yari ashyigikiye Mose rwose! Nubwo byari bimeze bityo  ariko, mushiki we Miriyamu n’umuvandimwe we Aroni, baramunenze, banavuga ko yashatse umugore udakwiriye. Iyo ibyo biza kuba ku wundi muntu ufite ububasha nk’ubwa Mose, yashoboraga kurakara kandi agashaka kwihorera. Icyakora Mose we si uko yabigenje. Ntiyahise arakara. Ahubwo yinginze Yehova ngo adohorere Miriyamu (Kub 12:1-13). Kuki Mose yitwaye atyo? Mose yinginze Yehova ngo adohorere Miriyamu (Reba paragarafu ya 8) 9-10. (a) Yehova yatoje Mose ate? (b) Ni iki abatware b’imiryango n’abasaza b’itorero bakwigira kuri Mose? 9 Mose yari yaremeye ko Yehova amutoza. Imyaka 40 mbere yaho, igihe yabaga ibwami muri Egiputa, ntiyicishaga bugufi. Muri icyo gihe yigeze kurakara cyane, yica umuntu yumvaga ko yarenganyije mugenzi we. Icyo gihe Mose yibwiraga ko Yehova amushyigikiye. Yehova yamaze imyaka 40 atoza Mose kugira ngo asobanukirwe ko ubutwari

Babwirije mu ruhame igihe igikombe cy’isi cy’umukino wa Hockey cyaberaga muri Repubulika ya Tchèque. Kuva ku itariki ya 10 kugeza ku ya 26 Gicurasi 2024, muri Repubulika ya Tchèque habereye igikombe cy’isi cy’umukino wa Hockey. Iryo rushanwa ryitabiriwe n’abantu bagera hafi ku 800.000, kandi ribera mu mujyi wa Ostrava n’uwa Prague. Abahamya ba Yehova bashyize utugare dushyirwaho ibitabo hafi y’amazu yaberagamo iyo mikino. Dore zimwe mu nkuru zishishikaje z’ibyabaye. Hari abasore babiri baje ku kagare, babaza abavandimwe bari bari ku kagare, abo ari bo n’ibyo bari gukora. Abo bavandimwe babwiye abo basore ibirebana n’umurimo Abahamya ba Yehova bakora kandi babasobanurira na gahunda tugira yo kuganira n’abantu kuri Bibiliya. Umwe muri abo basore yababajije aho twigishiriza Bibiliya n’igihe tuyigishiriza. Abo bavandimwe bamubwiye ko twigishiriza umuntu Bibiliya ahantu yifuza no ku isaha yifuza. Uwo musore yahise yemera kwiga Bibiliya. Ikindi gihe, hari abagabo batatu baganiriye n’abavandimwe bacu, maze batangazwa cyane no kumenya ko Abahamya ba Yehova badahembwa. Umwe yarabajije ati: “None se ubwo niba mudahemberwa uyu murimo mukora, ubwo inyungu ni iyihe?” Abo bavandimwe bamusobanuriye ko inyigisho zo muri Bibiliya zatumye bagira ubuzima bwiza kandi zigatuma bagira icyizere cy’ejo hazaza. Umwe muri abo bagabo yakozwe ku mutima cyane n’ibyo bisobanuro bari babahaye, maze ababwira ko yifuza kumenya byinshi kurushaho kandi ahita asaba agataboIshimire Ubuzima Iteka Ryose. Hari undi mugabo na we wakundaga guca aho utugare tw’ibitabo twari turi, ariko akikomereza. Umunsi umwe yarahagaze, maze abaza Abahamya bari ku kagare ati: “Ibintu mwizera bitandukaniye he n’ibyo idini ryanjye ryigisha?” Abavandimwe bari ku kagare bakoresheje Bibiliya bamusobanurira mu ncamake ibyo Abahamya ba Yehova bizera. Uwo mugabo yateze amatwi yitonze maze abashimira ukuntu ibisobanuro bamuhaye byumvikana neza. Nanone abo bavandimwe bamweretse ibintu biboneka ku rubuga rwacu rwa jw.org n’uko rwamufasha kumenya byinshi kuri Bibiliya. Dushimishwa n’ukuntu abavandimwe na bashiki bacu bo muri Repubulika ya Tchèque bagaragaza ishyaka mu kugeza “ubutumwa bwiza bw’ibintu byiza” ku bantu bose.—Abaroma 10:15.

Volleyball: Amakipe ya APR, Police na RRA yerekeje muri Tanzania. Amakipe ya APR Volleyball Club ni yo yagiye yitabira iri rushanwa kenshi, kuko banarifite inshuro 2 ku ruhande rw’abagore, ndetse ubwo baheruka byari muri 2017 aho amakipe ya APR yombi yaryegukanye. Muri 2022 ubwo iri rushanwa riheruka kuba, ryabereye i Arusha aho amakipe ya APR VC yose yatsindiwe ku mukino wa nyuma. APR y’abagore yatsinzwe n’ikipe yo muri Kenya izwi nka DCI (Kenya’s Directorate of Criminal Investigations) amaseti 3-0. Ikipe y’abagabo na yo ntiyahiriwe icyo gihe kuko yatsinzwe na General Service Unit (GSU) amaseti 3-1. Kuri iyi nshuro u Rwanda ruzahagararirwa n’amakipe 4 arimo 2 ya APR VC, ikipe y’abagabo ya Police VC ndetse na Rwanda Revenue Authority. Iyi mikino ntizabera Arusha nk’ubushize, kuko kuri iyi nshuro yajyanywe mu mujyi wa Moshi mu majyaruguru ashyira uburasirazuba bwa Tanzania, hafi ya Pariki y’igihugu ya Kilimanjaro inabarizwamo umusozi muremure muri Afurika wa Kilimanjaro. Biteganyijwe ko amakipe yose agomba kuba yageze mu gihugu cya Tanzania tariki ya 9, naho irushanwa nyirizina rigatangira tariki ya 10 kugeza ku ya 14 Ukwakira 2023. Julius Kambarage Nyerere, yavutse tariki ya 14 Mata 1922, yabaye Umunyatanzaniya warwanyije ubukoloni akaba n’umuhanga mu bya politiki. Yayoboye Tanganyika ubu yahindutse Tanzania, nka Minisitiri w’Intebe kuva mu 1961 kugeza 1962. Nyuma Nyerere yaje kuba Perezida wa Tanganyika kuva mu 1962 kugeza 1964. Nyuma y’uko icyitwaga Tanganyika cyihuje n’ibirwa bya Zanzibar mu 1964 bikabyara igihugu cya Tanzania, Nyerere yahise akibera Perezida kuva mu 1964 kugeza 1985. Julius Kambarage Nyerere yashinze anayobora umuryango w’Ubumwe bw’igihugu cya Tanganyika (Tanganyika African National Union/TANU), waje guhinduka Chama Cha Mapinduzi, kuva mu 1954 kugeza 1990. Nyerere yaje kwitaba Imana mu 1999 aguye mu gihugu cy’u Bwongereza, akaba yaritabye imana afite imyaka 77. Umunyamakuru @amonb_official

Karongi: Bungutse ICT Center. Nubwo hari hasanzwe ICT Telecenter ebyiri hari hashize imyaka ibiri hakora imwe ku buryo wasangaga abantu ari urujya n’uruza rimwe na rimwe bagataha batabonye n’aho bakorera. Abanyakarongi bagana iyo ICT Telecenter nshyashya bemeza ko yaje ikenewe cyane kubera ko uko umujyi ukura ariko bagenda bakenera serivisi za ICT. Iyakaremye Elvisi ukora muri iyo ICT Telecenter avuga ko itanga serivisi zitandukanye zirimo internet, scanner, gusohora impapuro (printing), kwigisha mudosabwa (ama softwares atandukanye no gukora mudasobwa zapfuye). Umukiriya twasanze muri ICT Telecenter yajemo bwa mbere yadutangarije ko yishimiye iyo Telecenter agira ati: “ije kugira uruhare mu rugendo Karongi irimo rwo kugendana n’utundi turere mu guteza imbere ikoranabuhanga bityo natwe ntituzasigare inyuma mu iterambere. Nubwo inzira ikiri ndende, hari icyizere ko ibizagerwaho ari byinshi mu ikoranabuhanga kuko n’ibimaze kugerwaho ntawakekaga ko byahagera”. Gasana Marcellin

Shampiona ya Handball irakomeza mu mpera z’iki cyumweru. Mu gihe Shampiona y’umukino w’intoki wa Handball igana ku musozo,guhera kuri uyu wa gatandatu haraba hakinwa imwe mu mikino y’ibirarane yagomba guhuza amakipe y’ibigo by’amashuli (ayisumbuye n’amakuru) n’andi makipe ari muri shampiona. Imikino iteganijwe Ku wa Gatandatu 11:00 CASS VS ES URUMURI (BIRAMBO) 15:00 CASS VS ES KIGOMA (KIGOMA) 10:00 CE VS APR (KIMISAGARA) 12:00 CE VS POLICE (KIMISAGARA) Ku cyumweru 10:00 CASS VS C. INYEMERAMIHIGO (RUBAVU) 15:00 CASS VS GS RAMBURA (RAMBURA) 10:00 CE VS NYAKABANDA (Kimisagara) 15:00 CE VS GICUMBI (Gicumbi) Urutonde 1.Police 48 imikino16 2.APR 45 imikino 16 3.ES Kigoma 42 imikino 17 4.Gicumbi 34 imikino 16 5.C.inyemeramihigo 33 imikino 15 6.Es Urumuri 28 imikino 16 7.GS Rambura 20 imikino 16 8.Nyakabanda 19 imikino 15 9.UR CE 18 Imikino 13 10.UR CASS17 imikino 13 Biteganijwe ko shampiona ya Handball izaba isozwa taliki ya 17 Ukwakira 2010,aho kugeza ubu ikipe ya Police yegukanye igkombe cya Shampiona cy’uwaka ushize ariyo ihabwa amahirwe yo kucyisubiza. Sammy IMANISHIMWE

Icyo gihe Yohani Mubatiza atunguka mu butayu bwo muri Yudeya atangaza ati: “Nimwihane kuko ubwami bw'ijuru bwegereje!” Yohani uwo ni we wari waravuzwe n'umuhanuzi Ezayi ngo: “Nimwumve ijwi ry'urangururira mu butayu ati: ‘Nimutunganye inzira ya Nyagasani, nimuringanize aho azanyura.’ ” Yohani yambaraga umwambaro uboheshejwe ubwoya bw'ingamiya, awukenyeje umukandara w'uruhu. Yatungwaga n'isanane n'ubuki bw'ubuhura. Abaturage b'i Yeruzalemu n'abo mu ntara yose ya Yudeya n'abo mu karere kose kegereye uruzi rwa Yorodani baramusangaga, akababatiriza mu ruzi rwa Yorodani, bemerera mu ruhame ibyaha byabo. Yohani abonye Abafarizayi n'Abasaduseyi benshi baje kubatizwa arababwira ati: “Mwa rubyaro rw'impiri mwe, ni nde wabagiriye inama yo guhunga uburakari bw'Imana bwegereje? Nuko rero nk'uko igiti cyera imbuto, abe ari ko namwe mugira imigenzereze yerekana ko mwihannye, kandi ntimukirate muti: ‘Turi bene Aburahamu .’ Erega ndahamya ko no muri aya mabuye Imana ibasha kuremamo bene Aburahamu! Ndetse n'ubu intorezo irabanguye kugira ngo iteme ibiti ibihereye ku mizi. Nuko rero igiti cyose kitera imbuto nziza kigiye gutemwa gitwikwe. Jyewe ndababatirisha amazi kugira ngo mwihane, ariko nyuma yanjye hagiye kuza undusha ububasha, ntibinkwiriye no kumukuramo inkweto. We azababatirisha Mwuka Muziranenge n'umuriro. Dore afashe urutaro ngo agosore impeke azihunike mu kigega, naho umurama awucanishe umuriro utazima.” Nyuma Yezu ava muri Galileya ajya kuri Yorodani, asanga Yohani ngo amubatize. Ariko Yohani aramuhakanira ati: “Ni jye wari ukwiriye kubatizwa nawe, none ni wowe unsanze?” Yezu aramusubiza ati: “Emera ubikore kuko ari byo bikwiye, kugira ngo tuboneze ibyo Imana ishaka.” Yohani aherako aremera. Yezu amaze kubatizwa ahita ava mu mazi. Muri ako kanya ijuru rirakinguka, abona Mwuka w'Imana amumanukiraho asa n'inuma. Nuko humvikana ijwi ry'uvugira mu ijuru ati: “Uyu ni Umwana wanjye nkunda cyane, ni we nishimira.”

IFOTO Y’UMUNSI:Umwarimukazi yateze moto agiye gutanga kandidatire yo kuba Depite. Umwarimukazi usanzwe wigisha mu Rwunge rw’Amashuri rwa Butete ruherereye mu Karere ka Burera, Nyiramahirwe Jeanne d’Arc, yashyikirije Komisiyo y’Igihugu y’Amatora kandidatire ye ku mwanya w’Abadepite mu cyiciro cy’Abagore.Nyuma yo gutanga kandidatire ye yagaragaje ko yiteguye kwegukana umwanya mu badepite 24 b’abagore, kandi ko afite icyizere cy’uko azabasha kuzuza inshingano kuko yabaye mu myanya itandukanye y’inzego z’ibanze.Nyuma yo gutanga kandidatire ye yagaragaje ko yiteguye kwegukana umwanya mu badepite 24 b’abagore kandi ko afite icyizere cy’uko azabasha kuzuza inshingano kuko yabaye mu myanya itandukanye y’inzego z’ibanze.Yagize ati “Hano mpagejejwe no gutanga kandidatire yanjye ku mwanya wo guhagararira abagore. Icyabinteye ni uko nahoze mu nzego z’ibanze mpagarariye urubyiruko biba ngombwa ko ibitekerezo twagize icyo gihe nk’urubyiruko dukwiye kubishyigikira bigakomeza bikazamuka bigafasha abantu bakuru.”Yakomeje agaragaza ko ibyo byatumye ifuza gutanga kandidatire ku mwanya w’abadepite ariko anyuze mu cyiciro cyihariye cy’abagore.Ati “Icyiciro cy’urubyiruko rero narakirenze, ubu ndi umugore ari nayo mpamvu nahisemo gutanga kandidatire yanjye muri icyo cyiciro kugira ngo nkomeze gukora ubwo buvugizi ngo dukomeze twiteze imbere turangajwe imbere na Paul Kagame.”Nyiramahirwe wageze kuri Komisiyo y’Igihugu y’Amatora ahagana Saa Tanu za mu Gitondo kuri uyu wa 21 Gicurasi 2024, ahetse umwana mu mugongo na kandidatire ye mu ntoki yagaragaje ko yiteguye gutsindira umwanya akinjira mu Nteko Ishinga amategeko y’u Rwanda.Nyiramahirwe asanzwe ari umwarimu w’Imibare n’Ikoranabuhanga mu mashuri yisumbuye guhera mu mwaka wa mbere kugeza mu wa gatandatu.Yakomeje ati “Kuva mu bwarimu nkajya muri Politiki ni ibintu bishoboka kuko ntabwo ubudepite bisaba ngo ugomba kuba warize ibintu runaka, icy’ingenzi ni icyo wamarira abaturage n’u Rwanda muri rusange.”Yagaragaje ko nubwo asanzwe ari umwarimu yizeye ko mu gihe yaba abonye umwanya wo kwinjira mu Nteko Ishinga Amategeko azabishobora.Ati “Nzabishobora, kuko nabibayemo mpagarariye urubyiruko, nabaye no mu nama Njyanama y’Akarere ka Burera icyuye yarangiye urumva ko ku bijyanye n’umurongo n’icyerekezo by’Igihugu ndi tayali niyo mpamvu nshaka kugira ngo umusanzu wanjye ube wakomereza mu badepite.”Yagaragaje ko nagera mu Nteko Ishinga Amategeko azakomeza gufatanya n’abandi guharanira kuzamura imibereho myiza y’abaturage binyuze mu nshingano z’Inteko.NEC iteganya ko kuva ku wa ku wa 14 Kamena 2024 hazatangazwa kandidatire zemejwe Burundi mu gihe ku wa 22 Kamena -13 Nyakanga 2024 hazatangira ibikorwa byo kwiyamamaza.IVOMO:IGIHE

2015: 13) Ibisobanuro ngaruraryuga ( circular definitions) Inyigana: Editions Bakame (2010:148) bakavuga ko inyigana ari "amagambo yigana urusaku rw'ibintu, inyamaswa cyangwa abantu". Insobanuzi: Intego y'ikirango isobanura izina cyangwa ijambo ririsimbura (IRST, 1998). Isanishantego: Isanisha rishingiye ku turemajambo (IRST, 1998). indangarebero: Akaremajambo karanga irebero (IRST, 1998). Ikegeranyajwi: Ikegeranyajwi ni ijwi umuuntu avuga umwuka wose unyura mu mazuru. Inzira y'umwuka ifungirwa mu rusenge rw'akanwa cyangwa ku minwa. Ikinyazina ndafutura: Igisobanura kidafutuye. Indanganshinga: Aka karemajambo kaba gahagarariye ukora igikorwa mu nshinga (REB 2017: 117, Igitabo cy'umunyeshuri. Umwaka wa 6). Ibisobanuro bihakana Kidahinduka: Kidafata indi ntego mu mikoresherezwe yacyo inyuranye. Ikinyazina ndafutura: Igisobanura kidafutuye. Mburanyito: Ikinyabumwe k'iyigandimi kidakoreshwa cyonyine ngo kigire inyito ifatika. Mpushategeko: Kidakora cyangwa kidateye uko itegeko ribigena. 4. Impamvu zitera amwe mu muga y'ikibonezamvugo kuba ataboneye 4.1. Ubumenyi buke mu ihinduranyandiko Amuga menshi y'ikibonezamvugo k'Ikinyarwanda yakozwe ahereye ku magambo y'Igifaransa. Abayagennye baheraga ku y'Igifaransa bagakoresha kuyahindura mu Kinyarwanda. Ibibazo byaba biyabonekamo cyanecyane by'ihuzanyito n'igwizanyito bifatira ku ihindura ry'amuga amwe n'amwe rikorwa ntiritange iryuga rimwe gusa rijyanye n'iry'ururimi rwahinduwe. Abashakashatsi benshi bakaba baragiye bagaragaza zimwe mu mpamvu zabiteye. 4.2. Kwitiranya imiterere y'indimi z'i Burayi n'iy'lkinyarwanda Mu wa 1977 mu nama yabereye i Butare yiga ku iyigandimi, yibanze ku Kinyarwanda n'Igifaransa, umushakashatsi Coupez (1977 : 106) yerekanye ko amakosa yakozwe bwa mbere n' abacyanditse yo kukitiranya n'Igifaransa yatumye bakora ikibonezamvugo k'Igifaransa gihinduye mu Kinyarwanda. Yunganiwe na Bizimana (1982 :98) wagaragaje ko byatumye ibitabo by'ikibonezamvugo byanditswe biba bitaboneye, bityo n'amuga amwe n'amwe akaba ataboneye. Uyu mushakashatsi Bizimana (1991:49) kandi yagaragaje ko imiterere y'Ikinyarwanda idahuye n'iy'Indimi mvaburayi bityo bikaba bitari bikwiye kwitiranywa. Bizimana (1990 :97-98) yagarutse ku muga yakozwe ataboneye yakoreshwaga muri kiriya gihe uhereye ku kibonezamvugo cya padiri Hurel: «Amoko y'amagambo n'imiterere yayo n'imikurikiranire yayo mu nteruro n'iby'indimi zitagira ihuriro n 'Ikinyarwanda. (...) Ukutabonera kw 'ibyo bibonezamvugo kwatumye ahenshi bikoresha amagambo adakwiriye abyutsa ingorane iyo ari ay'uruzungu umuntu agomba gushakira ay 'Ikinyarwanda kubera ko inshoza yayo itazwi mu kibonezamvugo cy 'Ikinyarwanda, yaba ay 'Ikinyarwanda kandi ugasanga atavuga icyo yagombaga kuvuga». Impamvu z'iki kibazo umuntu yayishakira mu byo Rey (1992: 103) yavuze ko amuga ashingirwa ku yakozwe mu zindi ndimi asa n'ayayashushanyijweho: «Enfin, les vocabulaires plurilingues, lorsqu'ils sont concus dans une langue de depart, souffre d'un grave et frequent defaut : une terminologie de depart y est souvent traduite ; des lors les termes d'arrivee risquent d'etre et sont frequemment artificiels.» Amuga yakozwe ku kibonezamvugo k'Ikinyarwanda ntiyagiye anyura mu nzira zo kubonezwa n'urwego rubifitiye ububasha ngo abone gukoreshwa. Hari menshi yagiye akorwa nta rwego ruhari andi abayakoze ntibite ku kuyashyikiriza urwego rushinzwe gusigasira Ikinyarwanda ngo ruyemeze cyangwa ruyaboneze. 4.3. Akamenyero k'ibyakozwe mbere n'ak'amuga ya mbere Aho ubushakashatsi bufatiye intera mu muga y'Ikinyarwanda, abantu bagaragaje ko hari amuga yakuwe mu zindi ndimi cyane Igifaransa ataboneye atera ibibazo nubwo biruhije ko abantu bayareka kubera ko ariyo bafashe. Ni byo Bizimana (1991 : 49) yagarutseho akanabisobanura. Abantu rero bagiye bamenyera ibyo basanze, amuga yakozwe muri ubwo buryo akomeza gukoreshwa, uhanze andi na we akaba ari yo akoresha. Nta munmo wabayeho wo guhuza no kuboneza amuga y'Ikibonezamvugo yahanzwe kuva mu bihe bya mbere by'amashuri mu Rwanda kugeza ubu. Usanga abantu bashaka kuguma gusa ku muga bazi, bamenyereye. Hakenewe amuga ahuriweho yemejwe n'inzego zibishinzwe akifashishwa mu burezi n'ubushakashatsi. 4.4. Isakazwa ryayo Amuga y'ikibonezamvugo k'Ikinyarwanda yagezweho yagiye ahera mu bitabo yanditsemo, abayakeneye bagakoresha ayo basanzwe bazi cyangwa ay'igitabo babona kibari hafi. Ibitabo by'ikibonezamvugo n'iby'amuga yacyo ntibyakunze kuboneka henshi

20.000.000 ariko kitarenze FRW 300.000.000; (c) FRW 300.000 mu gihe igiciro yatanze mu nyandiko y’ipiganwa kirenze FRW 300.000.000 ariko FRW 1.000.000.000; (d) FRW 500.000 mu gihe igiciro yatanze mu nyandiko y’ipiganwa kirenze FRW 1.000.000.000. (3) Amafaranga avugwa mu gika cya (2) cy’iyi ngingo ashyirwa kuri konti y’Urwego rwa Leta rufite imisoro n’amahoro mu nshingano. (4) amafaranga avugwa mu gika cya (2) cy'iyi ngingo areba gusa ubujurire bukozwe ku byavuye mu isesengura ry’inyandiko z’ipiganwa. Ingingo ya 175: Ibikubiye mu bujurire (1) Inyandiko y’ubujurire igaragaza nibura – (a) inyito na nomero y’isoko rijuririrwa; (b) umwirondoro w’ujurira, amazina ye n’izina ry’ubucuruzi cyangwa izina rya sosiyeti n’iry’uyihagarariye, aho abarizwa na nomero ya telefoni; (c) umwirondoro w’urwego rwatanze isoko rijurirwa; (d) isobanurampamvu ry’ubujurire rigararaza byihariye ibyirengagijwe cyangwa ibyakozwe mu buryo bunyuranyije n’itegeko rigenga amasoko ya Leta cyangwa andi mabwiriza agenga amasoko ya Leta. (e) igihe icyemezo cyangwa igikorwa kijuririrwa cyafatiwe n’igihe ujurira yakimenyeye. (2) Akanama k’ubujurire kigenga gashobora gusaba ujurira indi nyandiko yose yerekeranye n’ubujurire. Ingingo ya 176: Ibanzirizasuzuma n’iyakira by’ubujurire (1) Ubujurire butangirana n’ibanzirizasuzuma. (2) Ibanzirizasuzuma rireba niba inzira z’ubujurire n’igihe cyo kujuririrwamo byarubahirijwe. Byumwihariko ibanzirizasuzuma risuzuma niba – (a) ujurira yaratanze inyandiko zose zisabwa kuza ziherekeje ubujurire; (b) amafaranga y’ubujurire yarishyuwe kuri konti yishyurirwaho iyo bigomba gukorwa; (c) ujurira yarabanje kujuririra izindi nzego nk’uko biteganywa n’amategeko; (d) urwego rwajuririwe ari rwo rubifitiye ububasha; (e) ubujurire bwaratanzwe mu gihe giteganywa n’amategeko. (3) Ubujurire butubahirije kimwe mu bisabwa mu gika cya (2) cy’iyi ngingo ntibwakirwa. Iyo ubujurire bugaragaje ko butakirwa ntibwirirwa busuzumwa n’akanama k’ubujurire kigenga. Ubunyamabanga bw’akanama k’ubujurire kigenga butegura raporo y’ibanzirizasuzuma ku byerekeye ukutakira ubujurire, ikemezwa na Perezida w’Akanama. Ingingo ya 177: Ishingiro ry’ubujurire (1) Kugira ngo ubujurire bugire ishingiro, bugaragaza neza ibikorwa byihariye byirengagijwe cyangwa byakozwe mu buryo bunyuranyije n’itegeko rigenga amasoko ya Leta cyangwa andi mabwiriza agenga amasoko ya Leta. Ujurira yerekana mu bujurire yatanze, uburyo isoko ryatanzwemo, akarengane yatewe n’icyemezo cyangwa n’imyifatire akemanga. (2) Ubujurire butangwa bunyujijwe mu ikoranabuhanga mu masoko ya Leta. (3) Ingingo nshya zishyizwe mu kirego gishyikirijwe akanama k’ubujurire kigenga zitigeze zigwaho n’urwego rutanga isoko ntizishobora gushingirwaho mu ifatwa ry’icyemezo n’akanama k’ubujurire kigenga. Ingingo ya 178 : Igenwa ry’itsinda risuzuma ubujurire n’imenyesha ry’umunsi wo gusuzuma ubujurire (1) Iyo ibisabwa biteganwa n’iri teka byuzuye, Umuyobozi w’akanama k’ubujurire kigenga agena itsinda rizasuzuma ubwo bujurire n’igihe cyo gusuzuma ubwo bujurire. (2) Nyuma yo kugena itsinda rivugwa mu gika cya (1) cy’iyi ngingo Umuyobozi w’akanama k’ubujurire kigenga ashyikiriza iryo tsinda ubutumire bukubiyemo itariki n’ingingo zizasuzumwa. (3) Imenyesha n’ubutumire bivugwa mu gika cya (2) cy’iyi ngingo, bikorwa mu buryo bw’inyandiko. Ingingo ya 179: Agaciro n’imenyesha ry’icyemezo cy’akanama k’ubujurire kigenga (1) Icyemezo cy’akanama k’ubujurire kigenga kimenyeshwa mu nyandiko urwego rutanga isoko, kopi yacyo igahabwa uwajuriye n’urwego rwa Leta rufite amasoko ya Leta mu nshingano. (2) Icyemezo cy’akanama k’ubujurire kigenga ni ndakuka kandi kigomba kubahirizwa keretse gihinduwe n’icyemezo cy’urukiko. (3) Kuregera umwanzuro w’akanama k’ubujurire kigenga ntibihagarika ishyirwa mu bikorwa ry’isoko rirebwa n’umwanzuro w’akanama k’ubujurire kigenga. (4) Iyo akanama k’ubujurire kigenga gategetse kongera gusesengura inyandiko z’ipiganwa, iryo sesengura rikorwa ku ngingo yajuririwe. Ingingo ya 180: Kwivana mu isuzumwa ry’ubujurire ku bushake (1) Iyo umwe mu bagize akanama k’ubujurire kigenga ari we wajuriye, nta ruhare agira mu isuzumwa ry’ubwo bujurire kugeza igihe icyemezo gifatiwe. (2) Iyo umwe mu bagize akanama k’ubujurire kigenga afitanye isano iyo ari yo yose cyangwa ubwumvikane buke n’uwajuriye, abimenyesha akanama mu nyandiko akanagasaba kwiheza mu isuzumwa ry’ubwo bujurire. UMUTWE WA IX: INGINGO ZISOZA Ingingo ya 181: Ingingo y’ururimi Iri teka ryateguwe mu rurimi rw’Icyongereza. Ingingo ya 182: Ingingo ivanaho Iteka rya Minisitiri n° 002/20/10/TC ryo ku wa 19/05/2020 rishyiraho amabwiriza agenga amasoko ya Leta

Inkunga ya BRALIRWA igiye kuzamura umukino wa Triathlon. Ayo masezerano yashyizweho umukono ku kicaro cya Bralirwa mu mujyi wa Kigali, kuri uyu wa gatanu tariki ya 20 Ukwakira 2017. Ayo masezerano y’ubufatanye azamara imyaka itatu ishobora kongerwa, amafaranga azaba ayagize impande zombi zirinze kuyatangaza zivuga ko bikiri ibanga nubwo mbere byari byavuzwe ko BRALIRWA izajya itanga Miliyoni 35RWf buri mwaka. Mbaraga Alexis, umuyobozi w’ishyirahamwe ry’umukino wa Triathlon yatangarije Kigali Today ko bemeranyijwe na BRALIRWA ko izajya itera inkunga amarushanwa yose muri uwo mukino. Ikazaba ariyo ifite uburenganzira bwo kwamamaza ibinyobwa byayo bidasembuye cyane cyane ikinyobwa cya Coca Cola. Agira ati “Ni amasezerano meza aje kudufasha kurushaho guteza imbere uyu mukino. Tugiye gutangira gutegura abakinnyi tunawumenyekanishe mu bice bitandukanye mu gihugu twongera n’ibihembo duha abitabira amarushanwa.” BRALIRWA yari ihagarariwe n’umuyobozi mukuru wayo Victor Madiela n’ushinzwe amasoko NGANGE Ngxiki bavuze ko bahisemo guteza imbere uyu mukino mu rwego rwo guha ibyishimo abakiliya babo. Bahamya ko kandi basanga uzarushaho kumenyekanisha ibinyobwa byabo kuko ari umukino ushimisha abawureba. Ayo masezerano aratangira gushyirwa mu bikorwa mu irushanwa rizabera i Rubavu. Nyuma yuko impande zombi zemeranyije ko hazajya haba irushanwa rya buri kwezi, aya masezerano aratangirira mu irushanwa rizabera i Rubavu ku itariki ya 28 Ukwakira 2017. Abakinnyi bazitabira iri rushanwa bazaba barimo n’abavuye mu bihugu byo hanze uwa mbere azahabwa igihembo cy’amadolari 1000 y’Abanyamerika, akabakaba miliyoni 1RWf. Mbaraga agira ati “Ibihembo bigiye kuzamuka, wenda ntanabihishe twajyaga duhemba ibihumbi 100RWf ariko nk’irushanwa tuzakina mu mpera z’uku kwezi i Rubavu tuzazamura ibihembo.” Irushanwa rya Triathlon rizabera i Rubavu ryatumiwemo ibihugu byo mu karere birimo n’ibyo hanze y’akarere birimo ibirwa bya Maurices,Tchad, Uganda n’Ibindi. BRALIRWA yari isanzwe ari umufatanyabikorwa w’ishyirahamwe ry’umukino wa Triathlon mbere y’uko hasinywa ayo masezerano. Yari isanzwe yamaza ikinyobwa cyayo cya Coca Cola mu bikorwa by’iryo shyirahamwe. Umukino wa Triathlon ukomatanya imikino itatu ariyo umukino wo gutwara igare, koga no gusiganwa ku maguru, wageze mu Rwanda bwa mbere mu mwaka wa 2014.

Igitabo cya Matayo cyasohotse mu rurimi rw’Igisidama n’urw’Ikiwolayita. Ku itariki ya 23 Nyakanga 2023, umuvandimwe Lemma Koyra, uri muri Komite y’Ibiro by’Ishami bya Etiyopiya, yatangaje koBibiliya—Ubutumwa bwiza bwanditswe na Matayo,yasohotse mu rurimi rw’Igisidama n’urw’Ikiwolayita mu buryo bwa elegitoronike. Iryo tangazo ryatangiwe mu materaniro yihariye yabereye ku Nzu y’Amakoraniro iri Addis Ababa muri Etiyopiya. Muri ayo materaniro hari hateranye abantu bagera ku 1.800 naho abandi barenga 12.669 bayakurikirana bakoresheje ikoranabuhanga rya videwo na sheni za televiziyo. Bibiliya yo mu bwoko bwa elegitoronike yahise ishyirwa ku rubuga rwa jw.org no kuri porogaramu yaJW Library. Mu mezi ari imbere, amatorero azaba yabonye Bibiliya icapye. Ururimi rw’Ikiwolayita n’urw’Igisidama zivugwa cyane n’abantu batuye mu majyepfo ya Etiyopiya. Ikipe ihindura mu rurimi rw’Ikiwolayita yashyizweho mu mwaka wa 2005 naho ihindura mu rw’Igisidama ishyirwaho mu mwaka wa 2007. Ayo makipe yombi akorera ku biro byitaruye by’ubuhinduzi biri mu duce buri rurimi ruvugwamo. Abavandimwe na bashiki bacu bavuga ururimi rw’Igisidama bishimiye igitabo cya Matayo Nubwo hari Bibiliya zuzuye ziboneka muri izo ndimi, kuzibona ntibyoroshye kandi zirahenda. Hari umuhinduzi wagize icyo avuga ku bintu bikunze kuba ku bavandimwe na bashiki bacu bavuga ururimi rw’Igisidama, yaravuze ati: “Amatorero menshi usanga afite Bibiliya imwe. Mu gihe cy’amateraniro umuntu uri gutanga ikiganiro ni we uyikoresha. Ubwo rero iyo umuntu ashaka gusoma Bibiliya ku giti cye ajya kuyisomera ku Nzu y’Ubwami kuko aba ariho iri. Kuba twabonye iki gitabo cya Matayo mu rurimi rw’Igisidama bizadufasha kujya dusomera Ijambo ry’Imana mu ngo zacu.” Abavandimwe na bashiki bacu bavuga ururimi rw’Ikiwolayita bishimiye igitabo cya Matayo Umuhinduzi wo mu rurimi rw’Ikiwolayita, yagaragaje ko yishimira kuba Bibiliya y’ubuhinduzi bw’isi nshyayumvikana neza.Yaravuze ati: “MuriMatayo 28:19, hari Bibiliya igaragaza Umwuka wera nk’aho ari umuntu. Ibyo byatumaga igihe turi mu murimo wo kubwiriza tumara igihe dusobanura itandukaniro riri hagati ya Data, Umwana n’umwuka wera. Icyakora Bibiliya y’ubuhinduzi bw’isi nshyayo, ihuje n’ukuri kandi isobanura neza ko umwuka wera ari imbaraga z’Imana. Ndizera ntashidikanya ko iki gitabo cya Matayo kizahindura byinshi mu murimo wo kubwiriza.” KubaBibiliya—Ubutumwa bwiza bwanditswe na Matayo,yasohotse mu rurimi rw’Igisidama n’urw’Ikiwolayita, ni gihamya idashidikanywaho igaragaza ko ubutumwa bwiza buri kuboneka mu ‘mahanga yose, mu miryango yose no mu ndimi zose.’—Ibyahishuwe 14:6.

Taekwondo: Amakipe 16 azitabira Gorilla Open. Iri rushanwa rizabera kuri Sitade Amahoro rizitabirwa n’ibihugu bine byamaze kwemeza ko bizaza ari byo Kenya, Uganda, u Burundi na Repubulika Iharanira Demokarasi ya Congo, byiyongera ku Rwanda. Kenya izaba ihagarariwe n’amakipe atatu atandukanye, Uganda izazana amakipe abiri mu gihe u Burundi na Republika iharanira Demokarasi ya Congo bizaba bifite ikipe imwe imwe. Ku ruhande rw’u Rwanda hiyandikishije amakipe icyenda ariyo Horang, Dream Gatenga, Unity club, Dream fighters, Yes we can, Lion power, Koriyo club, True fighters na Bugesera Light club. Abanyarwanda bazaba bakina bafite morale nyuma y’aho bakuru babo begukanye imidali itatu mu irushanwa rya Kibabi Professor’s cup, aho mu bakinnyi batatu bari baserukiye u Rwanda, Nduwayezu Martin na Iyumva Regis begukanye zahabu, mu gihe Nizeyimana Savio yegukanye uwa Bronze. Iri rushanwa rizwi nka GORILLA OPEN riza kuba ribaye ku nshuro ya gatatu hano mu Rwanda riratangira ku wa gatandatu tariki ya 7/03 kugeza ku cyumweru tariki ya 08/03/2015. Sammy IMANISHIMWE

Abakobwa muri Afuganistani ntibemewe kwiga Itangazamakuru. Abatalibani bakajije ingingo zikumira umwana w’umukobwa kwiga amashami atanga inyigisho zitandukanye muri kaminuza.Abatalibani bakajije ingingo zikumira umwana w’umukobwa kwiga amashami atanga inyigisho zitandukanye muri kaminuza.Igipapuro umukobwa wese wifuza kwiga muri kaminuza y’igihugu muri Afugansitani abanza kuzuza mbere yo gutora ishami yiga Ijwi ry’Amerika rifitiye kopi, cyerekana ko nta burengazira bwo kwiga ibijyanye no kubaka, itangazamakuru,ubuganga bw’inyamaswa no kuminuza mu ndimi umukobwa yemerewe.Umukobwa umwe witwa , Haseena Ahmadi, w’imyaka 19 yabwiye Ijwi ry’Amerika ko yifuza cyane kwiga itangazamakuru , ariko agiye gukora ikibazo kimuha uburenganzira bwo gukurikira izo nyigisho, asanga urupapuro yuzuza ataryemerewe.Ishyirahamwe riharanira uburenganzira bw’umwana, Save the Children, rivuga ko abatalibani batse uburengazira bwo kujya ku ishuri 80% by’abana b’abakobwa muri Afuganistani.

Umuyobozi w’abayisilamu yafashwe agiye gukorera ubutinganyi umwana w’imyaka 15. Umuyobozi wa rimwe mu itorero ry’abayisiramu (Imam) ryo mu Bwongereza mu mugi wa Blackburn yafashwe agiye gukorera ubutinganyi umwana w’imyaka 15 nyuma yo kumwemerera amafaranga menshi. Uyu mugabo w’imyaka 45 usanzwe yubatse, yafatiwe mu cyaha gikomeye cyangwa kizira ndetse kikaziririzwa n’idini ya Isilamu aho yafatiwe mu nzira agiye kwangiza uyu mwana w’umuhungu w’imyaka 15.Uyu Imam ufite abana 5,yanenzwe bikomeye n’abayoboke bo mu idini yari ayoboye ndetse basaba inzego zishinzwe umutekano (...)Umuyobozi wa rimwe mu itorero ry’abayisiramu (Imam) ryo mu Bwongereza mu mugi wa Blackburn yafashwe agiye gukorera ubutinganyi umwana w’imyaka 15 nyuma yo kumwemerera amafaranga menshi.Uyu mugabo w’imyaka 45 usanzwe yubatse, yafatiwe mu cyaha gikomeye cyangwa kizira ndetse kikaziririzwa n’idini ya Isilamu aho yafatiwe mu nzira agiye kwangiza uyu mwana w’umuhungu w’imyaka 15.Uyu Imam ufite abana 5,yanenzwe bikomeye n’abayoboke bo mu idini yari ayoboye ndetse basaba inzego zishinzwe umutekano gukurikiza icyo amategeko avuga kuri iki cyaha ndetse bababazwa n’uko uyu muntu wari ukomeye muri Islam yayisize icyasha aho bahise bamweguza nta mpaka.Mu kiganiro yagiranye n’uyu mwana w’umuhungu mbere yo gufatwa,yamubajije amafaranga yifuza kugira ngo bakore ubutinganyi niko guhita ajya kumureba kuko umubyeyi w’uyu mwana yari yamusize mu rugo wenyine agiye ku kazi.Nyuma yo gufatwa,uyu Imam yasabye polisi ko bamurindira umutekano kuko atinya ko abasilamu bagenzi be bashobora kumwivugana kubera ko yari agiye gukora icyaha cyangwa urunuka na Islam.Uyu mugabo yagerageje guhisha isura ye ubwo yari amaze kugera mu maboko ya polisi ndetse abanyamakuru ba The Sun dukesha iyi nkuru, ntibashoboye kumenya izina rye.

Masai Ujiri yahishuye aho igitekerezo cyo kubaka Kigali Arena cyavuye. Iki gitekerezo yagitangaje Ku wa Kane tariki ya 20 Gashyantare 2020 muri Kigali Arena ubwo hamurikwagwa iserukiramuco rya Giants of Africa rizaba ku nshuro ya mbere, rikabera mu Rwanda kuva tariki ya 16 kugeza tariki 22 Kanama 2020. Mu kiganiro yatanze yagize ati "Mu myaka ishize twatumiye Perezida Kagame mu mukino w’abahize abandi (All Star Games) wabereye Toronto, yaraje aradusuhuza , areba abarushanwaga gutera denke (Dunk Contestants) ndetse n’umukino w’abahize abandi (All star games). Yakomeje agira ati "Perezida Kagame yarebye umukino yicaye muri Arena, yarambajije ati ni iki byasaba kugira ngo twubake Arena nk’iyi muri Africa? Mu Rwanda? murebe hano twicaye , nagombaga kuvuga iyi nkuru nyakubahwa Perezida” Nyakubahwa Perezida wa Repubulika y’u Rwanda Paul Kagame yashimiye Masai Ujiri yagize ati "Reka mbanze nshimire Masai, ndishimye cyane kuko uvuze iyo nkuru ya Kigali Arena tuyifite, iyo tuza kuba tutayifite sinari kwemera ko uyivuga”. Kigali Arena yafunguwe ku mugaragaro na Nyakubahwa Perezida w’u Rwanda Paul Kagame tariki ya 09 Kanama 2019, Kigali Arena ifite ubushobozi bwo kwakira abantu hagati y’ibihumbi 8,000 n’10,000 bicaye neza. Mu bikorwa by’imikino imaze kwakira harimo imikino ya nyuma ya shampiyona ya Basketball 2018/2019, All star Games, Ijonjora rya kabiri rya Basketball Africa League. Imikino itegerejwe kubera muri iyi nyubako, izakira imikino ya nyuma ya Basketball Africa League tariki ya 29 kugeza 31 Gicurasi 2020 aho amakipe 4 azahurira mu Rwanda. Kuva tariki ya 16 kugeza 22 Kanama 2020 izakira Iserukiramuco rya Giants of Africa aho ibihugu 11 bizahurira mu Rwanda, ibyo bihugu ni u Rwanda, Kenya, Uganda, Tanzania, DR Congo, Somalia, South Sudan, Nigeria, Senegal, Mali, Cameroun. Umunyamakuru wa Kigali Today/KT Radio @ KuradusengIsaac

Ikilatini. Ikilatini (izina mu kilatini "lingua Latīna") ni ururimi rwavugwaga kera zo mu bice by'amajyepfo yo mu Burayi,mu karere ka Latium mu gihugu kigari cya Roma ya kera. Ubu ni mu Butaliyani. Uru rurimi ni rwaje kubyara indimi nyinshi harimo igifaransa, igisipanyola, igitaliyani n'izindi... Ubu ntirukivugwa uretse ko hari ibitabo byinshi kandi byuzuye ubuhanga byanditswe mu kilatini bikiboneka. N'ubwo rutagikoreshwa ariko, hari umwihariko kuri Leta ya Vatikani na Kiliziya Gatolika: nirwo rurimi rwa leta rukoreshwa mu nyandiko mpamo. Ibyo byabaye umuco kuva mu bisekuru byo hambere na n'ubu niko bikimeze biturutse ku mateka ya Kiliziya imaze gushinga imizi mu murwa w'abaromani. Igifaransa nicyo rurimi rwa dipolomasi muri leta ya Vatikani n'ubwo hari ababangukirwa n' igitaliyani. Ntago ikilatini ari ururimi rwera ku bagatolika nk'uko hari bamwe babigoreka. Ndetse nyuma ya Konsili ya Kabiri ya Vatikani, amasengesho, missa byahinduwe mu ndimi abakirisitu gakondo babasha kuvuga. Bityo na hano iwacu mu Rwanda byinshi byahinduwe mu kinyarwanda.

Karongi: Itera mbere rya Murambi ni ryo ry’akarere – Kayumba Bernard. Abantu bakuze 350 ni bo bitabiriye amasomo yo kubara, gusoma no kwandika mu murenge wa Murambi, Karongi, ariko 220 ni bo babashije gutsinda ibizamini harimo umukecuru w’imyaka irenga 70. Ayo masomo yatanzwe ku bufatanye bwa ADRA, ari nayo yatanze ibihembo ku bantu batatu ba mbere muri buri kagari, muri dutanu tugize umurenge wa Murambi. Ibihembo byarimo amaradio, amasuka n’amajerekani yo kuvoma. Mu kwishimira iterambere umurenge wa Murambi umaze kugeraho mu gihe gito, umuyobozi w’akarere ka Karongi yashimye cyane ubuyobozi bw’umurenge kuba bwarabashije gufatanya n’abaturage bakawuvana ku mwanya wa nyuma mu mihigo ya 2011-2012 bakagera ku mwanya wa gatatu muri 2012-2013. Kayumba Bernard yavuze ko iterambere ry’umurenge wa Murambi ari ishema ku karere kose, ati: “gutera imbere kw’abanya Murambi ni ko gutera imbere kw’abanya Karongi”. Usibye abasoje amasomo yo gusoma, kwandika no kubara, muri Murambi hanasojwe Itorero ryo ku Rugerero ry’abantu basaga 1000 hatangizwa n’irindi ry’urubyiruko. Umunyamabanga Nshingwabikorwa w’umurenge wa Murambi, Niyihaba Thomas, yabwiye abanya Murambi ko nubwo babashije kuva ku mwanya wa nyuma bakaza kuwa gatatu mu mihigo y’imirenge, ngo ntaho baragera kuko inzira ikiri ndende. Yabasabye kutazirara ngo bumve ko bageze aho bajyaga. Niyihaba ati: “Iyo utazi aho uva, ntumenya iyo ujya, kandi iyo utazi aho ugeze, uba wageze iyo wajyaga”. Ibindi bikorwa by’indashyikirwa umurenge wa Murambi wizihije mu izina ry’abanya Karongi bose, harimo igikombe cy’umwanya wa mbere mu mihigo ya 2012-2013, n’icya Kagame Cup abakobwa bo mu murenge wa Rubengera begukanye muri uyu mwaka kikaza giherekejwe na 150.000FRW. Icy’umwanya wa gatatu wegukanywe na Murambi mu mihigo y’imirenge, cyaje giherekejwe na 700.000FRW. Niyihaba Thomas yavuze ko ari intsinzi ntagereranywa yabahesheje imbaraga zo gukomeza gutera intambwe bajya mbere. Gasana Marcellin

Ababaruramari bagengwa na ICPAR bakomeje guhatanira kuba abanyamwuga. Ibi bizami byatangiye tariki 30 Uguhyingo kugeza tariki 4 Ukuboza 2015 byateguwe n’Ikigo giteza imbere umwuga w’ibaruramari (iCPAR), gisanzwe kinategura amasomo n’ibizamini ku bifuza gukora uwo mwuga bose. ICPAR ivuga ko kuba ababaruramari mu gihugu bakiri bake cyane, biteza ibibazo bikomeye mu bijyanye n’ikoreshwa ry’umutungo w’igihugu. Ifite abanyamuryango 341 hiyongereyeho 14 bamaze gusoza amasomo yose atanagwa n’icyo kigo kandi bemewe mu Rwanda. Yagize ati “Nta kigo kidakenera umubaruramari; ibi bigatuma igihugu gitumiza abanyamahanga benshi bo kuziba icyuho cyo kubura ababaruramari, abaje bakaba bishyurwa akayabo ku buryo igihugu kihahombera.” Icyizere ICPAR igaragaza, ni umubare ugenda wiyongera w’abamaze kwitabira kwiga amasomo no gukora ibizamini byayo, aho ku nshuro ya karindwi abitabiriye ibizamini by’ubufasha mu by’ibaruramari (CAT) ari 196, naho abakoze iby’ububaruramari bw’umwuga (CPA) bakaba 726. Ibizamini bihesha ubumenyingiro ababaruramari bakorera ibigo bitandukanye n’abifuza kujya muri uwo murimo, birimo kubera i Kigali muri ULK, i Huye (muri Kaminuza y’u Rwanda), ndetse n’i Nyagatare. Ikigo giteza imbere umwuga w’ibaruramari gikomeje gukangurira abantu b’ingeri zinyuranye babishoboye, kwitabira amasomo y’ububaruramari kuko ngo bakenewe cyane, kandi ari bo kivuga ko bazajya bahabwa amahirwe yo kubona imirimo mu gihugu. Umunyamakuru @SimonKamuzinzi

Kwibuka 30: Ku wa 21 Mata 1994,  hishwe Abatutsi basaga 250,000. Itariki ya 21 Mata 1994 ni wo munsi wijimye cyane ku bahigwaga muri Jenoside yakorewe Abatutsi, kuko ari umunsi wiciweho abasaga 250,000 icyarimwe mu Rwanda hose. Minisitiri w’Ubumwe bw’Abanyarwanda n’inshingano Mboneragihugu Dr. Bizimana Jean Damascene, yavuze ko abo Batutsi bishwe ku munsi nk’uyu mu myaka ishize biganjemo abiciwe mu Majyepfo y’u Rwanda. Ahantu biciwe ni ibice 34 birimo i Murambi, i Cyanika, Kaduha, Karama, Nyanza, Cyarwa-Tumba, Kinazi n’ahandi. Minisitiri Dr. Bizimana avuga ko kuri uyu Munsi i Murambi mu Karere ka Nyamagabe hiciwe Abatutsi barenga 50,00 mu gihe i Cyanika muri ako Karere hiciwe abarenga 35,000.  I Kaduha hiciwe abarenga 47,311 na ho muri Ntongwe, Nyamukumba na Kayenzi mu yahoze ari Perefegitura ya Gitarama hiciwe abarenga 50,000.  I Butare muri Paroisse ya Karama hiciwe abarenga 70,000, abandi bicirwa mu bice bitandukanye by’Umujyi wa Butare, muri Kaminuza, muri ESO, mu ruganda rw’ibibiriti, ku Kabutare, muri Groupe Scolaire, muri CARAES, i Ngoma, i Cyarwa, Paroisse ya Rugango, i Musha, Gishubi, Kibirizi ahandi mu Turere twa Huye na Gisagara tw’ubu.  Minisitiri Dr. Bizimana avuga ko iyi mibare igaragaza ko 3/4 by’Abatutsi bo mu Gihugu bishwe mu kwezi kwa Mata 1994. Yakomeje agaragaza ubudaheranwa bw’Abanyarwanda, agira ati: “Turabibuka dukeye. Nta marira, u Rwanda rwagaruye ubumwe bwari bwarashenywe n’irondabwoko. Dukomere ku muheto.” Ikindi kibi cyaranze iyi tariki ya 21 Mata, ni bwo Umuryango w’Abibumbye wafashe icyemezo 912 kigabanya ingabo za MINUAR ziva ku 2500, hasigara 250 gusa. “[…] Ni icyemezo cyashimishije Leta yumva ko yemerewe gukora Jenoside nta nkomyi.” Abanyarwanda batandukanye bakomeje gushimira Perezida wa Repubulika Paul Kagame n’Ingabo zari iza RPA Inkotanyi zahagaritse Jenoside yakorewe Abatutsi, hatanzwe ikiguzi kiruta ibindi ari cyo buzima bwabo.  Mu gihe umugambi wa Leta yateguye ikanashyira mu bikorwa Jenoside yakorewe Abatutsi wari uwo kubatsemba bise bagashira, uyu munsi hari abarokotse  barahumurizwa none uyu munsi bariho. Nubwo bakomeje guhangana n’ingaruka z’ibikomete basigiwe na Jenoside, bahisemo kubabarira, ubumwe n’ubwoyunge ndetse no gufatanya n’abandi Banyarwanda kwiyubaka no guharanira ahazaza h’igihugu hazira ivangura iryo ari ryo ryose.

Rusizi: Habimana Alfred wari Gitifu w’Umurenge yagizwe Visi Meya. Ni mu matora yo kuzuza Inama Njyanama y’Akarere ka Rusizi no kuzuza Komite Nyobozi yabaye ku wa 8 Gicurasi 2024. Aya matora abaye nyuma y’uko hari hashize amezi ukwezi kumwe Inama Njyanama y’Akarere ka Rusizi ikora ituzuye kuko tariki 2 Mata 2024, abajyanama batanu barimo na Ndagijimana Louis Munyemanzi beguriye rimwe. Habimana Alphred yagize amajwi 165 naho Niyonzima Olivier bari bahanganye agira amajwi 76. Habimana Alfred yavuze ko azashyigikira iterambere rishingiye ku muturage aho azashishikariza abaturage kujya mu makoperative ndetse akanafatanya na komite nyobozi mu gukemura ibibazo bigaragara mu miyoborere y’amakoperative. Uyu muyobozi yavuze ko azateza imbere ubucuruzi bwambukiranya imipaka agashishikariza abaturage kujya muri ’Ejo Heza’ no gukora ubuhinzi kinyamwuga. Mbere yo gutora visi meya habanje gutorwa abajyanama batanu bo kuzuza inama njyanama aho hatowe Ngayaboshya Silas, Habimana Alfred, Karangwa Cassien, Uwizeye Odette na Mukakalisa Francine. Dr. Uwizeye Odette yatorewe kuba Perezida w’Inama Njyanama y’Akarere ka Rusizi naho Karangwa Cassien atorerwa kuba Visi Perezida w’Inama Njyanama. Habimana Alfred wari Gitifu w'Umurenge yagizwe Visi Meya Hatowe abayobozi batandukanye

Indege ya Uganda yibeshye irasa ku basirikare ba RDC bamwe barakomereka bikabije. Abasirikare benshi ba RD Congo bakomerekeye mu kwibeshya kwabaye bigatuma indege ya Sukhoi-30 y’Igisirikare cya Uganda irasa ku birindiro bya FARDC itabishaka.Ibi byabaye mu gitondo cyo kuri uyu wa kabiri,tariki ya 16 Mutarama, ahagana saa moya za mu gitondo ku muhanda wa Eringeti-Komanda.Ikinyamakuru Chimpreports cyo muri Uganda cyatangaje ko cyahawe amakuru yizewe cyane, avuga ko habaye kwibeshya, iyi ndege irasa ku basirikare ba RDC, umwe muri bo acika amaguru yombi, abandi benshi barahungabana.Uwatanze amakuru yagize ati “Ni ubwa gatatu ingabo zacu zirwanira mu kirere zirashe ibirindiro bya FARDC, kandi batangiye kudutakariza icyizere ku mikorere yacu yo ku rugamba.”Yasobanuye ko impamvu aya makosa aba ari uko ibisirikare by’ibihugu byombi byananiwe guhuza ibikorwa byabyo. Ati “Impamvu y’ibi bibazo ni ubushobozi buke bwo guhuza ibikorwa.”Abajijwe kuri iki kibazo, umuvugizi wungirije w’ingabo za Uganda, Col Deo Akiiki yavuze ko ari mu nama. Ntabwo yigeze asubiza ubutumwa bwa Chimpreports kuri aya makuruPrezida Museveni,yavuze ko indege z’intambara za Uganda ziri muri RDC by’umwihariko muri teritwari ya Mambasa.Ingabo za Uganda na Kongo zihuriye muri ‘Operation Shujaa’ yatangiye kuwa 30 Ugushyingo 2021,igamije gusenya umutwe wa ADF uri mu Burasirazuba bwaCongo.

Ikirunga cya Nyiragongo kirimo kuruka. Ubu imyotsi yaka iraboneka ihereye mu kibaya gihuza u Rwanda na Congo. Abaturage bakegereye bakavuga ko igikoma kirimo kwerekeza i Goma. Kuva ikirunga cyatangira kuruka nta mutingito urumvikana. Gusa abaturage mu mujyi ya Goma na Gisenyi batashywe n’ubwoba ndetse imodoka zimwe zatangiye kuva mu mujyi basa n’abahunga bagana muri Rugerero batinya ko byaza kubasanga mu mujyi wa Gisenyi. Bamwe mu baturage bahunze baravuga ko bahisemo guhunga kuko bumvise bigeze mu kibaya cyegereye u Rwanda. U Rwanda rwafunguye imipaka ngo rutangire kwakira abanye-Congo bahungiye iruka rya Nyiragongo mu Rwanda. Abakozi ba Croix Rouge bihutiye kugera ku mupaka w’u Rwanda na Congo baje gufasha kwakira abo baturage. 🔴Abanye Congo bari kwakiranwa ubwuzu🔴 Nyuma yo guhura n’ikiza cyo kuruka kwa Nyiragongo bagahungira mu #Rwanda Abanyarwanda bamaze kwakira abanye Congo basaga 3500 nkuko bitangazwa na @RwandaEmergency @ktpressrwanda @ktradiorw #RwOT pic.twitter.com/VgUORYqCvR — Kigali Today (@kigalitoday) May 22, 2021 Perezida Félix-Antoine Tshisekedi Tshilombo, wari uri mu ruzinduko rw’akazi i Burayi yahisemo kurusubika bitunguranye, kugira ngo aze gukurikiranira hafi iki kibazo kiri kubera mu Majyaruguru y’igihugu ayobora. Abanyekongo bashimiye Perezida Kagame wasabye ko imipaka ifungurwa kugira ngo abagizweho ingaruka n’iruka ry’iki kirunga babashe kubona ubuhungiro mu Rwanda. Merci au peuple Rwandais! Merci au Président @PaulKagame d'avoir ordonné l'ouverture de la frontière pour laisser passer la population paniquée. pic.twitter.com/dPk4OFwUIh — Dominique MPUNDU (@Dompundu) May 22, 2021 Umunyamakuru @ sebuharara

Umushinga Hinga Weze washimiwe uruhare wagize mu guteza imbere ubuhinzi. Kuva muri Kamena 2017 mu Rwanda hatangiye umushinga Hinga Weze ku bufatanye n’Ikigo k’Igihugu gishinzwe guteza imbere Ubuhinzi n’Ubworozi (RAB) ku nkunga y’Umuryango w’Abanyamerika wita ku iterambere mpuzamahanga (USAID) binyuze mu muryango utegamiye kuri Leta “CNFA”. Uyu mushinga w’imyaka 5 (2017-2022) wari ugamije kuzamura mu buryo burambye umusaruro w’abahinzi n’aborozi bato, kuzamura imirire y’abagore n’abana no kongera imbaraga z’ubuhinzi n’ibiribwa mu Rwanda mu bihe by’imihindagurikire y’ikirere aho wari ufite intego  yo gufasha abahinzi  bagera ku bihumbi 530 mu turere 10  hakoreshejwe  miliyoni 32.6 z’Amadolari y’Amerika  akaba asaga miliyari 33 z’amafaraga y’u Rwanda. Ku wa Gatatu taliki 30 Werurwe 2022 mu Karere ka Gatsibo habereye umuhango wo gusoza ku mugaragaro umushinga Hinga Weze hanagaragazwa ibikorwa n’uruhare wagize mu guteza imbere ubuhinzi. Uyu mushinga  warengeje intego wari wihaye  aho wafashije abahinzi 734,583 mu turere 10 ari two Nyamagabe, Nyamasheke, Karongi, Rutsiro, Ngororero, Nyabihu, Kayonza, Gatsibo, Bugesera na Ngoma.  Abahinzi ibihumbi 200 bazamuye umusaruro wabo ku kigero cya 50%. Mu bindi bikorwa wakoze harimo  gufasha abahinzi gukora amaterasi  ku buso bwa hegitari 2,010. Hanatunganyijwe ubuso bwuhirwa bugera kuri hegitari 30. Mu bijyanye no kuzamura imirire  hafashijwe ingo zirenga ibihumbi 200. Hinga Weze kandi yatanze inkoko zirenga ibihumbi 25 mu ngo zirenga ibihumbi 80. Umuhango wo gusoza ku mugaragaro imirimo y’umushiga Hinga Weze wabereye mu Kigo cy’icyitegererezo  gitangirwamo serivisi zo gufasha abahinzi  n’aborozi “AGRAH CARE Farm Services Centre” giherereye mu Murenge wa Kabarore, iki kigo na cyo kikaba cyurubatswe ku nkunga ya “USAID” binyuze mu mushinga Hinga Weze. Uyu muhango wari witabiriwe n’ Umunyamabanga wa Leta muri Minisiteri y’Ubuhinzi n’Ubworozi “MINAGRI”, Dr. Ngabitsinze Jean Chrysostome, Guverineri  w’Intara y’Iburasirazuba, CG Gasana K. Emmanuel, Umuyobozi wa USAID mu Rwanda n’i Burundi, Jonathan Kamin, Umuyobozi wa CNFA, Roy Sylivain, Umuyobozi w’Akarere ka Gatsibo Gasana Richard n’abandi bayobozi batandukanye ndetse na bamwe mu bafashijwe n’uyu mushinga. Umuyobozi Mukuru wa Hinga Weze, Mukamana Laurence yavuze ko mu bikorwa byabo byose bafatanyije n’inzego z’ibanze kandi bishimira umusaruro byatanze mu gufasha abahinzi kugira ngo banoze ubuhinzi bwabo n’umusaruro wiyongere. Umuyobozi Mukuru wa Hinga Weze, Mukamana Laurence Yashimiye ubuyobozi bw’uturere 10  uyu mushinga wakoreyemo,  avuga ko iyo hatabaho ubufatanye, ibyakozwe bitari gutanga umusaruro bishimira  nyuma y’imyaka 5. Umwe mu baturage bafashijwe na Hinga Weze, Hagenimana Joseph utuye mu Murenge wa Musebeya, Akarere ka Nyamagabe yatangaje ko uyu mushinga wamufashije kumenya gutegura indyo yuzuye agaburira abana be. Akomeza avuga ko babahuguye babigisha gukora uturima tw’igikoni, babigisha korora inkoko. Ati : “Numvaga ko  umworozi ari uworora inka kandi nta bushobozi bwo kuyorora mfite, batworoje inkoko, ziratera  nkagurisha amagi nkagura n’ayo nsigira umuryango wanjye yo kurya.” Jonathan Kamin, Umuyobozi wa USAID mu Rwanda n’i Burundi yavuze ko ibikorwa bya Hinga Weze ari ibyo kwishimira.Yasabye abahinzi kwita ku bikorwa byagezweho  kugira ngo bizakomeze kubagirira akamaro. KJonathan Kamin, Umuyobozi wa USAID mu Rwanda n’i Burundi Sylvain Roy, Umuyobozi wa CNFA yari ifite inshingano zo gushyira mu bikorwa Umushinga Hinga Weze,  yatangaje  ko intego yo  gufasha abahinzi  yagezweho.   Yagarutse kuri AGRAH CARE Farm Services Centre,  avuga ko yasanze ari kimwe mu bya mbere yabonye muri Afurika ndetse ko yifuza ko mu myaka nk’ibiri iri mbere azagaruka kwishimira umusaruro iki kigo kizaba kigezeho. Guverineri  w’Intara y’Iburasirazuba, CG Gasana K. Emmanuel yashimiye Umushinga Hinga Weze kuba usoje   ubasigiye ibikorwa  bikomeye mu Ntara  bakaba bagiye kubyubakiraho kugira ngo bakomeze batere imbere. Guverineri  w’Intara y’Iburasirazuba, CG Gasana K. Emmanuel  Umunyamabanga wa Leta muri MINAGRI, Dr. Ngabitsinze yavuze ko nubwo igihe cy’uriya mushinga   kirangiye ibikorwa byiza wakoze bizakomeza. Umunyamabanga wa Leta muri Minisiteri y’Ubuhinzi n’Ubworozi “MINAGRI”, Dr. Ngabitsinze Jean Chrysostome Yakomeje avuga ari ugushyira akadomo ku bikorwa by’imyaka 5 ishize ubundi bagakomerezaho ibindi. Yasabye abaturage kubungabunga ibi bikorwa byagezweho.

RTC yasohoye abanyeshuri ba mbere barangije mu by’ubutetsi n’ubukerarugendo. Mu muhango wo gushyikiriza impamyabumenyi aba banyeshuri bagera kuri 400, wabereye kuri Petit Stade kuwa mbere tariki 24/12/2012, umuyobozi w’iri shuri Callixte Kabera, yatangaje ko kugira ngo babigereho byasabye ubutwari n’imikoranire hagati y’inzego zombi zigize iryo shuri. Yavuze ko bigishije abanyeshuri ubumenyi buzatuma bashyira mu bikorwa ibyo bize, bakanashobora kwihangira imirimo nk’uko isi ya none n’u Rwanda bibisaba. Yongeyeho ko banizeye ko aba banyeshuri bagiye kongera gutanga serivisi neza mu Rwanda. Muri uyu muhango wari watumiwemo abandi bahagarariye izindi kaminuza n’ibigo by’uburezi bikorera mu Rwanda, abanyeshuri nabo bagaragaje ko biteguye kujya ku isoko ry’umurimo bagashyira mu bikorwa ibyo bize abandi bakanihangira umurimo. Gusa bagaragaje ko n’ubwo biyizeye mu bumenyi n’ubushake bagifite ikibazo cy’igishoro, bizeza ko nibaramuka batewe ingabo mu bitugu nta kabuza bazakora ibishoboka byose, nk’uko byatangajwe n’uhagarariye abakozi, Ignasius Mwesigye. Yagize ati: “Turizera ko tugiye guhanga imirimo aho kuyisaba kubera ubumenyi tuvanye aha. Nitubona amafaranga yo gutangiza imishinga tuzagera kure nta kabuza”. Iri shuri ryahindutse ishuri rikuru nyuma y’aho abaryigagamo bamaze imyaka ine bazi ko ari Kaminuza. Imaze gukora isuzuma, Leta yasanze nta byangombwa bya kamibuza ryujuje riguma kwitwa ishuri rikuru. Mu bikorwa rimaze kugeraho ni ugufungura irindi shami ryaryo ku Muhima no mu karere ka Rubavu, hakaba hari no kubakwa inyubako yaryo rizajya rikoreramo izaba iherereye ku musozi wa Rebero. Emmanuel N. Hitimana

Imyambarire n’amafoto y’abahanzikazi nyarwanda bikomeje gukemangwa. Si imyambarire gusa ikemangwa kuko kuri ubu noneho hadutse ikintu cyo gushyira ahagaragara amafoto agaragaza ubwambure mu bitangazamakuru cyane cyane ku rubuga rwa facebook kandi barangiza bakavuga ko byakozwe n’abo batazi. Ikimaze kugaragara ngo ni uko benshi babikora bagira ngo bavugwe cyane mu itangazamakuru bityo barusheho kumenyekana. Twegereye bamwe mu banenga iyo myambarire y’abahanzikazi bacu bagira icyo babitubwiraho: Umwe yagize ati: “Njyewe mbifata nko kwigana ibije byose biturutse muba stars bo hanze kuko usanga nka ba Rihanna, Madonna, Nick Miraj, Beyonce, Lady Gaga n’abandi biyambitse ubusa kandi nabo babikora akenshi kugira ngo bajye bahora bavugwa mu itangazamakuru. Ibi rero bikwiye kwigwaho n’ababishinzwe kuko biratwicira umuco.” Undi nawe yagize ati: “Njye iyo mbireba birandenga! Sinumva ukuntu umukobwa muzima yakwerekana ubwambure bwe ku karubanda pe! Iyo mbibona njye numva mbuze icyo mbivugaho! Ngo ni ubu star harya? Yewe nibabebo simbujije!” Umwe mu bahanzikazi ariko utarangwa n’iyo myambarire akaba atarashatse ko dutangaza izina rye we yagize ati: “Sindamenyekana cyane ariko aho kugira ngo niyambike ubusa ngo ni ukugira ngo menyekane, nareka music kabisa!” Ibi rero usanga bitavugwaho rumwe n’abantu bose kuko ku rundi ruhande hari abasanga ibi ahubwo ari ibigezweho kandi bigomba kuranga aba stars. Hari uwagize ati: “Abavuga ko bidakwiye umuhanzikazi nyarwanda ni abaturage! None se wajya kuririmba kuri stage wambaye kubitihuku? (amajipo maremare cyane), nabo ntibagakabye ubuturage rwose.” Benshi mu bashima iyi myambarire bashimangira ko umuhanzikazi ku rubyiniro (stage) aba agomba kugira imyambarire itandukanye n’imuranga ahandi bityo bakabona kwambara kuriya ari ntacyo bitwaye. Bamwe ndetse banabyita ubusirimu. Ese koko birakwiye ko twigana ibije byose ngo ni ubusirimu? Ese umuhanzikazi yambaye neza akikwiza yabura gukundwa n’abantu ngo ni uko atambaye ubusa? Ese koko iyo wiyambitse ubusa ukamenyekana utyo, hari icyubahiro biguhesha muri abo bakumenye wambaye ubusa? Abantu bakuru bagiye babona abahanzi banyuranye bemeza ko abahanzikazi b’ubu bataye umurongo. Umubyeyi umwe twaganiriye akaba ari n’umunyamakuru yagize ati: “Hari imyifatire yagiye iza mu banyarwandakazi b’abahanzi b’iki gihe ariko itararangaga abahanzikazi b’Abanyarwanda ba kera. N’ubwo bari bake bariyubahaga ndetse n’imyambarire yabo ugasanga ari ntamakemwa”. Uyu mubyeyi yakomeje asobanura ko abahanzi b’ubu bagenda barushaho kwigana abahanzikazi bo hanze kandi abenshi baba banafite n’ubutumwa twe tutazi. Yagize ati “Birambabaza iyo mbona bashiki bacu n’abana bacu bigana ibyo ba Lady Gaga na ba Rihanna bakora kandi buriya abenshi baba ari intumwa za sekibi.” Abanyarwanda bibaza kuri iki kintu bahuriza ku kintu cyo kuvuga bati ese kuki Minisiteri ifite umuco mu nshingano zayo ari ntacyo ibikoraho? Marie Clemence CYIZA UWIMANIMPAYE

Kabgayi: Abantu 26 bari bagiye guhuma basimburijwe imboni z’amaso. Inzobere mu buvuzi bw’amaso ikaba n’umuyobozi w’ishami ry’ibitaro by’amaso bya Kabgayi Dr. Tuyisabe Teophile, avuga ko izo mboni zaturutse mu Gihugu cya Leta zunze Ubumwe za Amerika ku bufatanye n’abafatanyabikorwa b’ibitaro bya Kabgayi, zikaba zarahawe abarwayi bihutirwaga cyane biganjemo abana. Dr. Tuyisabe avuga ko uburwayi bw’amaso buturutse ku miterere y’ikirere ari bwo bukunze kwibasira abana bato bigatuma bahora bakuba amaso, bashaka kwivura ubwo buribwe baba baterwa n’ikirere (allergies), kugeza ubwo imboni y’ijisho yangirika umuntu akaba yanahuma burundu. Agira ati “Nk’uko umuntu atyaza icyuma kikagenda gishira, ni nako uko umuntu akuba ijisho imboni igenda iza imbere kugeza igihe imenekera, igahinduka umweru umuntu ntabone. Umuntu kandi ashobora gukomereka ijisho imboni ikazamo inkovu ntabone, ikiba gisigaye ni ugushaka imboni nzima igasimbura iyangiritse”. Dr. Tuyisabe avuga ko imboni y’ijisho ari urugingo nk’izindi rutangwa n’abagiraneza, baba bariyemeje ko nibitaba Imana ingingo zabo zizahabwa abazikeneye, ari nabwo iyo bamaze kwitaba Imana bazikurwaho zikabikwa mu buryo bwabugenewe, zikahava zijya guhabwa abazikeneye. Avuga ko abahawe izo mboni barimo abana bari barataye amashuri kubera guhuma, ariko bakaba bagiye gusubira ku ishuri bakiga babona neza, akabasaba kurinda amaso yabo kugira ngo zitazongera kwangirika. Avuga ko mu Rwanda gahunda yo gutanga ingingo mu gufasha abazikeneye itaratangira, ariko biri mu gutegurwa mu mategeko, agasaba ko Abanyarwanda bakwitegura kuzatanga ingingo zabo igihe bizaba bimaze kwemerwa. Agira ati “Ndasaba Abanyarwanda kuzemera gutanga ingingo zabo igihe bizaba bimaze kwemezwa, kuko ubu ntituragera kuri ubwo bushobozi ari na yo mpamvu izi mboni zaturutse hanze, bituma zihenda kugera ku mafaranga asaga miliyoni imwe ngo umuntu ahabwe imboni. Abanyarwanda bazemere kwitanga batange ingingo ziba zikenewe”. Tuyisabe avuga ko imboni z’abazungu n’iz’abirabura zose zikorana ku buryo nta mpungenge abazihawe bakwiye kugira, kandi ko iyo nta bundi burwayi bubayeho, imboni nzima y’umuntu mukuru cyangwa umwana, ihabwa uwo ari we wese akazayisazana. Agira ati “Imboni z’abazungu zisa nk’umweru iz’abirabura zigasa n’umukara kubera n’ubundi amabara yabo, ariko zikora kimwe, ikindi ni uko imboni y’umusaza ishobora guterwa mu mwana, tuba twazipimye tukamenya ubushobozi bwazo bwo kureba”. Tuyisabe asaba abarwaye amaso kwisuzumisha hakiri kare kugira ngo barindwe ko bagera ku rwego rwo guhuma, dore ko abasaga 100, bari ku rutonde rw’abategereje guhabwa imboni z’amaso ngo bongere kureba. Ababyeyi b’abana bahawe imboni bavuga ko bari barihebye kuko abana babo bari batakijya ku mashuri kubera kutabona, n’abagiyeyo bakiga nabi kuko babaga barwaye, ubu bakaba bishimira guhabwa imboni nzima zizatuma abana babo batandukana n’ubuhumyi. Umunyamakuru @ murieph

Die Rebellie van Lafras Verwey. Die Rebellie van Lafras Verwey , ni filime yerekana ikinamico yo muri Afurika y’Epfo yo muri 2017 iyobowe na Simon Barnard ikaba yarayikoranye na Katinka Heyns na Genevieve Hofmeyr muri Sonneblom Films and Moonlighting Films Muri iyi filime hagaragaramo Tobie Cronje mu mwanya wa mbere hamwe na Chantell Phillipus, Neels van Jaarsveld na Cobus Visser mu nshingano zunganira. Iyi filime isobanura ubuzima n'umwuga bya Lafras Verwey wakoze nk'umwanditsi mu bakozi ba Leta muri Pretoriya imyaka mirongo itatu. Filime yakiriwe neza kandi yegukana ibihembo byinshi mubirori mpuzamahanga bya firime.

Uwera Pelagie. Uwera Pelagie yavutse mu mwaka wi 1974 ni umunyapolitiki w'umunyarwandakazi ,kuva mu mwaka wa 2019 akaba numwe mu bagize sena y'u Rwanda yatorewe kuba senasteri Muntara y'amajyepfo ku itariki ya 13 ugushyingo 2019 nibwo sens yu Rwanda yatoye umusensteri Pelagie Uwera kugirango ahagararire inteko ishinga amategeko yu Rwanda mu nteko ishinga amategeko ya Pan Africa ( PAP ) ninzego zishinga amategeko zubumwe bw'Afurika yunze Ubumwe (AU). Imirimo. Pelagie na Mugenziwe Bideri biyemeje guharanira iterambere nimibereho myiza y'Afurika mu guhangana nubushomeri nubukene ndetse n'umutekano muke. bikaba biri no mumpamvu abanyafurika bafata ingendo za hato nahato zo kujya mubihugo by' Iburayi injyendo zishobora no guteza akaga bajya gushaka Imibereho myiza. Amashuri yize. Uwera Pelagie afite impamyabumenyi ihanitse munyigisho ziterambere ( Development studies ) akagira Impamyabumenyi ihanitse mu bumenyi bw'imibereho yakuye muri Kaminuza yijyenga ya Kigali. Inshingano. Kuva mu mwaka 2012 kugeza 2019 Pelagie yari comiseri wa komisiyo y'Igihugu ishinzwe amatota mu Rwanda. yabaye kandi Indorerezi y'Impuguke za Commonwealth mu matora rusange ya Botsuwana 2014. muri 2018 yongera kuba Indorerezi ya Commonwealth mu matora Rusange ya Siyera Lewone Ibindi. Uwera Pelagie kandi yabaye umwarimu mu mashuri yisumbuye.

MINAGRI irasaba abaturage gusubiza imbuto y’ibigori ya hybrid kuko irwaye. Mu karere ka Rubavu iyi mbuto yari yahinzwe mu gihe cy’ihinga gishize maze igaragaza uburwayi bwatumye hegitari 40 z’ibigori zirandurwa mu mu murenge wa Cyanzarwe. Kigali today ivugana n’abashinze ubuhinzi mu karere ka Rubavu ku kibazo cy’iyi ndwara batangaje ko ubu bafite ikizere ko imbuto bafite itazabatera ikibazo kuko iyi mbuto irwaye batongeye kuyihabwa ahubwo ngo bahawe indi bizeye. Akarere ka Rubavu kahinduye imbuto y’ibigori nyuma y’uko ibyo bari bateye byatewe n’indwara ya cyumya iri kwigaragaza mu burasirazuba bw’Afurika. Mu murenge wa Cyanzarwe mu kagari ka Makurizo mu karere ka Rubavu indwara yabanje gufata hegitare zigera kuri 15, ikimenyekana icyakozwe ni ukurandura ibigori byafashwe ubundi haterwa umuti. Nubwo abaturage bo mu karere ka Rubavu bashoboye kuyirwanya ntifate akarere kose ngo iyi ndwara yagaragaye no mu karere ka Musanze, Minisitere y’ubuhinzi ikaba ihamagarira abaturage bari barayihawe kuyisubiza kugira ngo bahabwe indi mbuto itazabatera ikibazo. Sylidio Sebuharara

U Buhinde: Abanyarwanda bifatanyije n’Abahinde mu Muganda usoza ukwezi kwa 11. Rwanda Institute of cooperatives Entrepreneurship and Microfinance RICEM, ni ikigo gishinzwe guhugura amakoperative, ba rwiyemezamirimo n’ ibigo by’imari biciriritse, giherereye ku Kabusunzu mu Murenge wa Nyakabanda, Akarere ka Nyarugenge. Ku bufatanye na Minisiteri y’Ubucuruzi, Minicom, abakozi ba RICEM boherejwe mu gihugu cy’Ubuhinde, mu mahugurwa yo kurushaho gufasha abashaka kuba ba rwiyemezamirimo, abasanzwe ari bo, ndetse no guhanga imirimo mishya biganisha mu kunoza ubucuruzi. Aya mahugurwa ari gutangirwa mu kigo cyitwa Entrepreurship Develeopment Institute of India (EDII). Dr Mukurira Olivier umuyobozi wa RICEM, akaba ari nawe uyoboye abakozi bayo bari muri aya mahugurwa, avuga ko nk’uko basanzwe babikora mu Rwanda buri wa gatandatu wa nyuma w’ukwezi, bifuje kwifatanya na bagenzi babo b’Abahinde, kugira ngo babatoze umuco wo kugirira isuku aho batuye, batarinze kubitegereza ku buyobozi. Yagize ati” Twifatanyije mu muganda n’abakozi ba EDII mu bikorwa by’isuku, byibanze mu gukubura mu kigo no gutoragura imyanda ikomoka kuri parasitike mu kigo no mu nkengero zacyo, nyuma y’umuganda tuboneraho guhura turasangira turasabana ndetse tunacinya akadiho.” Dr Mukurira yanafashe akanya asobanurira Abahinde akamaro k’umuganda mu iterambere ry’igihugu, anabereka byinshi umuganda wagejeje ku Banyarwanda, anabakangurira kuba nabo bawugira umuco kugira ngo nabo bajye bagira uruhare mu kwishakamo ibisubizo, aho guhora bateze ibisubizo bya buri kintu cyose kuri Leta. Umuyobozi mukuru wa EDII, Dr. SNIL SHUKLA nawe wari muri uyu muganda, yashimiye cyane Abanyarwanda bateguye uyu muganda, anabizeza ubufatanye kuburyo nibanataha, iki gikorwa cy’umuganda kizakomeza muri iki kigo. EDII ni ikigo gishinzwe gukangurira Abaturage kwihangira imirimo, kikanabafasha mu mahugurwa abongerera ubumenyi mu mirimo bahisemo, ndetse n’abongerera ubumenyi bwo kubyaza inyungu ibyo bakora. Guverinoma y’ Ubuhinde na Guverinoma y u Rwanda zifitanye umushinga wo gushyiraho ikigo India Rwanda Development Center( IR EDC), kizubakwa ahahoze Ikigo Iwacu ku kabusunzu, na cyo kikazaba gishinzwe gufasha abashaka kuba ba rwiyemezamirimo n’abasanzwe ari bo, gutera imbere babyaza umusaruro imishinga yabo. Ni muri urwo rwego iri tsinda ry’abakozi ba RICEM, bari mu gihugu cy’Ubuhinde mu mahugurwa yatangiye tariki ya 4 Ugushyingo akazasoza tariki ya 28 Ukuboza, aho bazanaganira ku ishyirwa mu bikorwa ry’uwo mushinga. Umunyamakuru wa Kigali Today @ rutindukanamure

Abayobozi b’ibigo by’amashuri barashishikarizwa kuyashyiraho imirindankuba. Abitangaje nyuma y’iminsi ibiri inkuba ikubise abanyeshuri barindwi ku Kigo cy’amashuri cya Bibare, Umurenge wa Muhura, ku bw’amahirwe ntihagira uwitaba Imana. Umunyamabanga Nshingwabikorwa w’Umurenge wa Muhura, Ndayisenga Jean Claude, avuga ko inkuba ikibakubita bihutishirijwe ku Kigo nderabuzima cya Muhura, uretse umwe wajyanywe mu bitaro bya Kiziguro. Kuri ubu bose ngo bamaze kuvurwa ibikomere bagaragazaga ku mubiri, ndetse bane bakaba barakomeje amasomo nk’ibisanzwe, abandi batatu bakaba bari mu ngo iwabo bafata imiti y’ibisebe kubera ko inkuba yabababuye. Abanyeshuri muri rusange ngo baraganirijwe bagaragarizwa ko ibyabaye ari nk’impanuka isanzwe, bityo bidakwiye gukoma mu nkokora imyigire yabo, ariko nanone basabwa kugira ibyo birinda. Ati “Urumva uretse abakomeretse n’abandi bari bahungabanye, turabaganiriza tubereka ko ari impanuka iba yabaye. Ikindi ni uko twabasabye ko mu gihe imvura igwa bakwiye kwirinda ikoreshwa ry’ibikoresho by’ikoranabuhanga, kuko byabashyira mu kaga.” Iri shuri ngo ryari risanzwe rifite umurindankuba ariko bishoboka ko waba ufite ubushobozi bucye, ugereranyije n’ingano y’ikigo. Uwimana Marceline, avuga ko mu busanzwe mu kubaka amashuri habanza kurebwa ko azaha umutekano abanyeshuri n’abandi bahakorera, nko kuba yose aziritse ibisenge ndetse anakikijwe n’ibiti mu rwego rwo kwirinda umuyaga. Naho ku bijyanye n’inkuba avuga ko ari impanuka yabaye, agashishikariza abayobozi b’ibigo by’amashuri gushyira imirindankuba ku mashuri bayobora. Agira ati “Iyo twubaka amashuri ikintu tureba bwa mbere ku nyubako ni uko zose zigomba kuzirikwa ibisenge, ubu amashuri yose mu Karere ibisenge biraziritse. Ikindi ni ugutera ibiti, hari aho biri n’ahandi bigiterwa, naho ku nkuba turashishikariza abayobozi b’ibigo by’amashuri kugura imirindankuba igashyirwa ku bigo bayobora.” Umunyamakuru @ SEBASAZAGEmman1

Umugezi wa Congo. Umugezi wa Congo, ahahoze hitwa kandi ku mugezi wa Zayire, ni uruzi rwa kabiri rurerure muri Afurika, rugufi kuruta Nili, ndetse nu mugezi wa kabiri munini ku isi ukurikije ubwinshi bw’amazi, ukurikira Amazone gusa. Ninzuzi zimbitse ku isi, zifite uburebure bwa metero 219.5. Gahunda ya Congo Lualaba ifite uburebure bwa kolometero 4,700, ituma iba umugezi wa cyenda muremure kwisi. Chambeshi ni uruzi rw'umugezi wa Lualaba, naho "Lualaba" ni izina ry'umugezi wa Congo hejuru y’isumo rya Boyoma, rikagera kuri kolometero 1,800. . Upimiye hamwe na Lualaba, uruzi runini, uruzi rwa congo rufite uburebure bwa kilometero 4,370. Ninzuzi nini yonyine yambuka Ekwateri kabiri. Ikibaya cya Kongo gifite ubuso bungana na 4,000,000 km , cyangwa 13% by'ubutaka bwose bwa Afurika. Izina. Izina "Congo" rikomoka mu Bwami bwa Kongo rimwe riherereye ku nkombe y'amajyepfo y'uruzi. Ubwami nabwo bwitiriwe abasangwabutaka Bantu Kongo, bazwi mu kinyejana cya 17 nka "Esikongo". Amajyepfo y'Ubwami bwa Kongo hakwiye gushyirwaho ubwami bwa Kakongo, bwavuzwe mu 1535. Abraham Ortelius yanditseho "Manicongo" nk'umujyi uri ku nkombe z'umugezi ku ikarita ye y'isi yo mu 1564. Amazina yimiryango muri "Kongo" birashoboka ko yakomotse kumagambo yo guteranira hamwe cyangwa guterana kwimiryango. Izina rya kijyambere ryabaturage ba Kongo cyangwa "Bakongo" ryatangijwe mu ntangiriro yikinyejana cya 20.  Ikibaya n'amasomo. Ikibaya cy'amazi cya congo gifite kilometero 4,014,500, agace kanini kuruta Ubuhinde . Kongo isohoka mu kanwa kayo iri hagati ya 23,000 to 75,000 m , ugereranije ni 41,000 m . Uruzi rutwara buri mwaka toni miliyoni 86 zubutaka bwahagaritswe mu nyanja ya Atalantika hamwe n’inyongera ya 6 ku ijana yuburiri . Kongo yo hepfo (uruzi rwi nzuzi kugera Kinshasa ) Hasi ya Kinshasa, kuva kumugezi wa Banana, hari imigezi minini. Hagati ya Kongo ( Kinshasa kugera ku Isumo rya Boyoma )

Abavoka 133 barahiye bibukijwe inshingano zikomeye zibategereje. Ibi yabitangaje ubwo barahiriraga ku mugaragaro kwinjira muri uru rugaga mu muhango wabereye mu ngoro y’Urukiko rw’Ikirenga kuri uyu wa Kabiri tariki 23/12/2014. Yagize ati “Inshingano zitegereje abavoka bamaze kurahira ni nyinshi kandi ziraremereye, zigizwe no guhagararira no kunganira no kuburanira abantu mu nzego zose zifata ibyemezo. Hari kandi kugishwa inama no gukorera inyandiko abandi bose bazaza babagana mu rwego rw’amategeko”. Yakomeje agira ati “Kugira ngo muzuzuze izi nshingano birabasaba gukora cyane no guha umwanya uhagije ibyo mukora. Ugiye kuburana agomba kwitwarika gusoma no gusesengura dosiye neza no gukoresha amategeko ya ngombwa kuko usanga hari abakoresha amategeko yavuyeho”. Ibyo yabihereyeho asaba aba bavoka kwihugura bijyendanye n’igihe no gusoma cyane ibiba byatangajwe n’urukiko rw’ikirenga. Yanasabye abasanzwe muri uyu mwuga kugendana n’igihe. Umuyobozi w’urugaga rw’Abavoka mu Rwanda, Maitre Rutabingwa Athanase nawe yabasabye kubahiriza indahiro barahiye irimo kubaha itegeko nshinga, kuburana imanza babona ko zifite akamaro gusa no kwirinda gukora amakosa y’umwuga cyangwa imanza zabakurura muri ruswa. Muri uyu muhango bwa mbere mu mateka y’uru rugaga banarahije Minisitiri w’Ubutabera, Johnston Busingye n’abandi bavoka babiri, umwe waturutse muri Uganda n’undi aturutse muri Kenya, ndetse n’undi waturutse mu Bufaransa wifuje kuba mu rugaga rwo mu Rwanda. Aba barahiye batumye urugaga rw’abavoka mu Rwanda rugira abanyamuryango bagera ku 1221, umubare munini ugereranyije na 37 batangiranye narwo ubwo rwashingwaga mu 1997. Emmanuel N. Hitimana

Mc buryohe. Umunyamakuru w’imyidagaduro kuri Flash FM na Flash TV witwa Sengabo Jean Bosco benshi bazi nka Bosqizo cyangwa Fatakumavuta nk’uko akunze kwiyita, uherutse gukwirakwiza inkuru avuga ko MC Buryohe ngo yamubwiye ko Phil Peter na M.Irene bamurogesheje, Mc Buryohe yamunyomoje ashyira ukuri kose hanze asabonanura intandaro y’iki kinyoma ari ubusesenguzi bwakozwe na Fatakumavuta ku gitaramo cya Omah Lay. Nkuko amakuru amaze iminsi acicikana ku mbuga nkoranyambaga ni avuga ko Phill Peter na M Irene (...) Umunyamakuru w’imyidagaduro kuri Flash FM na Flash TV witwa Sengabo Jean Bosco benshi bazi nka Bosqizo cyangwa Fatakumavuta nk’uko akunze kwiyita, uherutse gukwirakwiza inkuru avuga ko MC Buryohe ngo yamubwiye ko Phil Peter na M.Irene bamurogesheje, Mc Buryohe yamunyomoje ashyira ukuri kose hanze asabonanura intandaro y’iki kinyoma ari ubusesenguzi bwakozwe na Fatakumavuta ku gitaramo cya Omah Lay.

Hari gukorwa filime L’espoir du Kivu izagaragaza ubwiza bw’u Rwanda. Adalios iri gukora iyi filime ifatanyije na TV10 yo mu Rwanda, naho uwayiteguye akaba Philippe Ayme uvuga ko ari filime ivuga ku bwiza bw’ikiyaga cya Kivu n’abagituye. Aganira na Kigali today, Philippe Ayme avuga ko impamvu ategura iyi filimi mbarankuru byatewe n’uburyo u Rwanda abona rwiyubaka kandi rukaba rufite byinshi byiza byo kuvuga ariko benshi bakibanda ku mateka ya Jenoside. Muri 2008 nibwo Philippe Ayme yageze mu Rwanda aje gufata amafoto n’amashusho y’umuhanga mu bumenyi mu byagaze methani, aribwo bwa mbere yasuye ikiyaga cya Kivu atungurwa no kumva iki kiyaga kitajya kivugwa kandi gifite byinshi byo kuvugwaho. Philippe Ayme avuga ko amafilimi akorwa ku Rwanda agaragaza amateka ya Jenoside ariko ngo u Rwanda ni igihugu kimaze kwiyubaka ku buryo hacyenewe ko nibyo rwagezeho bivugwa, harimo ikiyaga cya Kivu benshi batazi mu gihe gishobora gutanga icyizere ku bantu benshi gikoreshejwe neza. Philippe Ayme avuga ko uretse ubwiza bw’ikiyaga cya Kivu, ngo hari ubworozi bw’isambaza bukibarizwamo budakunze kuboneka ahandi hamwe na gaz zishobora gukoreshwa mu kongera ingufu z’amashanyarazi no gucyemura ikibazo cy’ibikomoka kuri peteroli igihe habnetse ababishoramo imari. Gufata amafoto y’iyi Filimi y’iminota 52 byagombye kuba byarangiye tariki ya 16/12/2014 ariko kubera uburyo abayobozi bamwe mu Rwanda bagoranye mu gutanga ibyemezo byo gufata amashuro filime yaradindiye nk’uko Philippe Ayme yabitangarije Kigali today. Ubwo bateguraga iyi filime ngo bandikiye inzego zo mu Rwanda zirimo Minisiteri y’umuco na Siporo bayisaba uruhushya ariko ntiyarubaha ahubwo ibohereza muri Minisiteri y’ibikorwa remezo nayo itaragize icyo ibamarira, ku buryo umushinga wo gukora iyi filimi umaze guhomba. L’espoir du Kivu iramutse ikozwe yakurikira indi filimi yiswe Kigali Shaolin temple yakozwe na Magali Chirouze ariwe utera inkunga L’espoir du Kivu. Sylidio Sebuharara

Dore ingaruka zigera ku buzima bw’abantu badasinzira ngo baruhure ubwonko uko bikwiye. Mu bindi bijyana no kutaruhuka uko bikwiye, nk’uko bisobanurwa ku rubuga ‘amelioretasante.com’, harimo kuryagagura cyangwa se kurya bya hato na hato no mu gihe umuntu atabikeneye, cyane cyane mu masaha y’ijoro, kandi ari byo umubiri uba ugiye kuruhuka utaribubikoreshe. Ubushakashatsi bwakozwe n’Ikigo cyo muri Amerika kitwa ‘Fondation Nationale du Sommeil des États-Unis’, bwagaragaje ko abantu baryama amasaha ari munsi y’atandatu (6) mu ijoro, bafite ibyago byikubye gatatu byo gukora impanuka mu gihe batwara imodoka, kubera kutareba neza. Kutaruhuka neza bigabanya ubudahangarwa bw’umubiri Iyo umuntu ataruhuka uko bikwiye, abuza umubiri we kuruhuka neza. Igikurikiraho, ni uko ubudahangarwa bw’umubiri bucika intege, nyuma umuntu akaba yafatwa n’indwara zimwe na zimwe zijyana n’ubudahangarwa bw’umubiri bwacitse integer, cyane cyane izifata mu nzira z’ubuhumekero. Umuntu utaruhuka neza, atakaza ubushobozi bwo kugenzura amarangamutima Iyo umuntu adasinzira neza, igice cy’ubwonko gishinzwe kugenzura amarangamutima kiba gikora ku buryo bwiyongereyeho 60%. Ibyo bituma hari imyitwarire agira, rimwe na rimwe idakwiye, ariko adashobora kuyigenzura, nk’uko byasobanuwe mu bushakashatsi bwakozwe na Kaminuza yo Calfornie ndetse n’Ishuri ry’Ubuvuzi rya Havard mu 2007. Kudasinzira neza bituma umuntu abura imbaraga zo gukora imirimo ye isanzwe Nta gushidikanya ko mu gihe umuntu asinziriye neza akaruhuka, umubiri uba ukusanya imbaraga zo gukora ku munsi ukurikiyeho,ubushakashatsi butandukanye bwagaragaje ko umuntu utaryama neza ngo aruhuke, abura imbaraga mu mubiri we, ibyo bikagaragarira akenshi mu maso he by’umwihariko. Iyo bibaye mu gihe kirekire , ngo bishobora. Kudasinzira uko bikwiye, byangiza agahu gatwikira ubwonko (tissu cerebral) Kumara ijoro rimwe gusa umuntu adasinziriye, bitangira kugira ingaruka ku gahu gatwikira ubwonko, bw’umuntu, iyo biba kenshi, ni ko n’ingaruka ziba ziyongera, ibyo ngo bikaba byanavamo kwangirika k’ubwonko ubwabwo. Kutaruhuka neza bitera ibibazo byo kudatekereza neza ndetse no gukunda kwibagirwa cyane Kutaruhuka bihagije, ngo umuntu asinzire neza umubiri we ugarure imbaraga, bigira ingaruka zikomeye ku bushobozi bwo gutekereza. Icyo kibazo gishobora no kugira ingaruka ku bijyanye no kwiga no gufata mu mutwe ibintu bishya. Kudasinzira neza kandi byongera ibyago byo guturika guturika udutsi no kuvira mu bwonko (hémorragie cérébrale). Ingaruka zo kudasinzira neza ku bwonko, cyane cyane iyo babaye mu gihe kirekire, ni uko byongera ibyago cyo guturika udutsi two mu bwonko no kuvira mu bwonko(hémorragie cérébrale), cyane cyane ku bantu bakuze. Kudasinzira neza , bijyana no kutaruhuka neza byongera ibyago byo kugira umubyibuho ukabije. Kumva umuntu ashaka gukomeza kurya kuko yabuze ibitotsi, ngo ni bibi cyane nk’uko byagaragajwe n’ubushakashatsi butandukanye , kuko ibyo umuntu arya mu masaha yo kuryama, umubiri ntubikoresha. Kudasinzira bishobora kuba intandaro yo kurwara za kanseri zimwe na zimwe Ubushakashatsi butandukanye bwagaragaje ko kudasinzira, bigira ingaruka zishobora no kugeza ku iremwa rya kanseri zimwe na zimwe, cyane cyane kanseri y’ibere. Kudasinzira no kutaruhuka uko bikwiye bishobora gutera indwara z’umutima Ubushakashatsi bwasohowe n’ikitwa ‘Harvard Health Publications’ bwagaragaje ko kubura ibitotsi ngo umuntu aryame aruhuke, bigira ingaruka zirimo kuba byongera ibyago byo kugira umuvuduko w’amaraso ukabije, kuzima kw’imitsi ijyana amaraso mu mutima, n’ibindi bibazo bibangamira ubuzima n’imikorere myiza by’umutima. Kudasinzira neza bigabanya iminsi yo kubaho k’umuntu (espérance de vie) Gusinzira neza no kuruhuka neza, ngo ni ikindi gisobanuro cy’ubuzima bwiza, ndetse bijyana no kwiyongera kw’iminsi yo kubaho cyangwa se igihe cyo kubaho, nk’uko byasobanuwe mu bushakashatsi bwasohotse mu kitwa ‘la revue Sleep’, bwarakorewe ku bagabo n’abagore bagera ku 1741. Ubushakashatsi bwagaragaje ko abantu basinzira gakeya bagira ibyago byinshi byo gupfa bakiri bato, ugereranyije n’abasinzira bihagije. Umunyamakuru @ umureremedia

Umuraperi Riderman n’umugore we babyaye impanga. Yagize ati “Mu buzima tugira inzozi tukifuza kuzigeraho, gusa hari n’ibitangaza Imana idukorera bigasa no kuzikabya nyamara ari ubuntu bw’Imana burenze ukwifuza kwa muntu.” Bivugwa ko izi mpanga yazibyaye ku wa 13 Kamena 2021 akaba agize abana batatu imfura yabo ikaba ari umuhungu. Muri 2015 nibwo uyu muraperi Riderman yashakanye na Miss Agasaro Nadia Farida, byaje bitunguranye kubera urukundo rwari rumaze igihe yari afitanye na Assinah.

Umuyobozi wa Gereza ya Mageragere ari mu nkiko azira kwemerera abantu gusura murumuna wa Nyamvumba bitemewe. Chief Superintendent of Prisons, (CSP) Camille Zuba agiye kumara amezi abiri afungiye muri Gereza ya Nyanza kubera kwemerera abantu gusura Robert Nyamvumba, murumuna wa Gen Patrick Nyamvumba kandi bitari byemewe n’amabwiriza ya RCS yo gukumira ubwandu bwa COVID-19.CSP Zuba afungiwe i Nyanza ariko aburanira mu nkiko z’i Nyarugenge hifashishijwe ikoranabuhanga.Taliki 17 Kamena, 2020 nibwo mu Rukiko rw’Ibanze rwa Nyarugenge habereye urubanza ruregwamo Chief Superintendent of Prisons, Camille Zuba wayoboraga Gereza ya Nyarugenge iri mu Murenge wa Mageragere.Ubushinjacyaha bwabwiye UMUSEKE dukesha iyi nkuru ko taliki ya 25 Gicurasi 2020, CSP Camille Zuba yatanze itegeko ry’uko abacungagereza ya Nyarugenge bemerera abantu babiri gusura Robert Nyamvumba uyu akaba ari umuvandimwe wa Gen Patrick Nyamvumba.Abahawe ubwo burenganzira mu bihe bitari byemewe gusurwa muri za Gereza z’u Rwanda kubera kwirinda COVID-19 ni umugore wa Robert Nyamvumba na mushiki we.Muri ibyo bihe Urwego rw’Amagereza n’imfungwa mu Rwanda rwari rwarasohoye amabwiriza agenewe gukumira ikwirakwira ry’ubwandu bwa COVID-19 abuza abantu gusura ababo bafunzwe.Ubushinjacyaha bwatubwiye kandi ko uwo munsi CSP Camille Zuba yatanze itegeko ry’uko indi mfugwa yitwa Hakizimana Aimée na we asurwa n’umugore we.Muri ibyo bihe kandi uyu Mucungagereza Mukuru bivugwa ko yemeje ko Umupolisi ufite ipeti rya Chief Superintendent of Police, na we asura umugore we kandi bitari byemewe n’amabwiriza yo kwirinda Coronavirus.Ubushinjacyaha bumurega ko yafashije abafungwa bagahabwa amafaranga yo kwifashisha muri gereza kandi bitemewe.Kopi y’urubanza ifite paji 11 UMUSEKE ufite, ivuga ko Ubushinjacyaha bwasabye Urukiko ko CSP Camille Zuba afungwa iminsi 30 kugira ngo igihe bumushakiye bamubone.Buvuga ko bugikora iperereza, ko arekuwe yabangamira iryo perereza.Ubwo yireguraga mu rubanza rwe, CSP Camille Zuba yavuze ko nta perereza yakwica kuko atakiri Umuyobozi wa Gereza ya Nyarugenge.Yahakanye ibyaha byose aregwa n’Ubushinjacyaha, avuga ko mu mategeko ya Gereza amafaranga yemewe, ahubwo ikitemewe ari ukuyinjiza muri Gereza kuko haba hari abacungagereza bashinzwe imibereho myiza y’abafungwa bafata ayo mafranga bakayandika kumufungwa wasuwe kugira ngo amufashe.Mu byo ayo mafaranga afashamo umufungwa harimo kugura ibiryamirwa n’ibindi umufungwa akenera byunganira ifunguro bagenerwa buri munsi.Ati: “Ibyo byose ntabwo biba muri gereza byizanirwa n’abafungwa. Ibi kandi nibyo byakozwe kandi biremere mu mategeko ya gereza zacu.”CSP Camille Zuba yabwiye Urukiko ko kuba yararetse muri gereza hakinjira matela n’amashuka ndetse n’ibikoresho by’isuku nta cyaha yakoze abona gikwiye kumuheza muri Gereza.Me Ngarambe Raphael wunganira CSP Camille Zuba yabwiye Urukiko ko ingingo ya 8 yatanzwe n’Ubushinjacyaha itahabwa ishingiro kuko ubufasha CSP Zuba yatanze nta ndonke yabonyemo.Ati: “Icyo ubushinjacyaha bwise icyaha k’itonesha nta tonesha ryabayeho kuko iyo ngingo ihanwa n’icyaha cya ruswa kandi nta ruswa yabayeho. Ibyo umukiriya wange yakoze nta mategeko ya Gereza yishe nta n’amategeko asanzwe yishe.”Ubushinjacyaha bumukurikiranyeho icyaha kimwe gusa:1.Gufata icyemezo gishingiye ku itonesha, ubucuti, urwango, ikimenyane cyangwa icyenewabo. Iki cyaha giteganywa kandi gihanishwa ingingo ya 8 mu gitabo cy’amategeko ahana y’u Rwanda.Uru rubanza rwasomwe kuri 19 Kamena, 2020, icyo gihe Urukiko rwategetse ko CSP Camille Zuba afungwa by’agateganyo iminsi 30.CSP Camille Zuba na Me Ngarambe Raphael bahise bajururira icyemezo cy’Urukiko rw’ibanze rwa Nyarugenge bajuririra Ururiko Rwisumbuye rwa Nyarugenge, ubujurire bwabo bugera muri uru rukiko taliki 03 Nyakanga, 2020.Taliki 13 Nyakanga, 2020 nibwo hari hateganyijwe urubanza ku ishingiro ry’ubujurire bwa CSP Zuba ariko rurasubikwa kubera impamvu z’ikoranabuhanga (riri kwifashishwa muri ibi bihe bya coronavirus), rwimurirwa kuwa 17 Nyakanga, 2020 nabwo rurasubikwa kubera ikibazo cy’ikoranabuhanga rwongera kwimurirwa ku wa 23 Nyakanga, 2020.Mu nkiko zitandukanye muri iki gihe cya Covid-19 hagaragara ikibazo cy’ikoranabuhanga ritagenda neza bigakerereza iburanisha ndetse rimwe na rimwe bigatuma imanza zisubikwa.CSP Camille Zuba ni we Muyobozi mukuru mu bacungagereza ufunzwe akajya muri Gereza azira gusurisha umufungwa mu buryo bunyuranije n’amategeko.Chief Superintendent of Prisons, (CSP), Camille Zuba yinjiye mu rwego rw’igihugu rw’amagereza, RCS muri 2014 avuye mu Ngabo z’u Rwanda. Icyo gihe yari afite ipeti rya Captain.Yari amaze imyaka itandatu ari Umuyobozi mu magereza atandukanye mu Rwanda, yayoboye Gereza ya Rwamagana, Gereza ya Rubavu, Gereza ya Huye, Gereza ya Gicumbi na Gereza ya Nyarugenge.Inkuru ya UMUSEKE

Rwanda Cycling Cup 2018 iratangira hibukwa Byemayire Lambert-Ingengabihe. Rwanda Cycling Cup y’uyu mwaka izaba igizwe n’amasiganwa 12, harimo abiri azaba agize SHampiona y’u Rwanda, ndetse n’andi abiri yo gutegura Tour du Rwanda izaba muri Kanama 2018. Isiganwa rya mbere riraba abasiganwa berekeza i Huye, mu isiganwa rigamije kwibuka Byemayire lambert wahose ari Perezida wa Ferwacy, akaba n’Umuyobozi w’ikipe ya Huye Cycling Club for all. Ingengabihe y’amasiganwa agize Rwanda Cycling Cup 2018 Tariki 24/03/2018: Irushanwa ryo kwibuka Byemayire Lambert Tariki 19/05/2018: Farmer’s Circuit (Kayonza-Gicumbi) Tariki 09/06/2018: Race to remember (Ntiharemezwa aho izanyura) Tariki 23/06/2018: Shampiona y’igihugu (Gusiganwa umuntu ku giti cye I Nyamata) Tariki 24/06/2018: Gusiganwa mu muhanda Tariki 07/07/2018: Race for Culture (Nyanza-Rwamagana+Kuzenguruka Rwamagana) Tariki 21/07/2018: Irushanwa ryo gutegura Tour du Rwanda Tariki 22/07/07/2018: Irushanwa ryo gutegura Tour du Rwanda Tariki 06/10/2018: Kivu Race (Musanze-Rubavu+Kuzenguruka Rubavu) Tariki 28/10/2018: Karongi Challenge (Karongi-Karongi) Tariki 10/11/2018: Central Race (Kigali-Musanze-Muhanga) Tariki 15/12/2018: Irushanwa risozwa Rwanda Cycling Cup (Kigali-Kigali) Mu kiganiri n’itangazamakuru, Umuyobozi w’ishyirahamwe ry’umukino w’amagare mu Rwanda Aimable Bayingana, yatangaje ko muri uyu mwaka bazagendera ku ngengabihe mpuzamhanga, ndetse bagashyiramo n’ahantu henshi harengeje ibirometero 150. “Uyu mwaka twagerageje kugendera ku ngengabihe y’ishyirahamwe ry’umukino w’amagare ku isi (UCI), kugira ngo bitazongera kugongana hakagira abakinnyi basiba amwe mu marushanwa y’imbere, hari twanongereye intera basiganwa kugira ngo bagere ku rwego mpuzamahanga” Iri siganwa ritegurwa n’ishyirahamwe ry’umukino w’amagare mu Rwanda ku bufatanye n’abaterankunga Skol ndetse na Cogebanque, aba bakaba basanzwe banatera inkunga n’andi marushanwa abera mu Rwanda arimo na Tour du Rwanda.

Okkama ari mu byishimo byo kwibaruka imfura. Uyu muhanzi wakoze indirimbo zakunzwe nka Puculi, yabitangaje abicishije ku mbuga nkoranyambaga ze, aho yasangije abamukurikira ifoto afashe ikiganza cy’umwana we, avuga ko ari umugisha kuba yibarutse. Okkama yibarutse nyuma y’uko yari amaze iminsi ateguje abakunzi be, ko agiye gusohora album yise ‘Ohh Shito’. Okkama, yasoje amasomo y’umuziki mu ishuri rya muzika rya Nyundo, yinjiye mu muziki mu 2020 ubwo yashyiraga hanze indirimbo ye ya mbere yise ‘Toto’. Okkama ni imfura mu muryango w’abana batanu, akaba avuka kuri Se w’umwarabu ukomoka muri Oman na nyina w’Umunyarwandakazi. Okkama Massoud uherutse guhurira mu ndirimbo na Afrique ‘For Life’ iri kuri album ya Bob Pro, ni umwe mu bahanzi bamaze igihe gito ariko bafite igikundiro, mu ndirimbo zitandukanye yasohoye nka Puculi, Iyallah, Tsaperi, Message, No n’izindi. Umunyamakuru @RuzindanaJunior

Inzego z’umutekano z’u Rwanda zamurikiye abaturage ibikorwa by’iterambere. Ku wa Gatatu tariki ya 19 Kamena, Ingabo na Polisi z’u Rwanda ku bufatanye n’izindi nzego basoje ku mugaragaro ibikorwa bigamije gufasha abaturage mu mibereho myiza n’iterambere (CORwanda24) bikubiyemo imishinga n’inkunga yo kubafasha mu iterambere. Ibi bikorwa byakorewe mu gihugu hose mu gihe cy’amezi atatu ku bufatanye n’Inzego z’ibanze, ku nsanganyamatsiko igira iti: “Imyaka 30 yo Kwibohora: Ubufatanye bw’Ingabo z’Igihugu, Inzego z’Umutekano n’Abaturage mu Iterambere ry’u Rwanda.” Byatangijwe tariki ya 1 Werurwe bikaba byasojwe na ba Minisitiri n’abandi bayobozi batandukanye mu nzego za Leta.  Mu Karere ka Bugesera abaturage bashyikirijwe ibikorwa by’iterambere bagejejweho na Minisitiri w’Ingabo Juvenal Marizamunda. Mu Karere ka Nyaruguru n’aka Gisagara, uwo muhango wayobowe na Minisitiri w’Ubutegetsi bw’Igihugu Musabyimana Jean Claude.  Ni mu gihe mu Mujyi wa Kigali bifatanyije na Minisitiri w’Ubuzima Dr. Nsanzimana Sabin, muri Rutsiro bifatanya na Minisitiri w’Ibikorwa Remezo Dr. Gasore Jimmy. Muri Kamonyi ibikorwa byatashywe na Minisitiri w’Uburinganire n’Iterambere ry’Umuryango Consolée Uwimana, na ho Minisitiri w’Ibidukikije Dr. Uwamariya Valentine akaba yari i Gakenke.  Umugaba Mukuru w’Ingabo z’u Rwanda Gen. Mubarakh Muganga yari mu Karere ka Ngoma, mu gihe Umuyobozi Mukuru wa Polisi y’u Rwanda IGP CG Namuhoranye Felix, yasoreje ibi bikorwa mu Karere ka Musanze.  Hakozwe ibikorwa bifasha abaturage gukemura ibibazo bahura na byo mu byiciro bitandukanye birimo ubuvuzi, kubungabunga ibidukikije, kubaka ibikorwaremezo, ubworozi, kubakira inzu imiryango itishoboye, kubaka Ingo Mbonezamikurire (ECD) no gutera inkunga amakoperative y’Imboni z’Impinduka. Hubatswe ingo  mbonezamikurire zigera kuri 15 zishyirwamo n’ibikoresho, inzu zigera kuri 31 zubakiwe imiryango itishoboye, hubatswe ibiraro 13 mu rwego rwo kunoza imigenderanire n’ubuhahirane hagati y’abaturage, hatangwa amatungo agera kuri 800, abaturage bagezwaho amazi meza,  tutibagiwe n’amato yashyikirijwe amakoperative atwara abantu n’ibintu mu mazi. Mu gihe cy’amezi atatu ibyo bikorwa bimaze, abarwayi bagera ku bihumbi 72 bahawe serivisi z’ubuvuzi ku buntu, barimo abarenga ibihumbi 12 babazwe, hanatangwa inkunga y’arenga miliyoni 96 z’amafaranga y’u Rwanda ku makoperative y’Imboni z’Impinduka. Imboni z’Impinduka zigizwe n’urubyiruko rwanyuze mu bigo by’igororamuco, rwibumbiye mu makoperative arufasha mu bikorwa byo kwiteza imbere, kwirinda gusubira mu ngeso mbi no kugira uruhare mu gukumira ibyaha. Abo baturage biswe Imboni z’Impinduka harimo 124 bahawe amagare kubera uruhare bagira mu gufasha abandi guhindura imyimvire. Nanone kandi, Imirenge inyuranye yahawe  imodoka 5 ndetse n’Utugari duhabwa moto 25 bashimirwa uko bitwaye neza mu kwimakaza isuku, umutekano no guhangana n’imirire mibi. Hafukuwe amariba ageza amazi meza ku baturage ndetse n’ingo 327 zigezwaho umuriro w’amashanyarazi.  Ubwo abayobozi basozaga ibyo bikorwa bagaragaje ko byashibutse ku bufaganye bw’Ingabo z’u Rwanda, Polisi y’u Rwanda Inzego z’ibanze n’abaturage. Minisitiri w’Ingabo Marizamunda, yagize ati: “Mu mezi atatu ashize, twiboneye umusaruro w’icyerekezo cyashyizweho na Perezida wa Repubulika akaba n’Umugaba w’Ikirenga w’Ingabo z’u Rwanda Nyakubahwa Paul Kagame. Iki  icyerekezo gishingiye ku rugamba rwo kwibohora gishimangira ko inzego zacu z’umutekano zikwiye kuba inkingi y’iterambere ry’u Rwanda ku bufatanye n’abaturage n’izindi nzego.” Yashimangiye ko ubwo bufatanye bwabaye umusingi ukomeye w’iterambere ry’Igihugu mu myaka 30 ishize u Rwanda rubohowe.

Código promocional 1XBet “MAXGOAL” en julio 2023 Goal com Chile. 1xbet opiniones Guía completa para apuestas deportivas en julio 2023 Goal com Chile Content La jornada 16 de Primera División Código promocional 1XBet “MAXGOAL” en julio 2023 Métodos de pago en 1xBet Guía para evitar fallos al Apostar con Blockchain ¿Es posible recibir las promociones desde el móvil? Oferta de mercados de apuestas 💰 Promociones y 1xBet Bonos ¿La plataforma ofrece apuestas gratis a los nuevos clientes? Opción cash out de 1xbet ⚽ ¿Cómo usar códigos 1XBET Chile? ⚽ ¿Cómo retirar dinero de 1XBET Chile Cuenta RUT? 💳 Métodos de pago de 1xBet Chile Campeones históricos del Campeonato Chileno Apple presenta el nuevo Mac Studio y el nuevo Mac Pro Viernes de la suerte: hasta 100€ con tu depósito Más información sobre 1xbet ¿Cómo funciona Blockchain en las apuestas deportivas? en Webscraping Ofertas promocionales de 1xbet para usuarios registrados Descarga la App RadioBíoBío 💬 Atención al cliente en 1xBet Chile Qué aplicaciones utilizan blockchain para las apuestas Regresa el Campeonato Nacional – ¡Mejores apuestas! 🤑 Bono de bienvenida de 1xBet Casino Estas son las nuevas funciones para empresas en Android 13 Clima de Juego Equitativo 💰 ¿Cómo usar un código promocional de 1XBET? Información sobre la licencia ¿Que puedo obtener con el código promocional 1xBet “MAXGOAL”? Uno de los puntos esenciales a destacar sobre esta y otras casas de apuestas está en su licencia. El hecho de poseer este tipo de permiso garantiza que el operador ofrece un servicio seguro, legal y protegido. Y eso es algo que hemos podido constatar para esta reseña de 1xbet opiniones. La mayoría de los servicios que destacamos en esta guía de 1xbet opiniones precisan de un registro para poder utilizarse. La creación de una cuenta es esencial para recibir los bonos, hacer apuestas o liberar posibles ganancias. ¿Qué es una apuesta sin riesgo 1xBet? Código de Bono de Apuestas Deportivas 1xBet eSports Era También se conoce como una promoción de apuesta sin riesgo. Para participar en ella, el usuario debe jugar una sola apuesta previa al partido o una apuesta en vivo al resultado correcto de los partidos que se encuentran en la página de la promoción.

Perezida Kagame na Madamu barebye umukino wahuje Patriots na US Monastir (Amafoto). Ni umukino wabaye mu ijoro ryo ku wa Gatandatu tariki ya 22 Gicurasi 2021 muri Kigali Arena, witabirwa na Perezida Paul Kagame na Madamu we Jeannette Kagame. Ni umukino usoza imikino yo mu itsinda rya mbere amakipe yombi ahuriyemo. Amakipe yombi yagiye gukina uyu mukino anganya amanota ane mu mikino ibiri yari amaze gukina, gutsinda uyu mukino byari bisobanuye kuyobora itsinda rya mbere bidasubirwaho. Abakinnyi batanu ba Patriots BBC babanje mu Kibuga : Gasana Kenneth Sagamba Sedar , Brandon Costner ,Chris Ibeh na Ndizeye Dieudonné. Ni umukino ikipe amakipe yombi yakinnye agace ka Ka akoresheje imbaraga nyinshi dore ko karangiye US Monastir igatsinze n’amanota 24 kuri 20 ya Patriots BBC. Agace ka Kabiri Patriots BBC yazamuye amanota maze ishiramo ikinyuranyo cy’amanota abiri dore karangiye itsinze amanota 24 kuri 22 bivuze ko amakipe yombi yagiye kuruhuka US Monastir iyoboye n’amanota 46 kuri 44 ya Patriots BBC. Agace ka gatatu US Monastir yungukiye mu makosa ya Patriots BBC yo gutakaza imupira hagati mu kibuga maze ishiramo ikinyuranyo cy’amanota 12 dore ko aka gace US Monastir yagatsinze amanota 22 kuri 14 ya Patriots BBC. Agace ka kane ari nako ka nyuma ikipe ya US Monastir yerekanye itandukaniro hagati yayo na Patriots BBC maze itsinda amanota 23 kuri 17 igiteranyo cy’uduce twose kiba amanota 91 ya US Monastir kuri 75 ya Patriots BBC. Muri uyu mukino umukinnyi wa US Monastir Wael ARAKJI yatsinze amanota 28 mu gihe Gasana Kenneth yamukurikiye n’amanota 22. Uko umukino wagenze: FT: Patriots BBC 75-91 US Monastir Agace ka mbere: 20-24 Agace ka kabiri : 24-22 Agace ka gatatu:14-22 Agace ka kane:17-23 – Rivers Hoopers 80-69 GNBC Agace ka mbere: 18-18 Agace ka kabiri: 23-22 Agace ka gatatu: 18-19 Agace ka kane:21-10 Uko itsinda rihagaze nyuma y’imikino itatu: 1. US Monastir : Imikino itatu,amanota 6 2. Patriots BBC : Imikino itatu,amanota 5 3. Rivers Hoopers: Imikino itatu, amanota 4 4. GNBC: Imikino itatu , amanota 3 Urugendo rwa Patriots BBC rugana mu makipe 12 ari gukina BAL 2021: ● Afurika y’iburasirazuba Patriots BBC yari mu itsinda rya kane imikino yabereye muri Tanzania • Patriots BBC 73-64 DYNAMO( Burundi) • Patriots BBC 125-50 Hawassa (Ethiopia) • Patriots BBC 79-65 JKT ( Tanzania) • Patriots BBC 74-63 City Oilers BBC ( Uganda ) Imikino yo mu Itsinda rya mbere (A), BAL yabereye Kigali -RWANDA • Patriots BBC 94-88 GNBC ( Madagascar) • Patriots BBC 76-53 UNZP (Zambia ) • Patriots BBC 113-61 JKT ( Tanzania) ● 1/2 • Patriots BBC 81-59 City Oilers ( Uganda ) ● Umukino wa nyuma • Patriots BBC 94-63 GNBC( Madagascar Imikino ya nyuma y’amakipe 12 yatangiye 16 Kugera 30 Gicurasi 2021 Kigali-Rwanda Itsinda rya mbere • Patriots BBC 83-60 Rivers Hoopers ( Nigeriya) • Patriots BBC 78-72 GNBC ( Madagascar) . Patriots BBC 75-91 US Monastir ( Tunisia) Amafoto: Muzogeye Plaisir Kureba andi mafoto menshi, kanda HANO Umunyamakuru wa Kigali Today/KT Radio @ KuradusengIsaac

Assistep. ASSISTEP AssiStep (Assitech AS) ni igikoresho cyagenwe gishobora gukoreshwa n'abantu bafite umuvuduko muke wo kuzamuka no kumanuka kuri esikaliye. Igizwe na sisitemu ya gariyamoshi yashyizwe ku rukuta, ifatanyijemo n'urutoki. ibi bicuruzwa byatejwe imbere muri Trondheim ( Noruveje ) ubu bigurishwa mu bihugu bigera kuri 16. Koresha. iki gikoresho gitanga inkunga binyuze muburyo bwo gufunga. Ugikoresha afata k'urutoki, kimwe na rotor . Kuzamuka no kumanuka kuntambwe imwe, uyikoresha azamura ikiganza uburebure bwikiganza imbere kandi kirifunga mugihe gihagaze. Iterambere. AssiStep yakozwe mbere n’abahoze biga muri injeniyeri bo muri NTNU, ku bufatanye n’ishuri ry’ubuvuzi bwa Occupational therapy i Trondheim, aho intego zari ugutegura igikoresho kidasaba amashanyarazi no gukumira ikoreshwa ry'urwego. Batangiye muri 2012 mu gihe bari bakiyandikisha muri kaminuza. mu kuyikora neza byatwaye imyaka 3, mbere yuko AssiStep itangizwa muri 2015. Mu ntangiriro za 2020, yabonetse mu bihugu 16 byose. Icyiciro cyiterambere n’umusaruro cyatewe inkunga binyuze mu bukangurambaga bwo guhuza abantu aho miliyoni 2 za kroner zashowe muri uyu mushinga. AssiStep yahawe ibihembo inshuro nyinshi: AssiStep yapimwe kandi yemejwe na sosiyete yo mu Budage TÜV, umuryango utanga serivisi zo kugenzura no gutanga ibicuruzwa. Yubahiriza ibipimo byumutekano tekinike EN ISO 12182: 2012 (infashanyo yimodoka kubasaza) na EN ISO 14971: 2012 (ibikoresho byubuvuzi).

Davido yavuze ku nyubako yabanagamo na babyara be bakiri mu bukene bukabije. Umuhanzi Davido uri mu bakunzwe cyane muri Afurika,yasangije inkuru y’ubuzima bwe abafana ku mbuga nkoranyambaga aho yaberetse inzu [apartement] yakodeshaga we na babyara be 2 ubwo bari bakennye cyane ariko ubu akaba ari mu ba miliyoneri.Uyu mugabo ufite abana 3 yavuze ko yafashe umwanzuro wo gusura iyi nyubako yabayemo mu bihe bibi kugira ngo yongere yiyibutse gukomera ku Imana ndetse anasaba abakunzi be kutazitakariza icyizere.Nkuko Davido yabitangaje,muri 2009 we na babyara be 2 babanaga mu nzu bakodesha ariko ngo nta mafaranga bari bafite n’uwabafasha ariko ngo icyo bari bafite zari inzozi zo gutera imbere.Yagize ati“Nagiye mu nyubako zanjye aho nabanaga na Sina na B red mu myaka 12 ishize.Nubwo bigoye kubyemera,nta mafaranga twari dufite…nta bufasha ahubwo icyo twari dufite n’inzozi.Nyuma y’imyaka 12 dutunze amamiliyoni!,ubu turi mu nzira yo gutunga miliyari.Turashimira Imana.Ntukareke kwizera!.Davido ari mu bahanzi 10 bakize muri Afurika nkuko ibinyamakuru bitandukanye byagiye bibyemeza mu bushakashatsi bwakozwe.Uyu muhanzi ukomoka muri Nigeria yamenyekanye mu ndirimbo nka IF,Dodo, Blow My Mind,n’izindi nyinshi.Mu mwaka ushize,Davido yashyize hanze ubutumwa bumenyesha abandi bahanzi bose bo muri Nigeria ko we na Wizkid aribo banyabigwi muri iki gihugu.Yagize ati “Wizkid nanjye turi abahanzi babiri baruta abandi bose bo muri Nigeria”Mu minsi ishize,Davido yemereye umuraperi Jay Polly ko bazakorana indirimbo nyuma yo guhurira mu gitaramo kimwe I Kigali.

Rusizi: Umusore w’imyaka 24 yasanzwe mu mugozi yapfuye. Ibyo byabereye mu Murenge wa Bugarama ku wa 03 Gicurasi 2024, mu masaha ya mu gitondo. Uyu musore yasize urwandiko ruvuga ko yiyahuye kubera umukobwa w’imyaka 21 bakundanye. Hari amakuru avuga ko uwo mukobwa yari afite undi musore mu mujyi wa Kigali bakundanaga akaba yari yarabeshye Ishimwe urukundo, Ishimwe ajya kumwereka ababyeyi be undi ntiyamuhishurira ko afite undi musore bakundana. Umunyamabanga Nshingwabikorwa w’Agateganyo w’Umurenge wa Bugarama Bacabaseme Jean Claude yavuze ko saa tatu n’igice za mugitondo ari bwo bamenye ko Ishimwe yimanitse mu mugozi. Ati “Yasize agapapuro avuga ko yiyahuye kubera umukobwa wamubenze. Uwo mukobwa ni we wamubonye bwa mbere”. Bacabaseme yavuze ko nyuma y’aho uyu musore agaragaye mu mugozi Inzego zirimo RIB, Polisi n’Inzego z’ibanze zahageze ariko ntibirirwa bohereza umurambo kuwupimisha mu Bitaro ngo hamenyekanye icyamwishe. Ati “Ntabwo yigeze ajyanwa kwa muganga kuko icyamwishe cyagaragaraga. Nta bindi byari kurengaho n’aho yari acumbitse bose babona ikishe umuntu”. Uyu muyobozi yasabye abakundana ko igihe bagize ibyo batumvikanaho nta wukwiye gufata icyemezo cyo kwiyahura kuko ari ukwibuza ubuzima. Ati “Ukwiye gukunda, bitakunda, dufite abakobwa benshi n’abasore benshi. Ukunze umwe bikanga warebera ahandi”. Urwandiko bivugwa ko rwanditswe na Ishimwe Zamazani yanditsemo ko uwo mukobwa bakundana yari yaragiye no kumwereka ababyeyi. Uyu musore akomoka mu Karere ka Rulindo akaba yari mu karere ka Rusizi ku mpamvu z’akazi. Umusore wo mu Karere ka Rusizi yasanzwe mu mugozi yapfuye bikekwa ko yiyahuye

“UMUGI WUBATSE KU MFATIRO Z’UKURI” NI UWUHE?. 1. Ni ibihe bintu Abakristo benshi bigomwe, kandi se babitewe n’iki? ABANTU basenga Yehova bagera muri za miriyoni muri iki gihe, barigomwa. Hari abavandimwe na bashiki bacu benshi biyemeje gukomeza kuba abaseribateri. Hari n’abashatse babaye baretse kubyara. Hari n’imiryango yahisemo kubaho mu buzima bworoheje. Abo bose bafashe iyo myanzuro kubera ko bumva ko gukorera Yehova mu buryo bwuzuye ari cyo kintu kiza kuruta ibindi bakora. Barishimye kandi biringiye ko Yehova azabaha ibintu byose bakeneye. Ese koko azubahiriza iryo sezerano? Yego rwose! Ibyo tubyemezwa n’iki? Tubyemezwa n’uko Yehova yahaye umugisha Aburahamu, “se w’abafite ukwizera bose.”Rom 4:11. 2. (a) Ukurikije ibivugwa mu Baheburayo 11:8-10, 16, kuki Aburahamu yemeye kuva mu mugi wa Uri? (b) Ni iki tugiye kwiga muri iki gice? 2 Aburahamu yemeye kuva mu mugi wa Uri, aho yari abayeho neza. Yabitewe n’iki? Ni uko “yari ategereje umugi wubatse ku mfatiro z’ukuri.” (Soma mu Baheburayo 11:8-10, 16.) Uwo ‘mugi’ ni uwuhe? Ni ibihe bibazo Aburahamu yahuye na byo igihe yari ategereje ko uwo mugi wubakwa? Twakwigana dute Aburahamu n’abandi Bakristo bo muri iki gihe bakurikije urugero rwe? Muri iki gice turi bubone ibisubizo by’ibyo bibazo. “UMUGI WUBATSE KU MFATIRO Z’UKURI” NI UWUHE? 3. Umugi Aburahamu yari ategereje ni uwuhe? 3 Uwo mugi Aburahamu yari ategereje, ni Ubwami bw’Imana. Ubwo Bwami bugizwe na Yesu Kristo n’Abakristo 144.000 basutsweho umwuka. Pawulo yavuze ko ubwo Bwami ari “umugi w’Imana nzima, ari wo Yerusalemu yo mu ijuru”  (Heb 12:22; Ibyah 5:8-10; 14:1). Yesu na we yasabye abigishwa be gusenga basaba ko ubwo Bwami buza, maze iby’Imana ishaka bigakorwa mu isi nk’uko bikorwa mu ijuru.Mat 6:10. 4. Dukurikije ibivugwa mu Ntangiriro 17:1, 2, 6, ni ibihe bintu Aburahamu yari azi ku mugi Imana yasezeranyije, ugereranywa n’Ubwami bwayo? 4 Ese Aburahamu yari azi abari kuzategeka muri ubwo Bwami bw’Imana? Oya. Ibyo byakomeje kuba “ibanga ryera” mu gihe k’imyaka myinshi (Efe 1:8-10; Kolo 1:26, 27). Icyakora, Aburahamu yari azi ko bamwe mu bari kuzamukomokaho bari kuzaba abami. Yehova ni we wabimusezeranyije. (Soma mu Ntangiriro 17:1, 2, 6.) Aburahamu yizeraga ayo masezerano y’Imana, ku buryo yasaga n’ureba Mesiya, wari kuzaba Umwami w’Ubwami bw’Imana. Ni cyo cyatumye Yesu abwira Abayahudi bo mu gihe ke ati: “So Aburahamu yashimishwaga cyane n’ibyiringiro yari afite byo kubona igihe cyanjye, kandi yarakibonye aranezerwa” (Yoh 8:56). Birumvikana ko Aburahamu yari azi ko bamwe mu bari kuzamukomokaho bari kuzategeka mu Bwami Yehova yari gushyiraho, kandi yari ategereje ko iryo sezerano risohora. Aburahamu yagaragaje ate ko yizeraga amasezerano ya Yehova? (Reba paragarafu ya 5) 5. Ni iki kitwemeza ko Aburahamu yategerezaga umugi washyizweho n’Imana? 5 Aburahamu yagaragaje ate ko yari ategereje umugi cyangwa Ubwami bwashyizweho n’Imana? Mbere na mbere, ntiyigeze aba umuturage w’igihugu iki n’iki. Yagendaga yimuka, ntiyagira ahantu hahamye ho gutura, bituma atagira umwami n’umwe wo ku isi ashyigikira. Nanone Aburahamu ntiyigeze ashaka kwishyiriraho ubwami bwe. Ahubwo yakomeje kumvira Yehova, ategereza ko azasohoza ibyo yamusezeranyije. Ibyo byagaragaje ko yiringiraga Yehova cyane. Reka turebe bimwe mu bibazo Aburahamu yahuye na byo, turebe n’isomo twamukuraho. IBIBAZO ABURAHAMU YAHUYE NA BYO 6. Umugi wa Uri wari umeze ute? 6 Umugi wa Uri Aburahamu yari atuyemo, wari urinzwe kandi abaturage baho babayeho neza. Wari ukikijwe n’inkuta zikomeye n’umugende muremure w’amazi.  Abaturage bo muri uwo mugi bari abahanga mu kwandika no mu mibare. Nanone hari ubushakashatsi bwagaragaje ko uwo mugi wakorerwagamo ibikorwa bitandukanye by’ubucuruzi. Amazu yaho yabaga yubakishijwe amatafari, inkuta zayo zisize amarangi y’umweru. Hari amazu yabaga afite ibyumba 13 cyangwa 14 n’imbuga zishashemo amabuye. 7. Kuki Aburahamu yagombaga kwiringira ko Yehova azamurinda we n’abagize umuryango we?

Abakinnyi batanu baritabira isiganwa ry’amagare muri Cameroun. Mu gihe habura ukwezi kumwe ngo isiganwa mpuzamahanga rizenguruka u Rwanda (Tour du Rwanda) ritangire,na nyuma yo kwitabira amarushanwa atandukanye haba mu Rwanda ndetse no mu mahanga,ikipe y’igihugu y’u Rwanda ikomeje kwitabira amarushanwa mpuzamahanga. Ni muri urwo rwego,abakinnyi batanu bakinira ikipe y’igihugu y’umukino w’amagare aribo Hadi Janvier, Joseph Aleluya, Joseph Biziyaremye , Gasore Hategeka na Bonaventure Uwizeyimana bagiye kwerekeza muri Cameroun mu isiganwa ryiswe Chantal Biya race rizamara iminsi itanu. Biteganijwe ko iri siganwa rizitabirwa n’amakipe 10 harimo 4 azaturuka ku mugabane w’i Burayi,abiri mu Bufaransa,imwe mu Busuwisi,n’indi yo muri Slovakia.Biteganijwe kandi ko ku mugabane w’Afrika harimo amakipe azaturuka muri Maroc,Egypt, Rwanda,Côte d’Ivoire na Burkina Faso,kongeraho abiri yo muri Cameroun. Inzira zizakoreshwa mu isiganwa 14/10/2015 Prologue - Douala › Douala 15/10/2015 Etape ya 1 - Douala › Douala 16/10/2015 Etape ya 2 - Yaoundé › Ebolowa 17/10/2015 Etape ya 3 - Zoétélé › Meyomessala 18/10/2015 Etape ya 4 - Sangmelima › Yaoundé Abatwaye iri siganwa mu myaka ishize 2014 | DEBESAY Mekseb 2013 | NGUE NGOCK Yves 2012 | MERCIER Alexandre 2011 | NGUE NGOCK Yves 2010 | TEGA Martinien 2009 | VAN AGTMAAL Peter Ikipe y’u Rwanda biteganijwe ko izahaguruka i Kigali taliki ya 12/10/2015, ni numa y’aho kandi ikipe y’u Rwanda iheruka kwegukana umwanya wa mbere muri Tour de Cote d’Ivoire,mu gihe Hadi Janvier we yari yegukanye umwanya wa kabiri muri rusange. Sammy IMANISHIMWE

U Bufaransa bugiye gufasha u Rwanda kongera ireme ry’ubuvuzi. Ayo masezerano azibanda ku bice byo kwita ku barwayi barembye cyane, kugarurira umwuka abarwayi, gutabara, gutera ikinya, kuvura kanseri no kubaga; nk’uko Minisitiri w’ubuzima Dr Binagwaho yabisobanuye. Ubwo Minisitiri Agnes Binagwaho yasinyaga ayo masezerano ari kumwe n’uhagarariye umubano w’u Bufaransa mu Rwanda, Chantal Bes, kuwa mbere tariki 09/07/2012, yavuze ko icyo gikorwa ari kimwe mu bigamije kongerera u Rwanda ubushobozi buzatuma rwihuta mu kwihuta mu gutanga serivise inoze mu Rwanda. Bimwe mu bikubiye muri ayo masezerano bivuga ko impuguke z’Abafaransa zizajya ziza mu Rwanda kenshi, mu rwego rwo gutanga amasomo no gufasha ibigo byo mu Rwanda gutegura igenanyigisho. Ayo masezerano kandi anategenya guha abanyeshuri n’abaganga bo mu Rwanda uburyo bwo kujya kwihugura mu Bufaransa, ndetse n’abifuza kujya kwigayo bakoroherezwa kubona uko bazishyurirwa. Impande zombi zemeza ko ayo masezerano akozwe bikurikije gahunda n’umurongo Guverinoma y’u Rwanda yihaye. Yasinywe nyuma y’ibiganiro byabaye mu kwezi kwa 11/2011 no mu kwa 02/2012 hagati y’izi nzego zombi. Emmanuel N. Hitimana

Itsinda rya kabiri ryo risanga umuco ari ikibazo gikomeye kuko ryumva uyu muco ubangamiye iterambere, bityo iyo umuntu ashatse gutera imbere agomba gushaka uko yawutsindisha gukora ashaka uburyo yawubahiriza cyangwa agakikira ibiwurimo bituma udakora ibyo wifuza; (iii) Itsinda aherutsa ni abumva ko umuco ushinze imizi wifitemo ububasha bwihutisha iterambere nk'uko ibihugu byihuta mu iterambere byo muri Aziya biwubakiyeho. Avuga ko aba bashakashatsi, cyane abo ku rwego ruvuzwe bwa nyuma, babonye umuco ari wo muyoboro n'urufatiro abantu bubakiramo ingamba z'uburyo bw'imikorere ituma batera imbere nk'uko byagaragajwe na Swideleri (Swidler, 1986, p.273). 0.1. Intego y'iyi nyandiko Iyi nyandiko ifite intego yo kugaragaza uruhare umuco ufite mu iterambere ry'ubukungu bw'igihugu no kuzamura imibereho myiza ya ba nyirawo, hitabwa ku ruhare ikoranabuhanga rishobora kubigiramo. Inakomoza kandi ku bigaragara nk'ibyatokoza umuco, bikaba byazitira ituze ry'abawusangiye, mu kubimenyekanisha bikaba bigamije ko hafatwa ingamba zo kubikumira. 0.2. Uburyo ubushakashatsi bwakozwe Uburyo bwifashishijwe mu gutunganya iyi nyandiko ni ugusoma no gusesengura inyandiko zinyuranye zifitanye isano n'ikigamijwe, kugirana ibiganiro n'abashishikajwe n'iterambere ry'umuco, kumva no kureba ibitangazamakuru bivuga kuri iyi ngingo. 0.3. Inkeneragihamya Umuco ni wo shingiro ry'iterambere rirambye: mu migirire n'imyitwarire ya muntu mu muryango ni iki kitari umuco? Ikoranabuhanga mu itumanaho n'isakazabumenyi rifite uruhare rukomeye mu gutuma umuco ukungahara, ugakwira, kandi ukabyazwa ubukungu. Ikoranabuhanga ariko na none ni umuyoboro ushobora kwifashishwa mu gutokoza umuco. 1. Umuco n'iterambere ry'ubukungu 1.1. Umuco n'imbibi zawo Ishami ry'umuryango w'abibumbye ryita ku burezi, ubumenyi n'umuco (UNESCO, 1982) risobanura umuco nk'uruhurirane rw'uburyo n'ubushobozi abantu bubaka amateka y'imibereho n'imibanire byabo bahereye ku bumenyi bakomora ku bakurambere. Mu nyandiko igaragaza indangagaciro z'umuco nyarwanda (MINISPOC, 2018), umuco ufatwa nk'ishingiro ry'ubumwe bw'abenegihugu kuko bawusangiye, ukabaranga. Ukaba kandi ishingiro ry'ituze mu muryango w'abantu kuko uhuza abenegihugu mu mikorere, mu mihango, mu migenzo no mu bihangano byabo. Ntuvukanwa, ahubwo uratozwa. Utandukanye na kamere muntu kubera ko wo ari imyitwarire, imitekerereze, ubumenyi, imyemerere umuntu agenda ahererekanya n'abandi bitewe n'ahantu batuye, amateka yabo n'ibibakikije. Uyu muco uvugwa ukaba: " ... ubumbye ubumenyi rusange bwose twarazwe n'abakurambere bacu (imbyino gakondo, ubuvanganzo, indirimbo, ubukorikori nyabwiza, imivurire, amategeko y'uburenganzira n'ay'imibanire, uburyo bwo kubaho, gutekereza no gukora), ibihangano by'ubugeni byahimbwe n'umuntu ku giti cye cyangwa umuryango ubwawo (ubuvanganzo, ibikorwa by'ububaji, byo gushushanya, by'ubwubatsi, imitako, .. .) (MINISPOC, 2006, p. 6) [n'ibitirano bikurwa aho Abanyarwanda bahurira n'abandi (abaturanyi, aho bigiye mu mahanga ya hafi cyangwa kure]. Mu Rwanda, kimwe mu biranga umuco ni indangagaciro z'abanyarwanda zihuriweho na bose. Mu myemerere y'Abanyarwanda kandi, umutima ni wo cyicaro cy'indangagaciro, ibyo bemera ndetse n'ibyo baziririza. Ni igicumbi cy'imico myiza iranga Umunyarwanda. Ni yo mpamvu bagira bati: "Umunyarwanda ni uw'umutima" (Nothomb D., 1965, p.54). Bitewe n'imico itandukanye ndetse n'ahantu umuntu atuye, ushobora gusanga abaturage bamwe barateye imbere biturutse ku kuba ari inyangamugayo, abandi bakaba badatera umutaru kubera ubuhemu ndetse no kurya ruswa bibaranga (Silva, 2020). Urugero nko muri sosiyete yimakaza ubwisanzure ndetse no guhanga udushya, iba yitezweho kuzana impinduka nziza aho iri, kurusha sosiyete ikoresha igitugu. Abantu baba bafite inyota y'ubutegetsi biba byitezwe ko bashobora kuzagaragarwamo abarya ruswa benshi kurusha abandi usanga bo bashishikarira iterambere rusange (Silva, The Relationship Between Culture and Human Development: An Analysis Through the Lens of Innovation and Corruption, 2020). 1.2. Iterambere ry'ibihugu Kimwe mu biranga umuntu ku isi yose no mu bihe byose ni iterambere. Rikaba indatana n'imigirire y'umuryango w'abantu, uko waba uteye imbere kose mu by'ikoranabuhanga n'inganda. Ni igipimo kigaragaza imibereho myiza y'umuryango w'abantu bitabaye ngombwa ko hitabwa ku buhambare bw'ikoranabuhanga na politiki ihanitse nk'uko bimeze ku bihugu byo mu burengerazuba bw'isi (Okigbo, 2021, p. 195). Iterambere dusanga ari urugendo rutarangira muntu akora kuva yabaho, rugamije kumuhugura ngo arusheho kwimenya neza no kumenya ko ari we mugenga w'ibimukikije byose. Iterambere nyaryo ni irituma

UEFA Champions League: FC Barcelona na Bayern Munich zisanze mu itsinda rimwe. Ni tombola y’amatsinda yabaye nyuma y’uko ku wa Gatatu w’iki cyumweru harangiye imikino y’icyiciro cya nyuma yo gushaka itike yo kuyerekezamo. Iyi tombola yasize itsinda rya gatatu ari ryo tsinda rikomeye bakunda kwita iry’urupfu kuko rihuriyemo ikipe ya FC Barcelona yo muri Espagne na Bayern Munich yo mu Budage kongeraho Inter de Milan yo mu Butaliyani. Ibi kandi bisobanuye ko rutahizamu mushya wa FC Barcelona Robert Lewandowski wavuye muri Bayern Munich azongera gukinira Allianz Arena imbere y’abafana b’iyi kipe yavuyemo mu mpeshyi y’uyu mwaka. Umukino waherukaga guhuza amakipe yombi muri iri rushanwa hari muri 1/4 ubwo Bayern Munich yatsindaga FC Barcelona ibitego 8-2 Lewandowski na we afitemo igitego. Itsinda rya karindwi na ryo mu makipe ane(4) aririmo harimo ikipe ya Manchester City na Borussia Dortmund. Ibi na byo bisobanuye ko rutahizamu Braught Erling Halland na we waguzwe na Man City azasubira kuri sitade ya Signal Iduna Park ya Dortmund gukinira imbere y’abafana yahoze ashimisha. Itsinda rya nyuma ari ryo rya munani na ryo mu makipe arigize harimo ikipe ya PSG yo mu Bufaransa na Juventus yo mu gihugu cy’u Butaliyani. Umunsi wa mbere w’imikino y’amatsinda uteganyijwe hagati ya tariki 6 na 7 Nzeri 2022 mu gihe umunsi wa kabiri uteganyijwe hagati ya tariki 16 na 17 Nzeri mu gihe kandi umukino wa nyuma uzaba tariki 10 Kamena 2023 Istanbul muri Turkiya. Umunyamakuru @UwimanaJeanJul1

Iyanya yahishuye ko ubukene bwari butumye yiyahura. Uyu muhanzi ukomoka muri Nigeria, yabitangaje ubwo yari mu kiganiro ‘Tea With Tay Podcast’ agaruka ku bihe bikomeye yanyuzemo kubera ubukene, avuga ko byarushijeho kumugora mu 2020. Ibibazo byose bijya gutangira, yarezwe mu rukiko n’umwe mu bayobozi ba sosiyete yari isanzwe imufasha, ko yibye imodoka zo muri iyo sosiyete. Iyanya yavuze ko urubanza rwe rwamaze umwaka wose, ndetse muri icyo gihe, ntiyashoboraga gukora umuziki, gukora ibitaramo hirya no hino ku Isi, bituma ibikorwa bye byose bya muzika yakuragamo amafaranga bihagarara. Yavuze ko yatakaje inzu ye kubera guhora mu nkiko, bituma ubushobozi bumushiraho agera ubwo yari atagishobora kubona amafaranga yo kwishyura zimwe muri serivisi yabaga akeneye. Iyanya yakomeje avuga ko byose amaze kubona abibuze, yagiye kuba muri hotel ari nabwo yatekereje kwiyahura kubera ibyari biri kumubaho. Yagize ati “Namaze igihe kinini mu rukiko, sinabashaga gukora ibitaramo. Ntacyo nashoboraga gukora. Urabizi, mu gihe uhagaritse gukora ibitaramo, utangira kurya ku byo wazigamye.” Yakomeje avuga ko iyo bigeze aho urya ibyo wazigamye, udafite uburyo wongera kwinjiza biba ari ibintu bikomeye. Iyanya avuga ko byamugoye cyane, kugeza ubwo afashe icyemezo cyo kwiyahura, ati “Ubwo nari muri iyo hoteri mu gihe cya Guma mu rugo, nageze hafi yo kwiyahura. Umuyobozi w’iyo hotel yarampagaritse inshuro imwe, ankura imbunda mu kiganza. Ibyo bintu byose byari ubusazi.” Iyanya wamenyekanye mu ndirimbo zirimo ‘Kukere’, ‘Aplaudise’ na ‘One Side’, yatangaje ko uwo muyobozi wa hotel nyuma yo kurokora ubuzima bwe, yemeye kumucumbikira akaguma mu cyumba cya hoteri ku buntu. Reba indirimbo Kukere ya Iyanya: Umunyamakuru @RuzindanaJunior

Nyamasheke: umuntu yaguye mu makimbirane ashingiye ku isambu. Bitangira, umuhungu wa nyakwigendera witwa Nshimiyimana Pascal yatonganye na Ngirinshuti amushinja kubarengera baza no kurwana maze nyina aza kumukiza. Muri iyo mirwano, uyu mukecuru yaje kugwa mu mu kingo yitaba Imana; nk’uko Ntezimana Malachie, umukuru w’umudugudu abivuga. Ngirinshuti wiyemerera icyaha avuga ko nta gahunda yo kumwica yari afite kandi ko nta n’igikoresho cy’intambara yari afite. Ngirinshuti ariko yemera ko Nyirabashyitsi yaguye mu ntambara barimo akaba anasaba imbabazi umuryango we, abaturage bose, ndetse n’ubuyobozi. Nyuma yo kubona ko uyu mukecuru apfuye, Ngirinshuti yafashe icyemezo cyo kwijyana kuri polisi ngo abasobanurire uko byagenze nk’uko yakomeje abyivugira. Nyirazigama Marie Rose, umunyamabanga nshingwabikorwa w’umurenge wa Ruharambuga avuga ko hajyaga hagaragara amakimbirane ashingiye ku butaka bakagerageza kuyakemura ariko ngo iki kibazo nticyari kizwi mu buyobozi. Mu nama yabereye muri aka kagari ka Kanazi, umuyobozi w’akarere ka Nyamasheke, Habyarimana Jean Baptiste, yasabye abaturage kujya batabarana igihe habaye ikibazo kandi ahagaragaye amakimbirane hakagaragazwa hakiri kare. Ubu Ngirinshuti Félix ndetse na mukuru we waje aje kumukiza bagafatanya iyo ntambara yahitanye umuntu bacumbikiwe kuri station ya polisi ya Ntendezi. Emmanuel Nshimiyimana

No title found. Reka turebe ingero z’abantu bavuze ko gusoma Bibiliya no gushyira mu bikorwa inama itanga byabagiriye akamaro. “Ubu numva meze neza. Nsigaye mfite ibitekerezo byiza, ndatuje kandi ndishimye.”Fiona. “Kwiga Bibiliya byatumye nishimira ubuzima.”Gnitko. “Narushijeho kugira ubuzima bwiza. Ubu nkora igihe gito kugira ngo mbone umwanya uhagije wo kwita ku muryango wange.”Andrew. Hari abantu benshi bagiye bavuga ibintu nk’ibyo. Abantu bo hirya no hino ku isi babonye ko Bibiliya irimo inama z’ingirakamaro zabafasha mu buzima bwabo bwa buri munsi. Reka turebe uko Bibiliya yagufasha . . . Kugira ubuzima bwiza Gutuza Kugira umuryango mwiza n’inshuti Gukoresha neza amafaranga Gukorera Imana Ingingo zikurikira ziragufasha kubona ko Bibiliya ari igitabo cyaturutse ku Mana, kirimo inama z’ingirakamaro zagufasha mu buzima bwawe bwa buri munsi.

Nyabihu: Abana batewe inda basabirwa inkunga y’ibiryo, nta butabera. Mu mudugudu wa Kabyaza mu karere ka Nyabihu, abana 7 mu ngo 200 batewe inda, barimo Uwineza( izina yahawe), wabyaye afite imyaka 14. Ubuyobozi buvuga ko bubasabira inkunga y’ibiribwa, ngo iby’ubutabera ni inzira ndende.Umudugudu wa Kabyaza, uri mu murenge wa Mukamira mu karere ka Nyabihu. Ni umudugudu w’ikitegererezo watujwemo abimuwe mu mirenge ya inyuranye y’aka karere kubera ibiiza no gutura mu manegeka.Mu mazu 200 awugize, harimo abakobwa 7 batewe inda batagejeje imyaka y’ubukure, nubwo ubuyobozi buvuga ko bamwe bawujemo batwite.Uwineza ni umwe muri abo barindwi, mu 2017 yabyaye ku myaka 14, akiga amashuri abanza. Imiryango yamwunze n’umufundi wayimuteye yita nyirarume, amugenera ubufasha bw’amafaranga ibihumbi bitatu mu kwezi, ariko buza guhagarara nyuma y’umwaka kuko yanze kongera kuryamana na se w’umwana, Manishimwe Emmanuel.Nyina umubyara yamusabye kudahirahira avuga ibyabaye. Yahise ahagarika kwiga, iwabo bamubujije kuvuga ndetse ubu yaratereranywe arirwariza muri byose, nyina n’abavandimwe be ntawe umufasha.Uwineza avuga uko byamugendekeye, ati" Byatangiye Marume ambwira ko azamfata, nigaga mu mwaka wa gatandatu w’amashuri abanza, byarashyize arabikora, amaze kumfata mbibwira mu rugo maze mama na basaza banjye barambwira ngo niba byarabaye ninceceke ntabwo bakwiyandagaza nindeke azamfasha."Ikibazo cya Uwineza, cyakomeye kurushaho ubwo uyu nyirarume wamuhaga udufaranga ibihumbi bibiri, igihumbi, maganatanu se ( y’u Rwanda) yaje gushaka ku mutera indi nda ubwo uwo babyaranye yari agize umwaka n’igice, ngo yaramubwiye ngo umwana arakuze naze bongere amubyaze undi mwana.Uwineza yanze ngo nawe yahise ahagarika ubufasha yamuhaga atangira guhangayika kuko na Nyina babana yari amaze kumubwira ko agomba kwimenya, ko ibibazo bye bimureba.Automatic word wrapUmukuru w’umudugudu wa Kabyaza, Kanyaburingo Faustin avuga ko uyu mwana hamwe n’abandi barindwi batewe inda ari bato, ko ari ikibazo gikomeye, gusa avuga ko bane aribo baziterewe muri uyu mudugudu abandi ngo baziterewe hanze yawo.Ku cyakozwe ngo bene gukora aya mahano bakurikiranwe, Mudugudu avuga ko ntacyo, ariko ko ngo ubuyobozi bw’akagari ikibazo bukizi, gusa ngo basabye abanyabuzima gufasha aba bana, kubasura no gusaba ibigo nderabuzima kubabonera inkunga z’abana zirimo amata. Kugeza ubu Mudugudu atangaza ko nta kindi kirakorerwa aba bana ariko ko babirimo.Imfashanyo y’abatishoboye ntisimbura ubutaberaUmukozi ushinzwe ihohoterwa muri CLADHO, Murwanashyaka Evariste avuga ko imfashanyo ihabwa abatishoboye idasimbura ubutabera. Ati, “igikorwa mbere na mbere ni ugufata abo bagabo bagashyikirizwa ubutabera, bitabaye abayobozi baba ari abafatanyacyaha. Barahishira, bakimana amakuru ngo abateye abo bana inda bagezwe mu butabera. Naho imfashanyo yo ihabwa abatishoboye bose, kandi muri byose nta kuvangura aho umwana yaterewe inda”.N’ubwo ubuyobozi buvuga ko harimo n’abana bari barashatse abagabo bakananiranywa, nabo baracyari abana kuko n’iryo shyingirwa ritakurikije amategeko, “Nta mwana w’imyaka iri munsi ya 18 wemerewe kubana n’umuntu nk’umugore n’umugabo”.Abahanga mu bumenyamuntu bavuga ko umwana uri munsi y’imyaka 18 aba atarakuru mu bwenge ku buryo yajya mu nshingano zo kubaka urugo no kurera, ikindi aba akiri mu nzira yo gutera ejo hazaza he.Mu mbigamiuzi zituma abatera aban inda batagezwa mu butabera, ni ukuba bahanwa ntihagire indishyi igera ku watewe inda n’uwo yibarutse, mu gihe iyo binyuze mu kubunga habamo gutanga indezo no gufasha uwabaye.

Kuba umuntu yakurangira inzu cyangwa ikibanza kigurishwa ntibimugira umukomisiyoneri. Bavuga ko kugirango umuntu yitwe umukomisiyoneri, agomba kugira ibyangombwa bimuranga, bitangwa na kampani akoreramo. Mu nama nyunguranabitekerezo yo kuwa 25 Gicurasi 2018 minisitiri w’ubutabera akaba n’intumwa ya leta Johnson Busingye yagiranye n’inzego zifite aho zihurira n’imikirize y’imanza n’izindi nyandiko mpesha, hagaragayemo kunenga imikorere y’abakomisiyoneri idahwitse. Minisitiri Busingye we kimwe n’abandi bayobozi bari hamwe bagaragaje akajagari kaba mu bakomisiyoneri, aho avuga ko bagomba gushaka uko bakorera mu matsinda, bakagira uko bakora. Ati “abakomisiyoneri bajye mu makampani, cyangwa babe abamarine polisi ikore akazi. Komisiyoneri nashake aho abarizwa cyangwa abe marine. Umukomisiyoneri w’inyeshyamba, udafite aho yanditse amenya ate umukiriya wananiwe kwishyura banki?” Akazi k’ubukomisiyoneri ni akazi gasaba gutinyuka, gushakisha amakuru no gushirika ubute, ukamenya kwigisha umuntu ukamwemeza ibyo umubwira. Ntigasaba amashuri, kuko iyo uzi kuba wakwigisha umuntu ukamwemeza ibyo ukora, ako kazi uragakora, nkuko Uwambaza Joyce umugore w’imyaka 36, ubarizwa muri Alpha Property Solution LTD abivuga. Ati “Nta mashuri ahambaye mfite, kuko njye nize amashuri abanza gusa. Ariko ntibimbuza gutera abakiriya amasomo bakaza ari benshi, ndetse bakananyizera.” Uwambaza umaze muri ako kazi imyaka isaga itanu, avuga ko nyuma yo guhagarika ubucuruzi yakoraga, ari bwo yiyemeje kujya gukora umurimo w’ubukomisiyoneri, kuko yabonaga byo bidasaba igishoro, amashuri cyangwa ibindi bitari ugushirika ubute gusa. Ati “Ubundi bajyaga bavuga ko aka kazi gakorwa n’abagabo gusa, kandi na bwo bazi ubwenge. Ariko aho niyemereje kugakora, nasanze bisaba ubwenge karemano bwo kumenya amakuru no kumenya kuganiriza abantu (gutera siyasa), ubundi ukaba inyangamugayo.” Ni mu gihe Mugabo Olivier we avuga ko nubwo kuba umukomisiyoneri bidasaba ibintu bihambaye, ariko bisaba gukorera ahantu hazwi, n’abakuzi. Ati “iyo ukoze nk’umumamyi, uba umeze nk’umujura cyangwa marine! Ni ho hahandi wumva izina ryacu ryarafashe isura mbi, hakazamo abanyamanyanga, abajura, ndetse n’ubikora adafite aho abarizwa, agahohoterwa adafite gikurikiranwa.” Manzi Justin, umuyobozi mukuru wa Alpha Property Solution LTD imwe muri koperative z’abakora umwuga wo guhuza abaguzi n’abagurisha bazwi nk’abakomisiyoner, asobanura neza akazi k’ubukomisiyoneri icyo ari cyo. Ati “Abakomisiyoneri ni abantu bakora umurimo wo guhuza abantu n’abandi. Bakaba bakora umurimo wo kuranga ufite icyo akeneye n’ugifite. Ushobora kuba ushaka inzu yo gukodesha, ikibanza cyo kugura, uraza ukatureba.” Manzi akomeza asobanura uburyo n’ibyiza byo gukorera ahantu hazwi, no gukorana nabo. Ati “uza kutureba ukeneye ikintu, ukadusobanurira uko giteye n’aho ugishaka, tukagirana ibiganiro, tukagusobanurira ibyo dukora, twamara kwemeranywa tugasinyana amasezerano y’uko tukurangiye icyo kintu.” Agaruka ku bigenderwaho ngo winjire muri iyo kampani avuga ko bisaba kuba uri inyangamugayo, bigasaba abakuzi kuko udapfa kubyuka ngo ube umukomisiyoneri bahite bakwakira. Ati “Hari abakuzana. Ntabwo twapfa kukwakira tutakuzi. Bisaba ngo habe hari abantu bakuziho ubunyangamugayo,bakaba bazi aho utuye, ushobora kuza tukaganira twakumva byashoboka tukakwakira, tukagushakira ibyangombwa, ukaza nk’umufatanyabikorwa wacu.” Akomeza avuga ko ba nyiri amakampani bose bari kwisuganya ngo bakore urugaga rubahuza, nk’abakomisiyoneri bakorera mu Rwanda, mu rwego rwo kurwanya ababanduriza izina. Ati “Muri karitsiye hari igihe umuntu ashobora kumva ngo abakomisiyoneri babona amafaranga, noneho waza umubaza ikintu, agahita yiyita umukomisiyoneri ako kanya. Ariko ibyo ntibivuze ko ari umukomisiyoneri. Umukomisiyoneri kugirango yitwe we, agomba kugira ibyangombwa bimuranga, bitangwa na kampani akoreramo.” Hari ikibazo abantu bibaza ku nyungu z’umukomisiyoneri, niba yiyumvikanira n’umuntu, niba agenerwa, cyangwa niba hari igiciro fatizo kizwi. Manzi Justin akomeza abisobanura “Uretse bamwe bakora bumamyi, ariko ubundi nkatwe tuba twemewe, dusorera leta, uza ku biro tukaganira, tukakwereka amasezerano yacu uburwo akoze, noneho wabona uyemeye, haba harimo ijanisha tugomba guhembwa mu gihe tukuboneye ikintu, twayemeranywaho, ugasinya ya masezerano, ukatwishyura twamaze kuguha ibyo twemeranyijwe.” Manzi akomeza asobanura ko mu gukora amasezerano hari amafaranga make yerekana ko mutangiranye igikorwa umukiriya agomba gutanga. Ariko ko bigomba kurangira ari uko igikorwa mwatangiranye kirangiye neza, bakuboneye ibyo mwumvikanye. Ati “Ntabwo dukora amasezerano ku buntu, hari amafaranga make ugomba gutanga yerekana ko dutangiye igikorwa.” Prof. Harerimana Jean Bosco umuyobozi mukuru w’ikigo cy’igihugu gishinzwe guteza imbere amakoperative (RCA) ahamya ko kuba hari amakoperative y’abakomisiyoneri ari ho, ari kimwe mu byafasha guca akajagari, ndetse n’amanyanga abavugwaho. Avuga ko mu bihugu byateye imbere bagira za ‘website’ bagaragarizaho igiciro cy’ibyo umuhemba amaze kugukorera ibyo mwumvikanye. Magingo aya, ababiyangikishaho, bakaba babereka ko bazakora imirimo itandukanye mu gihugu, kuko ari umurimo uzwi kandi wemewe. Ati “Icyaba kibi, ni imikorere mibi yaba irimo idahwitse muri ayo makoperative, ari na cyo turi kurwanya n’ahandi hose, dusaba rwose ko umuntu uri muri ayo makoperative cyane cyane ayo y’abakomisiyoneri kwirinda kuba ikibazo kuri rubanda bahamagariwe gukorera, n’ubwo ntawe uratuzanira ikirego cya koperative ya bo, uzakigira azakizane tuzahita tugikurikirana.” Urwego rw’igihugu rushinzwe amakoperative (RCA), igaragaza ko kuri ubu hari amakoperative y’abakomisiyoneri agera kuri 20, afite abanyamuryango bagera kuri 573. Muri bo abagabo ari 484 naho abagore bakaba 89. Koperative Alpha ‘property solution Ltd company’ imwe muri 20 z’abakomisiyoneri zikora byemewe n’amategeko, yashinzwe muri Nyakanga 2018 ubwo yari igizwe n’abantu babiri, ariko ubu ikaba ifite abakozi 30. Buri mukozi ahembwa bitewe n’abakiriya yazanye, kuri komisiyo yemeranyijwe n’umukiriya, koperative ifataho 25% ya komisiyo yose umukiriya atanze, ari yo avamo imisoro, ubukode (rent), n’inyungu ya koperative. Iyo hagize umukiriya uhemukira umukomisiyoneri wabo, uwo mukiriya akurikiranwa n’ubutabera cyane ko baba barakoranye byemewe n’amategeko.

Amavubi yanganyije na Benin asoza umukino ari abakinnyi 10 (AMAFOTO). Ni umukino watangiye ikipe ya Benin yari imbere y’abakunzi bayo isatira cyane ishaka igitego ariko amahirwe ntayisekereye imbere y’izamu rya Ntwali Fiacre. Nyuma y’iminota 10 Amavubi yagerageje gukina atuje ahererekanya umupira neza, ibi byatumye ku munota wa 13 Hakim Sahabo ari hagati aha umupira mwiza Mugisha Gilbert warobye umunyezamu wa Benin abanza gukuramo umupira, ariko Gilbert awusubizamo atsinda igitego cya mbere. Nyuma yo kubona igitego ntabwo Amavubi yongeye guhererekanya umupira ahubwo yakinaga yugarira cyane ashaka gukoresha uburyo bwo gusatira byihuse, ibi byatumaga Benin ikomeza kotsa igitutu izamu ry’u Rwanda. Igice cya mbere cyarangiye Amavubi afite igitego 1-0 ariko Benin iteye amashoti 11 arimo atanu yaganaga mu izamu mu gihe u Rwanda rwateye arindwi arimo 3 agana mu izamu. Mu gice cya kabiri ku munota wa 53 Imanishimwe Emmanuel yavunitse maze asimburwa na Ishimwe Christian. Muri iki gice n’ubundi cyakomeje uko icya mbere cyarangiye Amavubi akinira inyuma cyane ngo arinde igitego yari afite atakaza imipira myinshi, byatumaga bakora amakosa ya hato na hato maze umusifuzi Joshua Bondo nawe akabaha amakarita mu buryo bwihuse. Ibi ni byo byatumye ku munota wa 61 Hakim Sahabo akora ikosa umusifuzi wari wamuhaye ikarita ku munota wa 2 kubera kwambara umwenda w’imbere utajyanye amuha indi iya kabiri, imuviramo umutuku basigara bakina ari abakinnyi icumi. Ku munota wa 68 umutoza Carlos Ferrer yakuyemo Muhire Kevin, Meddie Kagere na Djihad Bizimana ashyiramo Aboul Rwatubyaye, Mugenzi Bienvenue na Ally Niyonzima. Izi mpinduka nta kintu kinini zahinduye kuko n’ubundi Benin yakomeje gusatira Amavubi yari agikinira inyuma ahubwo bituma Steve Mounie wari winjiye asimbura ku munota wa 71 atsindira Benin igitego ku munota wa 82 ku ishoti yatereye mu rubuga rw’amahina umukino urangira amakipe yombi anganyije 1-1. Muri rusange ni umukino wihariwe na Benin kuko yateyemo amashoti 27 arimo icumi(10) yaganaga mu izamu yihariye umupira ku kigera cya 68% iteye koruneri 11 mu gihe Amavubi yawihariye ku kigera cya 32% yateye amashoti icyenda(9) arimo ane(4) agana mu izamu nta koruneri nimwe ateye. Uyu mukino usize u Rwanda rugize amanota abiri(2) ruri ku mwanya wa gatatu mu itsinda ryarwo mu mikino itatu rumaze gukina mu gihe Benin ifitemo inota rimwe naho Senegal iyoboye ifite amanota atandatu, Mozambique ikagira amanota ane(4) ku mwanya wa kabiri. Umukino wo kwishyura u Rwanda ruzakiramo Benin uteganyijwe tariki 27 Werurwe 2023 kugeza ubu ntiharamenyekana igihe uzabera kuko Impuzamashyirahamwe y’umupira w’amaguru muri Afurika yavuze ko utakibereye kuri sitade mpuzamahanga ya Huye kuko Akarere ka Huye nta hoteli ziri ku rwego rwo kwakira amakipe gafite. Umunyamakuru @UwimanaJeanJul1

MTN Rwanda yatanze inkunga ya Milioni 53 muri Kigali International Peace Marathon. Isiganwa mpuzamahanga ryo gusiganwa ku maguru ribera mu mujyi wa Kigali (Kigali Internationall Peace Marathon) riteganijwe kuzabera mu Rwanda ku cyumweru taliki ya 24 Gicurasi 2015 ryongeye kubona inkunga ya Milioni mirongo itanu n’eshatu n’ibihumbi magana atatu na mirongo icyenda na bitanu (53,395,000) Mu kiganiro n’abanyamakuru, Yvonne Manzi Makolo ukuriye ibikorwa by’ubucuruzi muri MTN Rwanda yatangaje ko bishimiye kongera gushyigikira siporo nyarwanda binyuze muri iri siganwa Yvonne Manzi Makolo yagize ati“Twishimiye cyane kuba MTN ariyo muterankunga mukuru w’igikorwa nk’iki gihuriramo abantu benshi baba abanyarwanda ndetse n’abanyamahanga, tukaba kandi twishimiye uburyo igikorwa kigenda gikura buri mwaka” Yakomeje agira ati" Iri siganwa rijyanye n’intego za MTN zo guharanira ubuzima bwiza bw’abafatabuguzi bacu, tunabizeza kandi ko tutazatezuka kuri gahunda yo gushyigikira iterambere rya Siporo mu Rwanda" MTN kandi mu rwego rwo korohereza abazitabira iki gikorwa bari mu bice bitandukanye by’igihugu ndetse n’abanyamahanga ikaba yarashyizeho uburyo bwo kwiyandikisha kuri Telefoni igendanwa mu buryo buzwi ku izina rya MTN Mobile Money. Kwiyandikisha bizarangirana n’italiki ya 20 Gicurasi 2015, aho ku banyarwanda ari amafaranga ibihumbi bibiri (2000FRW) naho abanyamahanga ni amafaranga ibihumbi makumyabiri y’amanyarwanda (20,000FRW). Si ubwa mbere Sosiyete y’itumanaho ya MTN Rwanda iteye inkunga ibikorwa bya Siporo, usibye no kuba ariyo imaze igihe iera inkunga iri siganwa yigeze no gutera inkunga igikombe cy’Amahoro mu mupira w’amaguru. Sammy IMANISHIMWE

Kirehe: Ibitaro bya gisirikare byafashe iminsi itatu yo kuvura abacitse ku icumu. Ibyo bitaro byazanye abavuzi b’inzobere batandukanye kugira ngo by’umwihariko bakurikirane abantu basizwe iheruheru na Jenoside; nk’uko bitangazwa n’umuyobozi w’ibitaro bya gisirikare, Dr Col.Ben Karenzi. Dr Col.Ben Karenzi avuga ko muri iyi minsi itatu bazavura n’abandi Banyarwanda batandukanye batuye muri aka karere ka Kirehe bafite ibibazo by’uburwayi ubwo aribwo bwose. Umuyobozi w’akarere ka Kirehe, Murayire Protais, yishimiye ko ibitaro bya Kirehe bibonye inzobere mu by’ubuvuzi ziza kuvurira abaturage i Kirehe kuko ubusanzwe abaturage bo muri ako karere babona abaganga b’inzobere iyo bagiye i Kigali. Abasirikare bari muri iki gikorwa cyo kuvura bazavura indwara zitandukanye zirimo indwara zo mu muhogo, mu mazuru, indwara z’ababyeyi, indwara z’amenyo no mu kanwa hamwe n’izindi zitandukanye. Igikorwa nk’iki abasirikare bagikoreye no mu turere twa Nyaruguru, Rusizi na Nyamasheke. Kuri ubu mu Rwanda abacitse ku icumu bagera ku bihumbi 18 na 574 bafite ibibazo by’uburwayi butandukanye batewe na Jenoside. Mu karere ka Kirehe habarizwa abacitse ku icumu bafite ibibazo by’uburwayi batewe na Jenoside 768. Ibitaro bya Kirehe byatangiye gukora mu mwaka wa 2009 biha serivisi abaturage bagera ku bihumbi 320. Grégoire Kagenzi